Tarbijakaitse ja Tehnilise Järelevalve Ameti

 2025 aasta

**sidekaablitaristule juurdepääsu hulgiturul**

**märkimisväärse turujõuga ettevõtja tunnistamise ja**

**kohustuste kehtestamise** **otsuse**

**LISA 4**

**SIDEKAABLITARISTULE**

**JUURDEPÄÄSU HULGITURU**

**MÄRKIMISVÄÄRSE TURUJÕUGA ETTEVÕTJA**

**KOHUSTUSED**

**Tarbijakaitse ja** **Tehnilise Järelevalve Amet**

**SISUKORD**

[**1. KOKKUVÕTE** 4](#_Toc189040218)

[**2. Kohustuste kehtestamise objekt, eesmärk ja alused** 4](#_Toc189040219)

[**3. Juurdepääsu kohustused** 6](#_Toc189040220)

[**3.1 Juurdepääsu kohustuste eesmärk ja alused** 7](#_Toc189040221)

[**3.2 TTJA 2017 hulgituru 1 otsuses juurdepääsu kohustuse objekt ja selle pakkumise tingimused** 8](#_Toc189040222)

[**3.3 Juurdepääsuga seotud konkurentsiprobleemid** 17](#_Toc189040223)

[**3.4 TTJA 2017 hulgituru 1 otsusega kehtivad juurdepääsu kohustused** 19](#_Toc189040224)

[**3.5 Kehtivate juurdepääsu kohustuste muutmise analüüs** 20](#_Toc189040225)

[**3.5.1 Juurdepääsu kohustuste laiendamine kõikidele Telia sidetorudele olenemata nende läbimõõdust ja sidepostidele** 20](#_Toc189040226)

[**3.5.2 Juurdepääs Telia sidekaablitaristu digitaalsetele teabesüsteemidele** 22](#_Toc189040227)

[**3.5.3 Sidekaabli paigalduskohtade läbimõõtude määramine ja arvestus Telia sidetorudes** 28](#_Toc189040228)

[**3.5.4 Telia sidetorudes tehniline reserviks määratud paigalduskohtade mahu muutmine** 35](#_Toc189040229)

[**3.5.5 Tehnilise reservi arvestus mitme sidetoruga lõikudes** 37](#_Toc189040230)

[**3.5.6 Sidetorudes paigalduskohtade kohapealse kontrolli võimaldamine** 38](#_Toc189040231)

[**3.5.7 Juurdepääs pikale kaevudeta sidetorude lõigule** 40](#_Toc189040232)

[**3.5.8 Juurdepääs sidetoru remondi teenusele** 41](#_Toc189040233)

[**3.5.9 Kasutuses mitte olevate sidekaablite eemaldamine sidetorust** 45](#_Toc189040234)

[**3.5.10 Juurdepääs Telia olemasolevatele alamtorudele ja sidekaablitele lõikudes kus vabad paigalduskohad puuduvad** 46](#_Toc189040235)

[**3.5.11 Sidetorudes sidekaabli paigalduskohtade allrent** 48](#_Toc189040236)

[**3.5.12 Nõuded Teliale uute sidetorude rajamisel** 49](#_Toc189040237)

[**3.6 Juurdepääsu kohustuste kehtestamine** 50](#_Toc189040238)

[**3.6.1 Üldised juurdepääsu osutamise nõuded** 53](#_Toc189040239)

[**3.6.2 Paigalduskohtade läbimõõtude määramine sidetorus** 54](#_Toc189040240)

[**3.6.3 Tehnilise reservi mahu määramine sidetorus** 54](#_Toc189040241)

[**3.6.4 Kohapealse kontrolli võimaldamine** 55](#_Toc189040242)

[**3.6.5 Taotletud paigalduskoha taastamise remont** 56](#_Toc189040243)

[**3.6.6 Kasutuses mitte olevate sidekaablite ja alamtorude eemaldamine** 57](#_Toc189040244)

[**3.6.7 Vabade paigalduskohtade puudumisel olemasolevatele Telia alamtorudele ja sidekaablitele juurdepääs** 57](#_Toc189040245)

[**3.6.8 Digitaalsetele teabesüsteemidele juurdepääs** 58](#_Toc189040246)

[**4. Mittediskrimineerimise kohustus** 59](#_Toc189040247)

[**4.1 Mittediskrimineerimise kohustuse eesmärk ja alused** 60](#_Toc189040248)

[**4.2 Diskrimineerimisega seotud konkurentsiprobleemid** 60](#_Toc189040249)

[**4.3 Kehtivate mittediskrimineerimise kohustuste muutmise analüüs** 62](#_Toc189040250)

[**4.3.1 Mittediskrimineerimise kohustus sisendite või väljundite võrdväärsuse alusel** 62](#_Toc189040251)

[**4.3.2 Mittediskrimineerimise kohustuse täitmise tulemusnäitajad ja neile vastavad teenustaseme kokkulepped ning garantiid** 64](#_Toc189040252)

[**4.3.3 Teabe asümmeetria** 66](#_Toc189040253)

[**4.3.4 Mittediskrimineerimise kohustuse täitmise tagamine jaemüügipakkumiste tehnilise jäljendatavuse testi alusel** 68](#_Toc189040254)

[**4.4 Mittediskrimineerimise kohustuse kehtestamine** 69](#_Toc189040255)

[**4.4.1 Sisendite või väljundite võrdväärsus** 70](#_Toc189040256)

[**4.4.2 Tulemusnäitajad ja neile vastavad teenustaseme kokkulepped ning garantiid** 71](#_Toc189040257)

[**4.4.3 Teabe asümmeetria** 71](#_Toc189040258)

[**5. Läbipaistvuskohustused** 72](#_Toc189040259)

[**5.1 Läbipaistvuskohustuste eesmärk ja alused** 73](#_Toc189040260)

[**5.2 Läbipaistvusega seotud konkurentsiprobleemid** 74](#_Toc189040261)

[**5.3 Kehtivate läbipaistvuskohustuste muutmise analüüs** 75](#_Toc189040262)

[**5.3.1 Sidekaabli rikete korral neile juurdepääsu võimaldamise protseduuri avaldamine näidispakkumises** 75](#_Toc189040263)

[**5.3.2 Telia sidetorudes vaba mahu broneeringute läbipaistvus** 77](#_Toc189040264)

[**5.4 Läbipaistvuskohustuste kehtestamine** 79](#_Toc189040265)

[**6. Hinnakohustus** 82](#_Toc189040266)

[**6.1 Hinnakohustuste eesmärk ja alused** 82](#_Toc189040267)

[**6.2 Hinnaga seotud konkurentsiprobleemid ja hindade analüüs** 85](#_Toc189040268)

[**6.3 Hinnakohustuste valiku analüüs** 87](#_Toc189040269)

[**6.4 Hinnakohustuse kehtestamine** 88](#_Toc189040270)

[**7. Kehtestatavate kohustuste täitmise tähtaeg** 90](#_Toc189040271)

# **1. KOKKUVÕTE**

Sidekaablitaristule juurdepääsu hulgiturul valdkonnaspetsiifiliselt reguleeritavateks põhitoodeteks on turule kaasatud sidekaabli ja/või alamtoru paigalduskohtadele juurdepääsu tooted Telia sidepostidel ja pinnases sidetorudes (olenemata nende läbimõõdust) ning nendega seotud ehitistele, võrguelementidele ja võrguga seotud vahenditele, mis on vajalikud sidekaablite ja/või alamtorude paigaldamiseks ning haldamiseks.

Käesoleva otsuse lisa 3 ptk.-s 4.5 sidekaablitaristule juurdepääsu hulgiturul MTE-ks tunnistatud Telia Eesti AS (edaspidi ka Telia) sidetorudele juurdepääsule kehtivad käesoleva otsuse koostamise ajal kohustused TTJA 2017 hulgituru 1 otsuse[[1]](#footnote-1) alusel. TTJA analüüsis Telia sidetorudele juurdepääsule TTJA 2017 hulgituru 1 otsuse alusel kehtivate kohustuste jätkamise ja täiendamise vajadust. TTJA leidis kokkuvõtvalt, et TTJA 2017 hulgituru 1 otsuse alusel kehtivad kohustused ei ole piisavad sidekaablitaristule juurdepääsuga seotud konkurentsiprobleemide vältimiseks, mis sideettevõtjad ja Konkurentsiamet tõid esile TTJA 2021 hulgituru 1 otsuse eelnõu[[2]](#footnote-2) koostamise protsessi ja TTJA 2023 STJ hulgituru otsuse kavandi riigisisese konsultatsiooni raames ja osaliselt ei ole need ka kooskõlas EK 2024 kohustuste soovitusega. Seetõttu on nende täiendamine põhjendatud, vastavad selgitused ja täiendused on esitatud ptk.-de 3 – 6 alampeatükkides. Kehtestatavad kohustused võimaldavad teistele sideettevõtjatele juurdepääsu Telia sidekaablitaristule läbipaistvalt ja mittediskrimineerivalt ning kuludele orienteeritud hinnaga, ja tagavad konkurentsiprobleemide vältimise ja konkurentsi soodustamise järgnevatel hulgiturgudel 1 ja 3b ning jaeturgudel.

# **2. Kohustuste kehtestamise objekt, eesmärk ja alused**

Kohustuste objekt

Kohustuste objektiks on sidekaablitaristule juurdepääsu hulgiturul valdkonnaspetsiifiliselt reguleeritavad põhitooted (vt. otsuse lisa 3 ptk. 2.2.5), milleks on turule kaasatud sidekaabli ja/või alamtoru paigalduskohtadele juurdepääsu tooted Telia sidepostidel ja pinnases sidetorudes (olenemata nende läbimõõdust) ning nendega seotud ehitistele, võrguelementidele ja võrguga seotud vahenditele, mis on vajalikud sidekaablite ja/või alamtorude paigaldamiseks ning haldamiseks.

Kohustuste eesmärk

Sideteenuse turgudel valdkonnaspetsiifilise regulatsiooni kehtestamise eesmärk on tagada konkurentsi soodustamisega sideteenuse osutajate paljusus, nende võrdne ja mittediskrimineeriv kohtlemine ning osutatavate teenuste kvaliteet ja kättesaadavus lõppkasutajatele[[3]](#footnote-3). Samuti on kohustuste kehtestamine suunatud konkurentsiprobleemide vältimisele.

Järgnevalt analüüsitakse otsus lisa 3 ptk.-s 4.5 sidekaablitaristule juurdepääsu hulgiturul MTE-ks tunnistatud Telia sidekaablitaristule juurdepääsuga seotud võimalikke konkurentsiprobleeme ning nende vältimiseks sobivat ennetavat (*ex ante*) regulatsiooni.

Kuivõrd ennetava (*ex ante)* regulatsiooni kehtestamine ei sisalda endas hinnangut sellele, kas ettevõtja on pannud toime õiguserikkumise ning oluline on üksnes kindlaks teha, kas tema turujõud annab talle võime käituda märgatavas ulatuses sõltumatuna konkurentidest, lepingupartneritest ja lõppkasutajatest[[4]](#footnote-4), siis tuleb ka piiritletud sideturul esineda võivaid konkurentsiprobleeme hinnata ennekõike kui potentsiaalseid konkurentsiprobleeme ning selgitada välja, kas niisugused konkurentsiprobleemid võivad turu konkurentsiolukorrast tingituna praktikas realiseeruda.

Õiguslikud alused

MTE-le kohustuse kehtestamisel lähtub TTJA ettevõtja suhtes ESS §-des 481 – 66 sätestatust, kehtestades ettevõtjale ühe või mitu asjakohast kohustust sellel sideteenuse turul, millel sideettevõtja kohta on tehtud ettepanek tunnistada ta MTE-ks. Kohustuse valikul arvestab TTJA muuhulgas EK elektroonilise side turgu puudutavate soovituste ja seisukohtadega ning EL sideturu regulaatorite koostöös kujundatud vastava praktikaga[[5]](#footnote-5).

Sidekaablitaristule juurdepääsu hulgituru teenustele rakendatavad võimalikud kohustused saab jaotada järgmiselt: teenustele juurdepääsukohustused[[6]](#footnote-6), teenuste osutamisega seotud mittediskrimineerimise kohustused[[7]](#footnote-7), teenuste läbipaistvuse kohustused[[8]](#footnote-8) ning teenuste hinnaga seotud kohustused[[9]](#footnote-9).

ESS § 46 kohaselt kehtestatakse MTE-le kohustusi arvestades EK ja Euroopa Sideameti soovitusi ja suuniseid, neist peamised on järgmised:

1. EK soovitus (EL) 2024/539, 6. veebruar 2024, gigabitiühenduvuse regulatiivse edendamise kohta (edaspidi ka EK 2024 kohustuste soovitus[[10]](#footnote-10));
2. Selgitavad märkused[[11]](#footnote-11) EK 2024 kohustuste soovitusele (edaspidi ka EK 2024 kohustuste soovituse selgitavad märkused);
3. EK soovitus 2005/698/EÜ[[12]](#footnote-12), 19. september 2005, raamatupidamise lahususe ja kuluarvestussüsteemide kohta vastavalt elektroonilist sidet reguleerivale raamistikule;
4. Euroopa Sideameti ühine seisukoht parimate tavade kohta parandusmeetmetes füüsilise võrguinfrastruktuuri hulgimüügi juurdepääsu turul, sealhulgas jagatud või täielikult eraldatud juurdepääs fikseeritud asukohas, mis on kehtestatud märkimisväärse turujõu tõttu asjaomasel turul[[13]](#footnote-13), BoR (12) 127;
5. Euroopa Sideameti suunised läbipaistvuskohustustega seotud standardpakkumise miinimumnõuete kohta[[14]](#footnote-14), BoR (19) 238.

ESS § 44 alusel sätestab turuanalüüsi teostamise korra ja reguleeritava MTE teenuse näidispakkumise koosseisu ettevõtlus- ja infotehnoloogiaministri 16.12.2021 määrus nr 78[[15]](#footnote-15) (edaspidi ka ESS-i turuanalüüsi määrus).

# **3. Juurdepääsu kohustused**

Käesolevas otsuses on juurdepääsu kohustus suunatud juurdepääsust keeldumise ja viivitamisega seotud konkurentsiprobleemide (vt. ptk. 3.3) vältimisele sidekaablitaristule juurdepääsu hulgiturul MTE-ks määratud Telia (otsuse lisa 3 ptk. 4.5) osutatavate turu põhitoodete osas (sidetorudele- ja postidele juurdepääs, vt. otsuse lisa 3 ptk. 2.2.5) ning nende kasutamiseks vajalike seotud teenuste osas.

Käesoleva otsuse koostamise ajal kehtivad Teliale juurdepääsu kohustused TTJA 2017 hulgituru 1 otsuse alusel[[16]](#footnote-16) ainult sidetorudele. Järgnevalt analüüsitakse nende kohustuste jätkamise ja täiendamise vajadust.

Kohustuste määramisel võetakse arvesse turuosaliste poolt välja toodud realiseerunud ja potentsiaalselt realiseeruda võivaid konkurentsiprobleeme nimetatud toodete kasutamise osas ning kohustuste rakendamise proportsionaalsust lähtudes sh kohustuse rakendamisega kaasnevatest ressursi kuludest ja kasust.

## **3.1 Juurdepääsu kohustuste eesmärk ja alused**

Juurdepääsu kohustuste eesmärk on edendada konkurentsi elektroonilise side ja sellega seotud teenuste osutamisel, tõkestades sideteenuste turgudel konkurentsi moonutamine või takistamine ning kaitstes kliente eelkõige teenuste valiku osas[[17]](#footnote-17). Juurdepääsu kohustused tagavad alternatiivsetele sideettevõtjatele juurdepääsu MTE sidevõrgu infrastruktuurile eesmärgiga pakkuda konkurentsi sideteenuste jaeturgudel.

TTJA võib MTE-le kehtestada kohustuse rahuldada alternatiivse sideettevõtja mõistlik taotlus juurdepääsuks konkreetsetele võrguelementidele ja võrguga seotud vahenditele ja võimaldada nende kasutamine vastavalt ESS §-le 51, kui juurdepääsust keeldumine või juurdepääs ebamõistlikel tingimustel takistab konkurentsi arengut jaemüügi tasandil või on lõppkasutajate huve kahjustav[[18]](#footnote-18).

ESS § 51 kohustuse raames võib TTJA MTE-lt muu hulgas nõuda:

1. sideettevõtjatele juurdepääsu võimaldamist konkreetsetele võrguelementidele või -vahenditele, sealhulgas täielikku või jagatud juurdepääsu kliendiliinile ja alamkliendiliinile;
2. heas usus läbirääkimist sideettevõtjatega, kes nõuavad juurdepääsu;
3. lubatud juurdepääsu jätkuvat võimaldamist;
4. teatud teenuste osutamist hulgimüügi korras sideettevõtjatele nende teenuste edasimüümise eesmärgil;
5. teenuste või virtuaalvõrguteenuste koostalitluseks hädavajalikele tehnilistele liidestele, protokollidele ja muudele võtmetehnoloogiatele avatud juurdepääsu võimaldamist;
6. ühispaiknemise või muude ühiskasutuse viiside pakkumist, sealhulgas kaablikanalisatsiooni, hoonete ja mastide ühiskasutuse võimaldamist;
7. lõppkasutajatele läbivühendatavusel põhinevate teenuste koostalitlusvõime tagamiseks vajalike teenuste, sealhulgas taipvõrguteenuseks ja mobiiltelefonivõrkude rändlusteenuseks vajalike vahendite pakkumist;
8. teenuste osutamisel õiglase konkurentsi tagamiseks vajalikele tugisüsteemidele või samalaadsetele tarkvarasüsteemidele juurdepääsu pakkumist;
9. võrkude või võrguvahendite sidumist;
10. lõppkasutajale juurdepääsu võimaldamist märkimisväärse turujõuga ettevõtja võrguga seotud telefoniteenuse osutaja teenustele operaatorkoodi valimise ja telefoniteenuse osutaja eelvaliku teel võimalusega tühistada eelnev valik iga kõne puhul eraldi, valides selleks operaatorkoodi;
11. võimaldada käesoleva lõike punktis 10 nimetatud teenuse kliendiliinide hulgimüüki teisele sideettevõtjale;
12. juurdepääsu seotud teenusele.

TTJA võib eelnimetatud kohustuse kehtestamisel täpsustada kohustuse täitmise viisi[[19]](#footnote-19).

Kui TTJA on kehtestanud sideettevõtjale juurdepääsu kohustuse on vastav sideettevõtja kohustatud sõlmima juurdepääsulepingu ja võimaldama juurdepääsu võrkudele, seadmetele või teenustele TTJA poolt antud mõistliku tähtaja jooksul, arvestades, et juurdepääsuks kohustatud sideettevõtjal võib olla vaja luua juurdepääsuks tehnilised tingimused, sealhulgas paigaldada seadmed[[20]](#footnote-20).

Sideettevõtja, kelle suhtes on TTJA kehtestanud juurdepääsu kohustuse, on kohustatud juurdepääsu kohustuse täitmisel vastavalt kohustuse iseloomule täitma järgmisi nõudeid[[21]](#footnote-21) :

1. võimaldama kasutada võrgu seadmeid, ehitisi ning liinirajatisi võrdsetel tingimustel ja kvaliteediga, millega ta seda ise osutab oma ema- ja tütarettevõtjale, klientidele või äripartneritele;
2. võimaldama juurdepääsuks või sidumiseks taotluse esitanud ettevõtjal saada juurdepääsuks ja sidumiseks vajalikku teavet;
3. kasutama juurdepääsu või sidumisega seoses saadud teavet üksnes vastava teenuse osutamiseks ning mitte avaldama seda kolmandale isikule, eelkõige teisele struktuuriüksusele, tütarettevõtjale ega partnerile, kellele selline teave võiks anda konkurentsieeliseid, kui seaduses ei ole sätestatud teisiti;
4. mitte piirama oma klientide juurdepääsu teise sideettevõtja poolt osutatavatele teenustele.

## **3.2 TTJA 2017 hulgituru 1 otsuses juurdepääsu kohustuse objekt ja selle pakkumise tingimused**

Käesoleva otsuse koostamise ajal kehtivad Teliale sidekaablitaristule juurdepääsu kohustused TTJA 2017 hulgituru 1 otsuse alusel[[22]](#footnote-22) ainult sidetorudele. Järgnevalt antakse ülevaade käesoleva otsuse koostamise ajal kehtivatest Telia sidetorudele juurdepääsu tingimustest Telia näidispakkumiste alusel koos Telia selgitustega.

Telia sidetorudele (sh kaablikanalisatsioonile) juurdepääsu tingimused

Kaablikanalisatsioon on maa või veekogu all paiknev sidevõrkude rajatis (üldjuhul toru), millesse saab paigutada kaableid. Telia kaablikanalisatsioon jaguneb (vt. Joonis 1) kolmeks tsooniks[[23]](#footnote-23):

magistraaltrass - võrgusõlmi ja/või jaotuspiirkondi (kapipiirkond) ühendav kaablikanalisatsioon, milles paikneb neli või enam paralleelset toru;

jaotuspiirkond - geograafiliselt piiritletud alal paiknev kaablikanalisatsioon, milles paikneb vähem kui neli paralleelset toru;

sisestus hoonesse - kaablikanalisatsiooni lõik, mis ühendab hoonet või kinnistu piiri lähima kaablikaevu või kaablikanalisatsiooni hargnemiskohaga või kahte hoonet omavahel.



Joonis 1. Telia sidetorude taristu struktuur

Alltoodud Tabelis 2 on toodud statistika[[24]](#footnote-24) Telia sidetorude trassides paiknevate sidetorude läbimõõtude osas. Telia omab …\* ca 100 mm välise läbimõõduga sidetorusid ja …\* ca 50 mm välise läbimõõduga sidetorusid ning …\* mahus muude läbimõõtudega sidetorusid (trassi kilomeetrites). Telia omandis olevatest sidetorudest on …\*% kas 50 või 100 mm läbimõõduga.



Tabel 2. Telia sidetorude trasside kilomeetrid torude välise läbimõõtude alusel seisuga 01.01.2020

50 mm sidetorud on üldjuhul hoonesse sisenevad torud, millede hoone ja lähima kaevu vaheline vahemaa on lühike ja see vähendab oluliselt ka nende torude kilomeetrite osakaalu kogu kaablikanalisatsiooni toru kilomeetrite mahust. Samas on hoonesse sisenevatele 50 mm sidetorudele juurdepääsul oluline tähtsus alternatiivsete sideettevõtjatele Teliaga samaväärsete võimaluste loomiseks lõppkasutajateni sidevõrgu arendamisel ja seeläbi jaetasandi sideteenuste konkurentsi edendamiseks. Telia on kehtestanud tingimused, et üks 100 mm sidetoru jaguneb kuueks paigalduskohaks (1/6 ava, vt. Joonis 2)[[25]](#footnote-25) ja iga paigalduskoht mahutab ühe kaabli, kiikri või multitoru välise läbimõõduga kuni 30 mm.



Joonis 2. Telia kaablikanalisatsiooni 100 mm toru (suuremõõtmelise sidetoru) mahu(ava) jaotus

Telia kaablikanalisatsioonile juurdepääsu tellimise protsessi kirjeldus

Järgnevalt antakse ülevaade Telia kaablikanalisatsioonile juurdepääsu tellimise protsessist Telia avaldatud[[26]](#footnote-26) kaablikanalisatsiooni kasutamise tingimuste, kaablikanalisatsiooni rendi eeskirja ja kaablikanalisatsiooni rendi tingimuste ning Telia poolt esitatud[[27]](#footnote-27) täiendavate selgituste alusel (edaspidi *Telia selgitus*). Nimetatud tingimuste kohaselt saab TTJA hinnangul kaablikanalisatsioonile juurdepääsu võimaldamise jaotada üldjoontes järgmisteks etappideks:

* Juurdepääsu tehniliste tingimuste taotlemine, jaotub omakorda järgmisteks all etappideks:
* Vastavalt Telia kaablikanalisatsiooni rendi eeskirja (kehtib alates 20.01.2016) punktile 2.1.1 esitab klienti taotluse teda huvitavas piirkonnas kaablikanalisatsiooni geograafilise paiknemise üldskeemiga tutvumiseks (käesolevas otsuses ka *üldskeem*).
* Telia väljastab hiljemalt 1 kuu jooksul taotletud üldskeemi:

Telia selgituste kohaselt tellitakse üldskeemi harva. Viimaste aastate jooksul ca …\* üldskeemi tellimust …\* aasta kohta. Üldskeem väljastatakse A4 formaadis pdf faili(de)na. Üldskeemil on näha tänava nimetused, majade numbrid ja kaabikanalisatsioonitrassid (roheline punktiir) ja kaablikaevud (rohelised suuremad täpid). Taotlejaga lepitakse kokku mõistlik skeemi maht, piisava selektiivsusega kaardi mastaap ja sellest sõltuvalt kaardipiltide hulk. Üldskeemilt saadud teave üldjuhul piisav, et esitada taotluse konkreetse kaablikanalisatsiooni lõigule juurdepääsuks, samas alati on võimalik vajadusel küsida ka lisateavet. Üldskeemi väljastamise eest taotlejalt tasu ei nõuta. Üldskeemi väljastamine on nõuab Telialt järgmisi tegevusi: vajaliku piirkonna väljaotsimine kaardil, piisava selektiivsusega kaardi mastaabi valimine, piisava kaardikogu failide salvestamine, info edastamine kliendile. Vaata ka alltoodud Joonisel 3 väljastatava üldskeemi illustreerivat näidet.



Joonis 3. Telia kaablikanalisatsiooni üldskeemi näide

TTJA ja Telia vahelise seisukohtade vahetuse tulemusel 2022 aasta alguses avas Telia 02.05.2022 täiendavalt digitaalse keskkonna kaablikanalisatsiooni üldskeemiga tutvumiseks, mis võimaldab juurdepääsu otsijatele näha ka Telia kaablikanalisatsiooni üldskeemi, sh trasside ja kaevude tähised koos kaevunumbritega. Täpsemalt näeb juurdepääsu otsija järgmist teavet:

* + Tänavate kontuurid ja nimetused
	+ Hoonete kontuurid ja numbrid
	+ Kaablikanalisatsiooni trassid joontena
	+ Kaablikaevud tingmärkidena koos kaevutähistega
	+ Kaart on nähtav ja vajalikul määral suumitav terve Eesti ulatuses

Kaardi (üldskeemi) andmed ei ole allalaetavad, võimalik on vaid ekraanitõmmiste tegemine.

Üldskeemile digitaalse ligipääsu eest Telia juurdepääsu otsijatele täiendavat tasu ei ole rakendanud.

* Klient esitab üldskeemi alusel juurdepääsu taotluse (juurdepääsu tehniliste tingimuste väljastamise taotluse) konkreetsetele kaablikanalisatsiooni lõikudele.
* Vastavalt Telia kaablikanalisatsiooni rendi eeskirja (kehtib alates 20.01.2016) punktile 2.1.2 väljastab Telia hiljemalt 1 kuu jooksul taotletud kaablikanalisatsiooni trassil kaabli paigaldamise tehnilised tingimused või teavitab kaabli paigalduskoha puudumisest, kuna
	+ puudub vaba maht (tehniline reserv välja arvatud),
	+ vaba maht on broneeritud Teliale või teisele sideettevõtjale,

Telia selgitus : *„Vaba maht broneeritud“ ei ole tegelikult eraldi põhjus. Vaba mahu määramisel loetakse andmebaasis kokku toruavas kirjeldatud kaablid. Andmebaasis on nad kirjeldatud erinevate olekutega (planeeritavad, projekteeritavad, olemasolevad). Seega kaablid, mis on andmebaasis alles projekteerimise olekus veel reaalses kaablikanalisatsiooni torus puuduvad, kuid tühjad kiikrid võivad juba paigaldatud olla (aga ei pea olema).*

* + taotletav trass vajab remonti (üldjuhul toru sisse vajunud).

Telia selgituste kohaselt, kui taotletud kaablikanalisatsiooni trassi otspunktide vahel kaabli paigalduskoht puudub, siis võib klient üldskeemilt ise valida uue, temale sobiva võimaliku trassi või paluda Telialt leida sobiv alternatiivne paigaldustee soovitud otspunktide vahel. Mõlemal juhul tuleb siiski esitata Teliale uus tehniliste tingimuste taotlus. Alternatiivse paigaldustee tellimisel tuleb kliendil tasuda uus tehniliste tingimuste väljastamise ja trassi planeerimise tasu, sest tegemist on täies mahus teostatava uue selgitustööga, millele lisandub veel eelneva mittesobiliku töö eemaldamine andmebaasist.

Telia selgituste kohaselt saab taotletud kaablikanalisatsiooni paigaldustee tehniliste tingimuste väljastamisega seotud tegevusi üldistatult kirjeldada järgnevalt:

- geodeetilisel alusplaanil õige kaardipildi avamine;

- lühima võimaliku paigaldustee leidmine kliendi poolt määratud otspunktide vahel;

- vajadusel algandmete täpsustamine kliendiga;

- kõikide paigaldusteele jäävate kaevude torude täituvusandmete kontroll andmebaasi andmete alusel;

- uue kaabli virtuaalne paigaldustee fikseerimine andmebaasis;

- võimalike teadaolevate komplikatsioonikohtade fikseerimine;

- tehniliste tingimuste vastuse tekstiline vormistamine;

- trassi skeemi(de) ja kaabli skeemi(de) salvestamine dokumendihoidlasse;

- tehniliste tingimuste kogudokumentatsiooni kooskõlastamine lokaalseid olusid tundvate võrguinseneridega;

- tehniliste tinguste väljastamine kliendile.

Tehnilise tingimuste väljastamise tasu 38,35 € kord ja trassi planeerimise tasu 0,10 € meeter tasub klient pärast tehniliste tingimuste kättesaamist. Telia selgituste kohaselt tehnilise tingimuse tasu 38,35 € kord rakendatakse ühe taotluse vastusena koostatud kaablikanalisatsiooni tehniliste tingimuste dokumentide pakile. Dokumendi pakk võib sisaldada määramata arvu määramata pikkusega kaablilõike (kaevuvahemikke), mis asuvad ühe konkreetse geograafilise asumi piirides. Piltlikult: sama hind kehtib sõltumata, kas vastuses on 1 lõik või 40 lõiku. Arve esitatakse tavapäraselt koos igakuiste perioodiliste teenustasudega järgmise kuu alguses.

Kui klient soovib tehnilisi tingimuste väljastamist ja trassi planeerimist kiirendatud korras, siis tuleb kliendil tasuda lisatasu[[28]](#footnote-28). Tehniliste tingimuste kiirendatud korras väljastamise lisatasu on 63,91 € kord ehk kogu tasu on 38,35 € + 63,91 € = 102,26 € kord. Trassi planeerimise kogu tasu kiirendatud korras on 0,16 € meeter ehk kogu tasu on 0,10 € + 0,16 € = 0,26 € meeter.

Telia selgituste kohaselt, tõstetakse kiirendatud korras menetlemisele kuuluvad taotlused menetlemise ajalises järjekorras ettepoole. Taotluste täitmisega seotud tegevused sellest ei vähene. Kiirendatud menetluste osas jälgitakse alati ka, et n.ö. tavajärjekorras taotlused saaksid samuti tehtud tähtaegselt. Juhul, kui kiirendatud korras taotlusi on ebaharilikult suures mahus ja võib olla ohuks tavakorras käsitluste tähtaegsusele, peatab Telia kiirendatud korras taotluste menetluse. Nimetatud hooba on Telia reaalselt ka kasutanud, sisestades vastava informatsiooni oma kodulehele ja informeerides taotlejaid. Kiirendatud korras taotluste menetlemise vajadus tuleneb turult ja teatud ajahetkel tõusetunud turuosaliste spetsiifilistest vajadustest. Telia lähtub kiire/tavaline valiku andmisel sarnastest alustest nagu riik ka ise, võimaldades teatud juhtudel valida kiirendatud menetlust, nt. passi tellimine vmt. ja kohaldades selle eest eritasu.

* Kui tehnilised tingimused on väljastatud, siis peab klient hiljemalt 30 kalendripäeva jooksul sõlmima nende paigalduskohtade osas vastava rendilepingu. Kui klient seda ei tee, siis kaotavad tehnilised tingimused kehtivuse.[[29]](#footnote-29)

Telia selgituste kohaselt, kui klient on sõlminud paigalduskohale rendilepingu, siis ei sea Telia kliendile kaablite paigaldamise ja hooldamise osas ajalisi kohustusi või piiranguid. See tähendab, et kui Telia on eraldanud kliendile paigalduskoha, on kliendi määrata selle kasutamine, sh võimalik hilisem kasutusele võtmine. Seega paigalduskoha broneerimise eelduseks on tehniliste tingimuste väljastamine ja rendilepingu sõlmimine ning vastavate tehniliste tingimuste väljastamise ja paigalduskoha kuutasude õigeaegne tasumine.

* Kui klient soovib väljastatud tehniliste tingimuste alusel kaableid paigaldada peab klient koostama kaabli paigaldustee projekti ja kooskõlastama selle Teliaga. Seejuures peab klient veelkord koos Telia järelevalve töötajaga visuaalselt kohapeal kontrollima ja veenduma väljastatud tehniliste tingimuste vastavuses tegelikkusele. Telia selgitab seda alljärgnevalt.

Telia kaablikanalisatsioon võib olla lõiguti lausa pea 100 aastat vana. Lisaks tuhandetele uutele torukilomeetritele, seisab Telia jätkuvalt silmitsi muuhulgas ka vana kaablikanalisatsiooni ja sinna n.ö. vanasti (enne Telia käsutusse jõudmist) ja ilma kindla korrata paigaldatud kaablite haldamisega. Lisaks on Telia aeg-ajalt pidanud tegelema nn piraatkaablitega (kaablid, mis on tundmata või tuvastatud ettevõtte poolt paigaldatud omavoliliselt). Telia on viinud ja viib läbi jätkuvalt inventuure. Vaatamata siiski pidevatele pingutustele ja andmeparandustele, võib esineda endiselt kirjeldamata, valesti kirjeldatud ja/või nn piraatkaableid. Seetõttu on vajalik tehnilistes tingimustes kirjeldatud andmete kohapealne kontroll ning vajadusel projekti täpsustamine.

Kliendile on projekteerimise käigus tagatud võimalus veenduda paigaldustee ülevaatuse õigsuses. Selleks lepib klient Telia esindajaga (järelevalve) kokku ülevaatuse toimumise aja ja kinnitavad ülevaatust protokolliga.

Igasugune kontroll peab toimuma Telia esindaja juuresolekul. Telia on elutähtsa teenuse osutaja ning seeläbi peab ta hoidma oma sidevõrku turvaliselt, sh füüsiliselt turvatuna.

Paigaldustee visuaalse kontrolli läbi viimine juba tehniliste tingimuste menetlemise protsessis on ebavajalik ja taotlejatele pigem kahjulik, kuna see suurendab tehniliste tingimuste väljastamise menetluse aega kui ka tasu. Seejuures visuaalsele kontrolli teostamise võimaluse ajaraam sõltub muuhulgas ilmast (nt paks lumekiht kaevuluugil) ja asukohast (nt eraldi sõit Lümandasse). Samuti kliendid loobuvad tavaliselt umbes …\*% tehnilistes tingimustes kirjeldatud kaablite paigaldamisest Teliale teadmata põhjustel juba enne rendilepingu sõlmimist. Seega hoitakse praeguse töökorralduse juures kokku ca …\*% paigaldusteede määramisele kulutatavast ajast, tööjõu, transpordi ja muudest kuludest. Keskmiselt on viimase viie ja poole aasta jooksul väljastatud tehnilisi tingimusi, mis ei ole läinud renti/projekteerimisele/paigaldamisele aastas …\* meetri ulatuses. Kui arvestada, et keskmiselt on kaevude vahekaugus …\* meetrit, siis tähendab see …\* kaevu, mis tuleks asjatult avada ja üle vaadata.

Isegi kui võtta eelduseks, et igakordne visuaalne kontroll välistaks tehnilistes tingimustes sisalduvad võimalikud eksimused, siis ekslikud tehnilised tingimused on tänapäeval pigem erandid. Erandite pinnalt üldreeglit seada ja protsessi muuta ei ole efektiivne ega otstarbekas.

* Kaabli paigaldustee projekti koostamine ja kooskõlastamine Teliaga jaotub omakorda järgmisteks all etappideks:
* Klient alustab ise või tellib mõnelt projekteerimisfirmalt kaabli paigaldustee projekti koostamise Telia väljastatud tehniliste tingimuste alusel[[30]](#footnote-30), seejuures tuleb kliendile tasuda kaabli paigaldustee projekti kooskõlastamise eest pindalaga kuni 1 ha 28 € tükk ja pindalaga alates 1 ha 70 € tükk [[31]](#footnote-31).
* Projekti koostamise raames toimub paigaldustee visuaalne kontroll koostöös Teliaga.

Telia selgituste kohaselt tuleb paigaldustee visuaalse kontrolli teostamiseks taotleda Telialt järelevalve teenus ja sideehitise kaitsevööndis tegutsemise luba. Seda saab teha Ehitajate portaali kaudu, täpsemalt vt. <https://www.telia.ee/partnerile/ehitajale-arendajale/sideehitiste-jarelevalve/> . Taotlus tuleb esitada hiljemalt 5 tööpäeva enne planeeritud tegevuste algust ja soovitud väljakutse aega. Taotluses märgitakse objektil kohtumiseks sobivad ajad. Telia järelevalve töötaja teatab hiljemalt 3 tööpäeva jooksul sobiva väljakutse aja. Sellele järgneva kuni …\* tööpäeva jooksul on reeglina objektidel käidud ja uuringud tehtud/vormistatud.

Järelevalve teenuse (väljakutse) hind (sisaldab vajadusel ka tegutsemisloa väljastamist) on 44 € tund, miinimum tööaeg on 1 tund, sealt edasi arvestus 30 minuti kaupa.

* Klient hindab paigaldustee võimalikke ehitusriske ja võib tellida kaablikanalisatsiooni lõikude läbitavuse mehhaanilise kontrolli Teliaga kooskõlastatud meetodil.

Telia selgituste kohaselt rakendub kaablikanalisatsiooni lõikude läbitavuse mehhaanilisel kontrollil sama protseduur nagu eeltoodud paigaldustee visuaalse kontrolli korral, see tähendab, et tuleb eelnevalt taotleda Telialt vastav järelevalve teenus ja sideehitise kaitsevööndis tegutsemisluba. Järelevalve teenuse (väljakutse) hind (sisaldab vajadusel ka tegutsemisloa väljastamist) on 44 € tund, miinimum tööaeg on 1 tund, sealt edasi arvestus 30 minuti kaupa.

Samas Telia ise ei teosta kaablikanalisatsiooni avade läbitavuse mehhaanilist kontrolli. Seda teeb kliendi poolt valitud tööde teostaja. Tööde tasustamine on kliendi ja tööde teostaja vaheline lepe ning Telia selles ei osale.

* Projekti koostamise käigus võib selguda, et soovitud lõikudes vaba mahtu siiski ei ole, kuna
	+ tehniliste tingimuste aluseks olevad andmed olid ebaõiged või
	+ see on broneeritud Teliale või teistele sideettevõtjatele või
	+ taotletav lõik vajab remonti;

Telia selgituste kohaselt Telia üldjuhul teab juba tehniliste tingimuste väljastamisel, et kliendi taotletud kaabli paigalduskoht on vaba, kuid kohapealsel visuaalsel kontrollil võib siiski selguda, et on veel mingi tundmatu (andmebaasis registreerimata) kaabel või kiiker, mis antud vaba paigalduskoha hõivanud on.

Kui projekti koostamisel selgub, et soovitud lõikudes vaba mahtu siiski ei ole, siis tehniliste tingimuste väljastamise tasu tagastamisele ei kuulu. Tehniliste tingimuste koostamise ja trassi planeerimise toimingud on ju juba tehtud ja seda parima teadmise juures. Tuletame meelde, et ekslikud tehnilised tingimused võivad olla väljastatud muuhulgas põhjusel, et pinnase liikumises on tekkinud vajumine või nt et paigaldatud on piraatkaabel – taolisi hälbeid avastatakse alles kaablite paigaldustegevuste käigus. Telia kinnitusel ei ole esinenud kaebusi seoses ülaltooduga. Kui ka taolisi üksikjuhtumeid (nt raha tagasinõudeid) on esinenud, siis vaatab Telia igakordselt kliendi nõudele ja asjaoludele peale ja püüab leida lahenduse.

* Klient esitab projekti Teliale andmebaasi B12 kaudu kooskõlastamiseks.

B12 ei sisalda andmeid kaablikanalisatsiooni lõikude ja kaevude geograafilist paiknemisest ega ka paigaldatud torude või kaablite arvust.

B12 on ehitusdokumentatsiooni haldamise süsteem. Mingil määral on see ka tööde juhtimise süsteem, sest sisaldab projektide kooskõlastamise ja tegutsemislubade väljastamise funktsioone.

B12 sisaldab projektipõhiseid andmeid (ehitus)tööde kohta, mis toimuvad (osaliselt) Telia sideehitiste kaitsevööndis. Ligipääs igale eraldiseisvale projektile on ainult igakordselt määratud konkreetsel projektimeeskonnal.

* Telia kooskõlastab projekti hiljemalt 15 tööpäeva jooksul.
* Kaablite paigaldamine kui tehnilised tingimused on väljastatud ja kaabli paigaldustee projekt Teliaga kooskõlastatud, jaotub omakorda järgmisteks all etappideks:
* Klient taotleb Telialt kirjalikku tööluba.
* Telia väljastab kliendile kirjaliku tööloa.

Telia selgituste kohaselt rakendub kaablikanalisatsiooni paigaldamisel sama protseduur nagu eeltoodud paigaldustee visuaalse kontrolli korral, see tähendab, et tuleb eelnevalt taotleda Telialt vastav järelevalve teenus ja sideehitise kaitsevööndis tegutsemisluba. Järelevalve teenuse (väljakutse) hind (sisaldab vajadusel ka tegutsemisloa väljastamist) on 44 € tund, miinimum tööaeg on 1 tund, sealt edasi arvestus 30 minuti kaupa.

Taotlus tuleb esitada hiljemalt 5 tööpäeva enne planeeritud tegevuste algust ja soovitud väljakutse aega. Taotluses märgitakse objektil kohtumiseks sobivad ajad. Telia järelevalve töötaja teatab hiljemalt 3 tööpäeva jooksul sobiva väljakutse aja.

* Klient teostab paigaldustööd ise või kasutab töövõtjaid.
* Pärast paigaldustöid koostab klient ja allkirjastavad ehitaja, klient, Telia ja järelevalve teostaja paigaldustööde ülevaatuse akti hiljemalt 10 tööpäeva jooksul pärast paigaldustööde lõpetamist.
* Klient laeb paigaldustööde ülevaatuse akti Telia andmebaasi (B12) hiljemalt 10 tööpäeva jooksul paigaldustööde ülevaatuse akti allkirjastamisest.

Kokkuvõtvalt oleneb Telia kaablikanalisatsioonile juurdepääsu kõikide etappide läbimine ja kulukus palju iga taotletud lõigu spetsiifikast, näiteks kas seal on vaba mahtu, kas see vajab remonti, kas seal on kaableid, mida andmebaasis ei olnud märgitud, millist sidekaablit, kaitsetoru, kiikrit või multitoru soovitakse paigaldada, milline on kaabli paigaldaja töö kvaliteet, ilmastiku olud jms

## **3.3 Juurdepääsuga seotud konkurentsiprobleemid**

Sidekaablitaristule juurdepääsu hulgituru teenused on olulised sisendid nimetatud turule järgnevatele hulgi- ja jaeturgudele siseneja jaoks, kes soovib rajada oma sidevõrku (käesolevas otsuses ka *alternatiivne sideettevõtja*) ja vajavad selleks oma sidekaablitele paigalduskohti. Oluline on märkida, et sidekaablitaristute rajamine on seotud suurte pöördumatute kuludega, mille rajamine on majanduslikult tasuv vaid piisava mastaabi-, mitmekülgsus- ja tihedussäästu olemasolul (vt. ka lisa 3 ptk. 4.3.1 koos alampeatükkidega). Seetõttu on sidekaablitaristud eriti raskesti dubleeritavad. Arvestades asjaolu, et Telia peamine tulu tuleb sideteenuste osutamisest jaeturgudel, siis ei ole Telia vertikaalselt integreeritud ettevõtjana majanduslikult huvitatud oma sidekaablitaristule juurdepääsu osutamisest alternatiivsetele sideettevõtjatele, kuna see suurendab konkurentsi jaeturul (vt. ka lisa 3 ptk. 4.2.2). Sellest tuleneb ka vertikaalselt integreeritud MTE huvi piirata oma sidekaablitaristule juurdepääsu. Sidekaablitaristule juurdepääsu piiramisega piiratakse alternatiivsete sideettevõtjate võimalusi siseneda nimetatud hulgiturule järgnevatele hulgi- ja jaeturgudele ning vähendatakse seeläbi sealset konkurentsi.

BEREC (Euroopa Sideamet) on avaldanud seisukoha, mis käsitleb füüsilise võrguinfrastruktuuri hulgimüügi juurdepääsu turul MTE-le kohustuste kehtestamise parimaid tavasid[[32]](#footnote-32). Selles tuuakse välja sagedamini esineda võivad taristule juurdepääsuga seotud konkurentsiprobleemid hulgiturul, mis takistavad alternatiivsetel sideettevõtjatel tõhusalt konkureerida järgnevatel hulgi- ja jaeturgudel:

* 1. MTE võib keelduda või viivitada juurdepääsu osutamisega oma taristule või selle teatud tasandile või selle teatud geograafilisele piirkonnale.
	2. MTE võib keelduda või viivitada alternatiivse sideettevõtja taotlusel uute otstarbekate ja mõistlike taristule juurdepääsu teenuste välja arendamisest.
	3. MTE võib keelduda või viivitada taristule juurdepääsu toodete osutamisest piisava tehnilise kvaliteediga.
	4. MTE võib keelduda või viivitada taristule juurdepääsu teenusega seotud piisava kvaliteediga tegevuste pakkumisest. Sellisteks tegevusteks võivad olla näiteks teenuse tellimise protseduur, remondi- ja hooldustööde tegemine ning rikete kõrvaldamine.
	5. MTE võib keelduda või viivitada taritule juurdepääsu teenust kasutava alternatiivsete sideettevõtja ning enda sidevõrgu seadmete ühispaiknemise võimaldamisest ja muudele seotud seadmetele juurdepääsust (nt energiavarustuse seadmed, jahutuse seadmed).
	6. MTE võib keelduda või viivitada kavandatava taristule juurdepääsu hulgiteenuste sulgemise teavitamisega ja nende asendamiseks sobivate teiste olemasolevate reguleeritud juurdepääsu hulgiteenuste ning nendele ülemineku protseduuride pakkumisega.

TTJA hinnangul on eelkirjeldatud taristule juurdepääsust keeldumise ja/või viivitamisega seotud konkurentsiprobleemide esinemine järgmise turuanalüüsini kestva perioodi jooksul tõenäoline, kuna puuduvad alused eeldada, et Telia vertikaalne integreeritus ja turujõud sidekaablitaristule juurdepääsu hulgiturul nimetatud perioodil märkimisväärselt väheneks. See annab Teliale võime keelduda ja/või viivitada juurdepääsu osutamisega vastava hulgituru teenustele takistades teiste sideettevõtjate järgnevatele hulgi- ja jaeturgudele sisenemist ning kahjustades seeläbi konkurentsi järgnevatel hulgi- ja jaemüügi tasanditel ning seeläbi lõppkasutajate huve.

TTJA 2021 hulgituru 1 otsuse eelnõu[[33]](#footnote-33) koostamise käigus[[34]](#footnote-34) ja TTJA 2023 STJ hulgituru otsuse kavand riigisisesel konsultatsioonil tõid alternatiivsed sideettevõtjad esile mitmeid takistusi seoses Telia kaablikanalisatsioonile juurdepääsuga. Nimetatud takistusi ja nendest tuleneda võivaid konkurentsiprobleeme analüüsitakse ptk.-s 3.5 koos alampeatükkidega.

## **3.4 TTJA 2017 hulgituru 1 otsusega kehtivad juurdepääsu kohustused**

Käesoleva otsuse koostamise ajal kehtivad TTJA 2017 hulgituru 1 otsuse alusel[[35]](#footnote-35) Telia sidekaablitaristule juurdepääsu osas kohustused sidetorudele järgmiselt:

*264. Kaablikanalisatsioonile juurdepääsu osas otsustab TJA kohustada Teliat kindlaksmääratud asukohas kohaliku juurdepääsu hulgiturul juurdepääsust keeldumise ja viivitamisega seotud konkurentsiprobleemide vältimiseks, sideteenuste turgudel konkurentsi moonutamise takistamise ärahoidmiseks ning lõppkasutajate huvide kaitseks ESS alusel:*

*1) pidama heas usus läbirääkimisi teiste sideettevõtjatega, kes taotlevad juurdepääsu kaablikanalisatsioonile ;*

*2) võimaldama juurdepääs kaablikanalisatsiooni vabale mahule ;*

*3) rakendama 100 mm läbimõõduga hoonetesse sisenevatele üheavaliste kaablikanalisatsioonide korral ainult ühte reservkohta (ehk 1/6 avast) ;*

*4) võimaldama kaablikanalisatsioonile juurdepääsuks vajalikku ühispaiknemist või muid ühiskasutuse viise, sealhulgas kaablikaevude ühiskasutust ;*

*5) pakkuma juurdepääsu kaablikanalisatsioonile juurdepääsuks vajalikele tugisüsteemidele ja/või tarkvarasüsteemidele, sealhulgas tehniliste tingimuste tellimise, teenuse tellimise, tehnilise hoolduse ja remondi teabesüsteemidele ;*

*6) võimaldama teistele sideettevõtjatele kaablikanalisatsioonile juurdepääs esimese mõistlikult teostatava tähtaja jooksul ja mitte pikema tähtaja jooksul kui Telia võimaldab kaablikanalisatsioonile juurdepääsu enda allüksustele, sealhulgas määratlema nimetatud juurdepääsu tähtaeg oma näidispakkumises ja igal kalendri aastal kontrollima selle vastavust enda allüksuse juurdepääsu osutamise ajaga ning vajadusel uuendama näidispakkumist*

*265. Tulenevalt ESS § 64 lg 2 on sideettevõtja, kelle suhtes on TJA kehtestanud juurdepääsu kohustuse, kohustatud juurdepääsu kohustuse täitmisel vastavalt kohustuse iseloomule täitma järgmisi nõudeid:*

*1) võimaldama kasutada võrgu seadmeid, ehitisi ning liinirajatisi võrdsetel tingimustel ja kvaliteediga, millega ta seda osutab oma ema- ja tütarettevõtjale, klientidele või äripartneritele;*

*2) võimaldama juurdepääsuks taotluse esitanud ettevõtjal saada juurdepääsuks vajalikku teavet;*

*3) kasutama juurdepääsuga seoses saadud teavet üksnes vastava teenuse osutamiseks ning mitte avaldama seda kolmandatele isikutele, kaasa arvatud oma koostööpartneritele ja tütarettevõtjatele, kui seaduses ei ole sätestatud teisiti;*

*4) mitte piirama oma klientide juurdepääsu teise sideettevõtja poolt osutatavatele teenustele.*

## **3.5 Kehtivate juurdepääsu kohustuste muutmise analüüs**

Järgnevalt analüüsitakse, kas ja kuidas on vaja muuta kehtivaid (TTJA 2017 hulgituru 1 otsuse[[36]](#footnote-36) alusel) Teliale määratud kohustusi sidekaablitaristule juurdepääsu osas seoses TTJA 2021 hulgituru 1 otsuse eelnõu[[37]](#footnote-37) koostamise raames ja TTJA 2023 STJ hulgituru otsuse kavandi riigisisese konsultatsioonil sideettevõtjate poolt välja toodud Telia sidekaablitaristule juurdepääsu tingimustest tulenevate konkurentsiprobleemide lahendamise ja vältimise vajadusega.

### **3.5.1 Juurdepääsu kohustuste laiendamine kõikidele Telia sidetorudele olenemata nende läbimõõdust ja sidepostidele**

Olukorra kirjeldus

Käesoleva otsuse koostamise ajal kehtiva TTJA 2017 hulgituru 1 otsuse alusel on Telial kohustus pakkuda teistele sideettevõtjatele sidekaablite paigaldamiseks juurdepääsu Telia sidetorudele. Seejuures ei ole otsuses määratletud juurdepääsu kohustusega sidetorude läbimõõtu. Praktikas Telia siiski pakub juurdepääsu eelkõige oma 100 mm läbimõõduga sidetorudele ning oma sidetorudele juurdepääsu osas on Telia avaldanud ka juurdepääsu tingimused, vt. näiteks „Teenusetingimused nr ET.05.PÜ.11.D“[[38]](#footnote-38) lõige 1.1.

Kuna TTJA 2023 STJ hulgituru otsuse kavandis oli vastava turu piiritlemisest jäetud välja sidetorud, mille väline diameeter on väiksem kui 50 mm, samuti ei olnud kaasatud sidepostid, siis puudusid nende osas ka MTE kohustused sh juurdepääsu kohustused.

TTJA 2023 STJ hulgituru otsuse kavandi riigisisesel konsultatsioonil asusid Konkurentsiamet ja Elisa seisukohale, et sidekaablitaristule juurdepääsu hulgiturule tuleks kaasata kõik sidetorud olenemata läbimõõdust. TTJA analüüsis nimetatud seisukohta ja konsulteeris ka Euroopa Komisjoniga ning pidas asjakohaseks ja põhjendatuks käesolevas otsuses kaasata sidekaablitaristule juurdepääsu hulgiturul kõik sidetorud olenemata nende läbimõõdust, vt. otsuse lisa 7 ptk. 3.8.

Käesoleva otsuse koostamisel analüüsis TTJA täiendavalt sidekaabli paigalduskoha otsija seisukohast sidepostide ja sidetorude omavahelist asendatavust ehk kas eksisteerib nõudlusepoolne asendatavus ning leidis, et on põhjendatud ja otstarbekas piiritleda sidekaabli paigaldamise eesmärgil ka sidepostidele juurdepääs (rent) sidekaablitaristule juurdepääsu hulgituru põhitootena, vt. otsuse lisa 3 ptk. 2.2.2.1.2.

Konkurentsiprobleemi tuvastamine

Sidetorudele olenemata nende läbimõõdust ja sidepostidele juurdepääsu teenused on olulised sisendid teistele sideettevõtjatele, kes soovivad siseneda vastavale turule järgnevatele hulgi- ja jaeturgudele oma sidevõrgu baasil ja vajavad selleks oma sidekaablitele paigalduskohti.

TTJA hinnangul on otsuse ptk.-s 3.3 juurdepääsust keeldumise ja/või viivitamisega seotud konkurentsiprobleemide esinemine sidetorudele olenemata nende läbimõõdust ja sidepostidele juurdepääsu osas järgmise turuanalüüsini kestva perioodi jooksul tõenäoline, kuna puuduvad alused eeldada, et Telia vertikaalne integreeritus ja turujõud sidekaablitaristule juurdepääsu hulgiturul nimetatud perioodil märkimisväärselt väheneks. See annab Teliale võime keelduda ja/või viivitada juurdepääsu osutamisega vastava hulgituru teenustele (sh juurdepääs sidetorudele olenemata nende läbimõõdust ja juurdepääs sidepostidele) takistades teiste sideettevõtjate järgnevatele hulgi- ja jaeturgudele sisenemist ning kahjustades seeläbi konkurentsi järgnevatel hulgi- ja jaemüügi tasanditel ning seeläbi lõppkasutajate huve.

Konkurentsiprobleemi lahendava kohustuse valik

ESS § 45 lõike 2 alusel kehtestab TTJA ettevõtjale ühe või mitu asjakohast kohustust sellel teenuse turul, millel sideettevõtja kohta on tehtud ettepanek tunnistada ta märkimisväärse turujõuga ettevõtjaks.

**Eeltoodust tulenevalt peab TTJA juurdepääsuga seotud konkurentsprobleemide (vt. ptk. 3.3) vältimiseks asjakohaseks, põhjendatuks ja proportsionaalseks kehtestada Teliale sidekablitaristule juurdepääsu hulgiturul kohustus pakkuda juurdepääsu oma sidetorudele olenemata nende läbimõõdust ja oma sidepostidele.**

**Lõplik kehtestatav kohustus on sätestatud ptk. 3.6**

### **3.5.2 Juurdepääs Telia sidekaablitaristu digitaalsetele teabesüsteemidele**

Olukorra kirjeldus

Üheks Euroopa sh ka Eesti majanduse edendamise oluliseks meetmeks on lihtsustada ja stimuleerida kiirete ja ülikiirete andmesideteenuste- ja võrkude kasutuselevõttu[[39]](#footnote-39).

Sidevõrgu rajamisega kaasnevad tsiviilehitustööd (sh sidekaablitaristu ehitamine) moodustavad kogu sidevõrgu rajamise kuludest olulise osa[[40]](#footnote-40). Seetõttu on oluline tagada tõhus juurdepääs olemasolevatele sidekaablitaristutele, misläbi vähenevad nende kasutuselevõtu kulud ja aeg. Selleks on oluline suurendada sidekaablitaristule juurdepääsu läbipaistvust pakkudes elektroonilist juurdepääsu sidekaablitaristu haldamise olemasolevatele digitaalsetele teabesüsteemidele, mis võimaldavad ülevaadet geograafilisest paiknemisest ja vabade paigalduskohtade olemasolust.

EK 2024 kohustuste soovituse sissejuhatava osa lõike 24 kohaselt:

*See, kuidas reguleeritud juurdepääs märkimisväärse turujõuga ettevõtja tsiviilehituse taristule tegelikkuses toimib, sõltub suuresti sellest, mil määral on juurdepääsu taotlejatele kättesaadav teave kõnealuse taristu asukoha, vaba läbilaskevõime ja kasutatavuse kohta. Kui asjaomast teavet säilitatakse märkimisväärse turujõuga ettevõtja siseandmebaasis, tuleks kõigile juurdepääsu taotlejatele, sealhulgas märkimisväärse turujõuga ettevõtja jaemüügiettevõtjatele tagada võrdne juurdepääs sellele andmebaasile. Kui alternatiivsed ettevõtjad vajavad juurdepääsu märkimisväärse turujõuga ettevõtja andmebaasile, et tohiks selle andmisest keelduda teabe konfidentsiaalsusele tuginedes.*

Telia sidekaablitaristu katvus ja maht on Eesti suurim (vt. lisa 3 Tabel 6 ja 8). Nii alternatiivsetele sideettevõtjatele kui ka Teliale endale on sideteenuste ja -võrkude kulude osas kõige efektiivsem, kui Telia suure katvusega sidekaablitaristu vaba maht on maksimaalselt kasutuses. Seetõttu on oluline, et lisaks Teliale oleks ka teistel sideettevõtjatel läbipaistev ülevaade Telia sidekaablitaristu paiknemisest ning sellele juurdepääsu võimalustest, mis sõltub eelkõige vaba mahu olemasolust.

TTJA 2021 hulgituru 1 otsuse eelnõu[[41]](#footnote-41) ja TTJA 2023 STJ hulgituru otsuse kavandi riigisisesel konsultatsioonil (vt. lisa 7 ptk. 6.2) tõid teised sideettevõtjad esile, et Telial on sidekaablitaristu digitaalsed teabesüsteemid, mis kajastavad suures osas Telia sidekaablitaristu geograafilist katvust ja vaba mahtu, kuid huvitatud sideettevõtjatel puudub sellele elektrooniline juurdepääs. Seetõttu puudub neil läbipaistev ja kiire ülevaade Telia sidekaablitaristu asukohtadest ning vabadest mahtudest, mis omakorda takistab uute sideteenuste- ja võrkude tõhusat arendamist. Lisaks paneb nimetatud Telia taristust läbipaistva ja kiire ülevaate puudumine teised sideettevõtjad oma sideteenuste- ja võrkude arendamisel võrreldes Teliaga ebavõrdsesse ja diskrimineerivasse olukorda, kuna neil kulub arendamisele (eelkõige kõige optimaalsemate sidevõrgu lahenduste/teekondade leidmisele) seeläbi rohkem aega ja rahalisi vahendeid.

Teised sideettevõtjad peavad Telia sidekaablitaristule juurdepääsu tehniliste võimaluste välja selgitamiseks esitama e-kirjaga taotluse Telia kliendihaldurile või täitma tellimisvormi Telia e-teeninduse keskkonnas, millele vastamiseks on Telial aega üks (1) kuu ja vastused edastatakse e-kirja teel. TTJA 2021 hulgituru 1 otsuse eelnõu koostamise raames TTJA-le esitatud sideettevõtjate selgitustest selgus, et aastatel 2016 - 2018 kulus Telial oma sidekaablitaristule juurdepääsu tehniliste tingimuste taotlustele vastamiseks Telia andmetel keskmiselt[[42]](#footnote-42) …\* päeva ning kolme teise sideettevõtja andmetel oli see aastal 2018 keskmiselt …\* päeva. Telia poolt 2024 esitatud andmetel[[43]](#footnote-43) on tehnilistele taotlustele vastamise kiiruseks keskmiselt …\* päeva.

Kui teistel sideettevõtjatel puudub elektrooniline juurdepääs Telia sidekaablitaristu digitaalsetele teabesüsteemidele, siis võtab neil sidekaablitaristule juurdepääsu tehniliste tingimuste selgitamine oluliselt rohkem aega kui Telial endal. Eelkõige kuna neil puudub elektrooniline ülevaade Telia sidevõrgu geograafilisest paiknemisest, siis peavad nad küsima tehnilisi tingimusi sidetorude kaevude aadresside kaupa „pimesi“, nägemata kas samale kaevu aadressile on võimalik rentida ühendus ka mõne teise kaevu aadressi kaudu. Näiteks kaevust A kaevu B saaks lisaks otse ühendusele ka läbi lähedal oleva kaevu C ehk sidetoru oleks vaja rentida kõigepealt kaevust A kaevu C ja edasi kaevust C kaevu B. Seega soovides Telialt juurdepääsu sidetoru vabale mahule kaevust aadressiga A kaevu aadressile B peab teine sideettevõtja üldjuhul tegema esimese päringu aadressidega A ja B. Saades Telialt vastuse, et seal vaba mahtu ei ole, peab teine sideettevõtja esitama uue päringu ja uurima, millised oleksid täiendavad võimalused ühendamaks kaevu aadressidega A ja B. Seejuures peab teine sideettevõtja lootma, et Telia pakub lühima võimaliku ühenduse, kuid ei saa seda kontrollida.

Tehniliste tingimuste väljastamise tasu (ilma käibemaksuta) sidekaablitaristule juurdepääsu korral[[44]](#footnote-44) on 38,35 €/kord ja kiirendatud korras täiendav lisatasu 63,91 €/kord.

Konkurentsiprobleemi tuvastamine

TTJA analüüs eelkirjeldatud olukorda ja leiab, et Telia sidekaablitaristule juurdepääsu tehniliste tingimuste välja selgitamise kiirus ja efektiivsus on teistele sideettevõtjatele sideteenuste osutamisel olulise tähtsusega, kuna see mõjutab oluliselt nende klientidele pakutavate sideteenuse avamise kiirust ja hinda. Mida pikem on aeg ja kõrgem on hind Telia sidekaablitaristule juurdepääsu hulgiteenusega liitumisel, seda pikem on aega ja kõrgem hind ka teise sideettevõtja sideteenusega liitumisel lõppkasutajale. Seega on oluline tagada, et teistele sideettevõtjatele oleks Telia sidekaablitaristule juurdepääsu tehniliste tingimuste välja selgitamine võimalikult lihtne ja kiire.

Eelkirjeldatud olukord, kus teisele sideettevõtjal puudub digitaalne ülevaade Telia sidekaablitaristu paiknemisest ja selles sidekaablite paigalduskohtade kasutuses olevast ja vabast mahust, piirab oluliselt teiste sideettevõtjate võimalusi selgitada välja Telia sidekaablitaristule juurdepääsu võimalusi lihtsalt ja kiiresti. Samuti on Telia sidekaablitaristust digitaalse ülevaate puudumine (sh vaba mahu osas) ja selle võimaldamine ainult Telia kliendihalduri kaudu teistele sideettevõtjatele diskrimineeriv, kuna Telia enda sidevõrgu arendajatel ja planeerijatel on vastav digitaalne ülevaade olemas ilma ajamahuka ja kuluka Telia kliendihalduri osaluseta.

Eeltoodust tulenevalt tekitab Telia sidekaablitaristu digitaalsetele teabesüsteemidele elektroonilise juurdepääsu puudumine huvitatud sideettevõtjatele juurdepääsuga viivitamise ja diskrimineerimisega seotud konkurentsiprobleeme.

Huvitatud sideettevõtjate elektrooniline juurdepääs Telia sidekaablitaristu digitaalsetele teabesüsteemidele kiirendaks ja muudaks efektiivsemaks ning läbipaistvamaks nende võimalused Telia sidekaablitaristule juurdepääsu võimaluste välja selgitamiseks, mis omakorda kiirendaks nende sidevõrkude arengut ja sideteenuste pakkumist ning seeläbi sideteenuste konkurentsi arengut, mis on lõppkasutajate huvides.

Konkurentsiprobleemi lahendava kohustuse valik

TTJA leiab, et eelkirjeldatud konkurentsiprobleemi vältimise kõige tõhusamaks viisiks on kohustada[[45]](#footnote-45) Teliat pakkuma elektroonilist juurdepääsu oma sidekaablitaristu digitaalsetele teabesüsteemidele selliselt, et huvitatud sideettevõtjatel oleks võimalik tuvastada Telia sidekaablitaristu geograafiline ulatus ja paiknemine (sh kaablikanalisatsiooni kaevude aadressid) ning selles sidekaablite paigalduskohtade kasutuses ja vaba mahu olemasolu (sh sidetorude kaevude vahel ja Telia halduses olevates hoonesse sisenevates sidetorudes). Sealjuures on Telial õigus piirata teiste sideettevõtjate juurdepääsu Telia ja teiste sideettevõtjate ärisaladustele (nt sidekaablitaristut kasutavate klientide nimed ). Vajadusel täpsema teabe saamiseks peaks jääma endiselt võimalus küsida täiendavat teavet Telia kliendihaldurilt.

Telia teatas TTJA 2021 hulgituru 1 otsuse eelnõule eelnenud turuanalüüsi küsimuste vastustes Telia sidevõrgu digitaalsetele teabesüsteemidele juurdepääsu osas järgmist:

*Telia on taolise kohustuse kehtestamise vastu:*

*(i) andmebaas (digitaalne alusplaan) on sellise kogumina võrguomaniku ärisaladus;*

*(ii) kogu informatsioon ei ole kättesaadav digitaalsel kujul.*

*Andmebaasi näol on tegemist võrguomaniku ärisaladusega ja see vastab ebaausa konkurentsi takistamise ja ärisaladuse kaitse seaduse §-is 5 lg 2 toodud tunnustele. Lisaks võrguomaniku enda ärisaladusele, on andmebaasi kasutades võimalik kolmandal isikul saada ülevaade ka rentnike taristust/huvipiirkondadest ja sellise ülevaate andmine on võrguomanikul omakorda keelatud rentnikuga sõlmitud teenuse osutamise lepingu alusel. Taolise kohustuse panemine on invasiivne sekkumine võrguomaniku tegevusse ning seetõttu ei ole seda õiguslikult võimalik kehtestada läbi turuotsuse.*

*Võrguomaniku andmebaasi kasutamine nõuab taustateadmisi adekvaatse ülevaate saamiseks. Nt Telial on ajaloolist võrku, mis vajab lisaks digitaalsele andmebaasile kontrollimist ka arhiivist paberkandjatest.*

*TTJA teemapüstitusest ei nähtu, millisele probleemile lahendust otsitakse, millise võimaliku positiivse efekti meede turule annaks, välja on toodud võrguomaniku poolt spetsialisti palkamise kohustuse ära võtmine, kuid spetsialistide palkamised on alati olnud võrguomaniku personalialane iseseisev otsus.*

TTJA 2021 hulgituru 1 otsuse eelnõule eelnenud riigisisesel konsultatsioonil teavitas[[46]](#footnote-46) Telia, et Telial puudub ühtne sidevõrgu digitaalne alusplaan, mille alusel alternatiivsed sideettevõtjad saaksid läbipaistva ülevaate Telia kaablikanalisatsiooni paiknemisest ning selles kasutuses ja vabast sidekaabli paigalduskohtade mahust ilma Telia ärisaladust kahjustamata.

TTJA ja Telia vahelise seisukohtade vahetuse tulemusel 2022 aasta alguses avas Telia 02.05.2022 uue digitaalse keskkonna oma sidetorudele juurdepääsu tehniliste tingimuste taotlemiseks. Kui varasemalt oli Telia sidetorude digitaalses teabesüsteemis kuvatud tänavate ja hoonete kontuurid koos nimetuste ja numbritega, siis uues keskkonnas, on juurdepääsu otsijatele näha ka Telia sidetorude trasside ja kaevude tähised koos kaevunumbritega. Täpsemalt näeb juurdepääsu otsija järgmist teavet:

1. Tänavate kontuurid ja nimetused
2. Hoonete kontuurid ja numbrid
3. Sidetorude trassid joontena
4. Kaablikaevud tingmärkidena koos kaevutähistega
5. Kaart on nähtav ja vajalikul määral suumitav terve Eesti ulatuses
6. Kaardi andmed ei ole allalaetavad, võimalik on vaid ekraanitõmmiste tegemine

Ülaltoodud teabesüsteemile ligipääsu eest Telia juurdepääsu otsijatele täiendavat tasu ei rakendanud, kuid märkis, et jätab endale õiguse hiljem siiski täiendavaid tasusid rakendada, kui ilmnevad olulised ja põhjendatud kulud, mida on vaja katta.

TTJA 2023 STJ hulgituru otsuse kavandi riigisisesel konsultatsioonil teavitas Telia järgmist:

Telia ei oma kogu sidekaablitaristu rendiks vajaliku info kohta üht digitaalset teabesüsteemi. Telia on juba muutnud vastava info kuvamist lihtsamini jälgitavaks tulenevalt sideettevõtjate soovidest ning teinud seda ulatuses, milles see on tehniliselt võimalik[[47]](#footnote-47).

Ühtset ja terviklikku Telia sidevõrgu digitaalset teabesüsteemi, kus oleks info nii füüsilise taristu kui ka vabade paigalduskohtade ja broneeringute osas, ei ole olemas. Telia esitab tehniliste tingimuste vastuseid, kombineerides vastamisel erinevaid allikaid, alates erinevatest võrguandmestikest kuni füüsilise tööjõuressursi abil paber-arhiivimaterjalide kontrollimise ja kohapealse visuaalse vaatluseni. Ühtki nendest komponentidest ei ole võimalik eraldiseisvalt käsitleda ning nendele eraldi juurdepääsu andmine ei anna teisele sideettevõtjale vajalikku teavet. Oleme teinud kaardipildile täiendusi (kaevude tähised, hooned, tänavad jms), mis abistavad sideoperaatoreid nende võrgu planeerimisel ning oleme andnud päringutele vastused Telia poolt viivitamata. Sideoperaatorid saavad olla oma taotluste esitamisel ise avatumad, andes taotlusega kaasa info, kuhu nad tegelikult jõuda tahavad. Selline lähenemine võimaldab neile pakkuda alternatiivseid ühendusteid, kui taotletavas lõigus on vaba ressurss ammendunud[[48]](#footnote-48).

TTJA hinnangul on positiivne, et Telia on juba loonud (2022 aastal) juurdepääsu oma digitaalsele teabesüsteemile, mille vahendusel on teistele sideettevõtjatele näha Telia sidetorude geograafiline paiknemine ja ulatus koos kaevude tähistega. Samas endiselt puudub teistel sideettevõtjatel juurdepääs Telia digitaalsetele teabesüsteemidele, mis võimaldaksid saada kiiret ja ajakohast teavet Telia sidekaablitaristus kasutuses ja vabade sidekaabli paigalduskohtade mahu osas.

TTJA hinnangul ei saa Telia käsitleda oma sidekaablitaristu geograafilist paiknemist ning selles kasutuses ja vabade sidekaabli paigalduskohtade mahtu ärisaladusena, kuna asjakohasel hulgiturul Telia märkimisväärsest turujõust tulenevalt rakenduvad Teliale ka kohustused pakkuda sidekaablitaristule juurdepääsu läbipaistavatel ja mitte-diskrimineerivatel tingimustel, vt. ka ptk. [4.4](#_5.3.4_Mittediskrimineerimise_kohust) „Mittediskrimineerimise kohustuse kehtestamine“ ja [5.4](#_5.4.4_Läbipaistvuskohustuste_kehtes). „Läbipaistvuskohustuste kehtestamine“. Juhul, kui Telia sidekaablitaristu geograafiline ulatus ning selles kasutuses ja vabade sidekaabli paigalduskohtade maht oleksid ärisaladused, siis ei saaks tagada nimetatud taristule juurdepääsu pakkumist läbipaistvatel ja mitte-diskrimineerivatel tingimusel. Telia võib ärisaladuseks pidada sidekaablitaristut kasutavate klientide nimesid (sh Telia enda nime) või muid isikuandmeid, millele ligipääsu saab Telia vastavas andmebaasis piirata. Samuti ei pea Telia pakkuma taolist elektroonilist juurdepääsu oma sidekaablitaristu digitaalsele teabesüsteemile kõigile soovijatele, vaid ainult huvitatud sideettevõtjatele ehk siis ainult isikutele, kes on esitanud ESS § 4 alusel vastava majandustegevusteate.

Sidekaablitaristu digitaalsetele teabesüsteemidele juurdepääsu kohustuse rakendamisega kaasnevad Teliale teatavad kulud, mis on seotud eelkõige vastavatele digitaalsetele teabesüsteemidele elektroonilise juurdepääsu võimaluse loomise ja ärisaladustega seotud protseduuride haldamisega. Nimetatud kulude suurust saab kõige paremini hinnata Telia, kellel on ülevaade oma digitaalsete teabesüsteemide struktuurist ja muudatuste vajaduse suurusest seoses neile elektroonilise juurdepääsu võimaluse loomisega ja ärisaladuste kaitse protseduuride haldamisega. Nimetatud kulude katmiseks võib Telia kehtestada vastavad tasud teenust kasutatavatele sideettevõtjatele. Nimetatud kulud ja tasud tuleb arvestada vastavalt hinnakohustuse ptk.-s 6.4 sätestatud meetodile ehk need peavad olema orienteeritud efektiivsetele kuludele.

TTJA hinnangul lihtustuks ja kiireneks teistele sideettevõtjatele esmase teoreetilise teabe kätte saamine Telia sidekaablitaristule juurdepääsu võimalustest veelgi kui neil avaneks võimalus saada elektrooniline juurdepääs Telia digitaalsetele teabesüsteemidele, mis võimaldaks ka sidekaablitaristu soovitud lõigus kasutuses ja vaba mahu esmast välja selgitamist ehk digitaalselt kuvataks reaalajas vastus küsitud lõigus kasutuses ja vabade sidekaabli paigalduskohta mahu osas. See vähendaks ka huvitatud sideettevõtjate sidekaabli paigalduskohtadele juurdepääsu tehniliste tingimuste taotlusi lõikudes, kus piisav teoreetine vaba maht puudub. Samas ei oska TTJA hetkel hinnata, kui suured on vastava elektroonilise juurdepääsu loomise kulud ja sellest tulenevalt sellise juurdepääsu tasuvus, mõistlikus ja otstarbekus.

**Eeltoodust tulenevalt peab TTJA vajalikuks kehtestada Teliale juurdepääsu kohustuse raames kohustus pakkuda elektroonilist juurdepääsu oma sidekaablitaristu haldamise olemasolevatele digitaalsetele teabesüsteemidele eelkõige, et võimaldada teistel sideettevõtjatel saada elektrooniliselt ajakohast teoreetilist teavet:**

**1) Telia sidekaablitaristu geograafilise ulatuse ja paiknemise kohta,**

**2) Telia sidekaablitaristus sidekaablite paigalduskohtade kasutuses ja vaba mahu kohta,**

**3) Telia sidekaablitaristus sidekaablite avarii- ja hooldustööde tarbeks jäetud reservkohtade mahu osas,**

**4) Telia sidekaablitaristus sidekaablite paigalduskohtade broneeringute osas sh broneeringute järjekord ning alguskuupäevad.**

**Sidekaablitaristu digitaalsetele teabesüsteemidele elektroonilise juurdepääsu pakkumisel võib Telia piirata juurdepääsu ärisaladustele (nt sidekaablite omanike nimed).**

**Sidekaablitaristu digitaalsetele teabesüsteemidele elektroonilise juurdepääsu ei pea Telia pakkuma kõigile soovijatele, vaid eelkõige vastavas Telia** **teabesüsteemis eelnevalt registreerinud ettevõtjatele**.

**Sidekaablitaristu digitaalsetele teabesüsteemidele elektroonilise juurdepääsu alusel saadav** **teoreetiline teave ei pea garanteerima teistele sideettevõtjatel automaatselt sidekaablitaristule juurdepääsu praktilist võimaldamist, kuna sidekaablitaristu praktiline olukord võib ajas muutuda (näiteks looduslikest pinnase nihetest tulenevad taristu kahjustused), mistõttu praktilise juurdepääsu võimaldamine võib sageli vajada siiski eelnevat kohapealset kontrolli.**

**Selleks, et eeltoodud kohustust rakendada, tuleb Telial teha vastavad arendused, mis vajavad rahalist ja ajalist ressurssi. Kuna Telia teab enda olemasolevaid digitaalseid teabesüsteeme kõige paremini, siis oskab Telia hinnata ka neile elektroonilise juurdepääsu võimaldamisega kaasnevat rahalist ja ajalist ressurssi. Seetõttu TTJA kohustab Teliat koostama tegevuskava, mille alusel vastavat arendust teostatakse ja arvestada välja vastava tegevuskava põhine rahalise ja ajalise ressurssi vajadused ning sellest tulenevad tasud teistele sideettevõtjatele ning avaldama need (tegevuskava, tegevuskava põhine rahalise ja ajalise ressurssi vajadused ning sellest tulenevad tasud teistele sideettevõtjatele) TTJA-le hiljemalt 9 kuud peale otsuse kehtestamist.** **Seejärel konsulteerib TTJA teiste sideettevõtjatega ja vajadusel Konkurentsiametiga Telia esitatud tegevuskava ning rahalise ja ajalise ressurssi vajaduste ning sellest saadava kasu osas. Pärast konsulteerimist võib TTJA kehtestada Teliale ajakava elektroonilise juurdepääsu rakendamiseks vastavatele teabesüsteemidele või jätta kohustuse rakendamata, kui ilmneb, et sellega kaasnevad põhjendatud ressursi kulud ning sellest tulenevad teiste sideettevõtjate tasud on liiga kõrged võrreldes saadava eeldatava kasuga konkurentsi arengule sideteenuste jaemüügi tasandil.**

**Lõplik kehtestatav kohustus on sätestatud ptk. 3.6.**

### **3.5.3 Sidekaabli paigalduskohtade läbimõõtude määramine ja arvestus Telia sidetorudes**

Olukorra kirjeldus

Sidetorus on sidekaablite paigalduskohtade läbimõõdud olulise tähtsusega, et määrata teoreetiline kasutuses olev ja vaba maht taotletud sidekaablite paigaldamiseks, mille alusel antakse esialgne hinnangu, kas soovitud sidetoru lõiku saab taotletud sidekaableid paigaldada või mitte. Samuti on paigalduskohtade läbimõõdud aluseks sidetorule juurdepääsu kuutasude suuruse arvestuses. Üldjuhul, mida väiksem on paigalduskoha läbimõõt seda väiksem on ka kuutasu paigalduskoha meetri kohta ja vastupidi.

Juba TTJA 2021 hulgituru 1 otsuse eelnõus[[49]](#footnote-49), mille osas Euroopa Komisjonil oli rahvusvahelisel konsultatsioonil tõsiseid kahtlusi ja mille TTJA seetõttu 2021 aasta aprillis tagasi võttis, käsitleti ka Telia 100 mm läbimõõduga sidetorudes sidekaabli paigalduskohtade läbimõõtude määramise ja arvestuse teemat. Otsuse eelnõus leiti, et tänapäeval on enamus sidetorusse paigaldatavatest sidekaablitest valguskaablid, mis paigaldatakse üldjuhul kiikriga ja vajaksid üldjuhul paigalduskohta läbimõõduga kuni 7 mm, mis on ca 3 korda väiksem kui Telia sidetorudes sidekaabli paigalduskoha osas rakendatav fikseeritud läbimõõt 30 mm olenemata sidekaabli või selle kiikri tegelikkust suurusest. Otsuse eelnõule eelnenud otsuse kavandis kaaluti Telia sidetorudes sidekaabli paigalduskoha fikseeritud läbimõõdu vähendamist kaks korda, 30 mm-lt 15 mm-le. Eesmärgiks oli tekitada sidetorudesse sidekaabli paigalduskohtade osas juurde vaba mahtu ja seeläbi võimaldada paigaldada ühte sidetorusse rohkem sidekaableid.

Nimetud otsuse eelnõule eelnenud riigisisesel konsultatsioonil teavitas Telia, et 100 mm läbimõõduga sidetorudes sidekaabli paigalduskohtade fikseeritud läbimõõdu vähendamine ja seeläbi nende arvu suurendamine ei lahenda sidetorude üle täituvuse (vaba mahu puudumise) probleemi ning selleks nii ajaliselt kui rahaliselt teostatud mastaapne arendus ei teeniks oma eesmärki ega looks kasutegurit. Isegi kui Telia ka teostaks suuremahulise arenduse, siis seejärel renditaks Telia hinnangul ikkagi tõenäoliselt korraga vähemalt kahte (2) viieteist (15) mm läbimõõduga paigalduskohta nagu praegu. Valdav osa[[50]](#footnote-50) Telia sidetorudesse paigaldatud sidekaablitest, kiikritest, kaitsetorudest ja multitorudest on läbimõõduga …\* mm ja rohkem. Lisaks on väikeste läbimõõtudega üksikute kaablikaitsetorude tõmbetugevus liialt väike pikkade trassidele paigaldamiseks (vedamiseks).

TTJA 2021 hulgituru 1 otsuse eelnõus asus TTJA järgmisele seisukohale:

*Kuna Telia kui kõige suurema praktilise kogemusega kaablikanalisatsiooni trasside haldaja ja omaniku hinnangul nõuab torus paigalduskohtade arvu suurendamine nii ajaliselt kui rahaliselt mastaapset arendust, kuid ei teeniks siiski oma eesmärki ega looks märkimisväärset kasutegurit kaablikanalisatsiooni ületäituvuse probleemi lahendamisel, siis peab TTJA otstarbekaks enne eeltoodud kohustuse rakendamist analüüsida veelgi sügavamalt sellega kaasnevaid kulusid ning võimalike kasutegureid. TTJA rakendab eeltoodud paigalduskohtade arvu suurendamise kohustust kui selle kohustuse rakendamise analüüsist selgub, et kasutegur kaalub ülesse selle arendusega seotud kulud. Sellisel juhul TTJA koostab ESS § 49 lõike 5 alusel uue otsuse, millega täiendab vastavalt kohaliku juurdepääsu hulgituru otsuse juurdepääsu kohustusi. Enne nimetatud uue otsuse kehtestamist viiakse läbi konsultatsioonid huvitatud isikutega. TTJA alustab eelnimetatud kohustuse rakendamise täiendava analüüsiga pärast kohaliku juurdepääsu hulgituru otsuse jõustumist.*

TTJA 2023 STJ hulgituru otsuse kavandis asus TTJA samal teemal järgmisele seisukohale:

*Eeltoodust selgitustest lähtudes nõustub TTJA, et kaabli paigaldamise koha suuruse vähendamine 30 mm-lt 15 mm-le ei ole praegusel ajal otstarbega ja mõistlik, kuna see ei võimaldaks paigaldada torusse rohkem sidekaableid (valdavalt paigaldatakse sidekaableid üle 15 mm läbimõõduga kiikritega, kaitsetorudega ja multitorudega). TTJA loobub käesoleva otsuse raames Telia kaablikanalisatsioonivõrgus kaabli paigalduskohtade suuruse vähendamisest. Tulevikus, näiteks järgmise turuanalüüsi raames võib TTJA kaabli paigalduskohtade suuruse teema siiski uuesti üle vaadata, et teha kindaks kas kaablite paigaldamise tehnoloogias on toimunud muutusi (näiteks nende tõmbetugevus on märkimisväärselt suurenenud), mis suurendab märkimisväärselt väiksema läbimõõduga (15 mm ja vähem) kaablikaitsetorude, kiikrite ja multitorude paigaldamise otstarbekust ja põhjendatust.*

TTJA 2023 STJ hulgituru otsuse kavandi riigisisesel konsultatsioonil esitas Elisa ettepaneku, et MTE kohustused peavad määrama sidetorus vähima paigalduskohtade arvu ja paigalduskohtade suurima lubatud läbimõõdu. Telia ei nõustunud Elisa ettepanekuga ja leidis, et ei ole põhjendatud üldse väiksemõõtmeliste Telia sidetorude reguleerimine, kuna Telia omandis olevate multitorude maht on marginaalselt väike ega anna midagi juurde konkurentsiolukorra lahendamise vaatest. Täpsemalt saab tutvuda Elisa ja Telia seisukohtadega lisa 7 ptk. 6.4

Konkurentsiprobleemi tuvastamine

Tutvunud TTJA 2023 STJ hulgituru otsuse kavandi riigisisesel konsultatsioonil esitatud Elisa ja Telia arvamustega ning võttes arvesse ka TTJA 2021 hulgituru 1 otsuse eelnõule eelnenud riigisisesel konsultatsioonil esitatud sideettevõtjate ja Konkurentsiameti arvamusi ning samuti teiste riikide (näiteks Leedu) praktikaga sidetorus sidekaabli paigalduskohtade suuruse ja arvu määramisel on TTJA hinnangul käesolevas otsuses jälle põhjendatud ja otstarbekas jätkata Telia sidetorus sidekaabli paigalduskohtade läbimõõdu määramise ja arvestamise analüüsiga. Telia praegused paigalduskohtade läbimõõtude määratlus pärineb aastakümnete tagusest ajast, kus valdavalt paigaldati suure läbimõõduga vaskkaableid. Käesolevas otsuses on eesmärk leida lahendus ja vajadusel rakendada vastav regulatsioon paigalduskohtade läbimõõdu määratluse ja arvestuse osas, mis võtaks lähtuks kaasaajal valdavalt paigaldatavate valguskaablite ja nende kiikrite läbimõõtude vähenemisest ja sellest tulenevast nende paigaldamiseks vajalike paigalduskohtade läbimõõdu vähenemisest. TTJA hinnangul oleks paigalduskohtade läbimõõdu vähenemisel positiivne mõju ka sidetorude üle täituvuse probleemi vähenemisele.

TTJA nõustub Konkurentsiameti, Elisa ja Tele2-ga, et sidetorudes sidekaablite paigalduskohtade läbimõõtude määratlus vajab rangemat regulatsiooni, kuna see mõjutab oluliselt sidekaablite paigalduskohtade teoreetilist kasutusel olevat ja vaba mahtu, mille alusel antakse esialgne hinnang, kas soovitud sidetoru lõiku saab taotletud sidekaableid paigaldada või mitte. Praktiline sidetoru vaba maht selgub sageli kohapealse kontrolli ja/või sidekaabli paigaldamise käigus ning see ei pruugi ühtida teoreetilise vaba mahuga. Näiteks looduslike ja inimtegevuslike mõjude tõttu võib sageli tekkida sidetaristu füüsilisi muutusi (nt toru läbi vajumine), mis vähendavad paigalduskohtade vaba mahtu. Samas annab teoreetiline vaba maht taotlejale kiiresti esialgse teabe sidekaabli paigaldamise teoreetiliste võimaluste kohta, mis on oluline sidevõrgu planeerimiseks ja arendamiseks. Seega kui sidekaabli paigalduskohtade vaba mahu teoreetiline lävend viia kunstlikult ja tegelikke asjaolusid arvestamata liiga madalale, siis on sellel konkurentsi kahjustav mõju, kuna sidekaabli paigalduskoha otsijale puudub võimalus tutvuda sidekaablitaristu praktilise olukorraga (Telia ei väljasta vastavaid juurdepääsu tingimusi ja/või sideehitiste kaitsevööndis tegutsemiseks vajalikku luba), et leida lahendus sidekaabli paigaldamiseks sidekaablitaristu tegelikku praktilist olukorda arvesse võttes.

TTJA hinnangul ei arvesta Telia praegused fikseeritud läbimõõduga (30 mm) sidekaabli paigalduskohad sidetoru tegelikku olukorda, kuna näiteks ühes sidetorus võib enamus fikseeritud läbimõõduga paigalduskohtades olla tegelikult ainult 7 mm läbimõõduga kiikrid, mistõttu on sidetorus oluliselt rohkem vaba mahtu uute sidekaablite paigaldamiseks võrreldes juhtumiga, kus sarnases sidetorus on enamus sidekaabli kiikreid läbimõõduga 28 mm. Seega kaasneb Telia praeguste 30 mm läbimõõduga paigalduskohtade puhul sageli teoreetiline vaba mahu puudus, mis ei lähe kokku sidetoru tegeliku olukorraga ja seetõttu on sellel konkurentsi kahjustav mõju.

Konkurentsiprobleemi lahendava kohustuse valik

TTJA tutvus Leedus juba 2011 aastast rakendatud sidetorudes sidekaablite paigalduskohtade suuruse ja arvu määramise meetodiga[[51]](#footnote-51). Selle meetodi kohaselt rakendatakse Leedus sidetorudele juurdepääsu korral valemit, mille alusel määratakse, kas sidetorus on teoreetiliselt veel vaba mahtu taotletud sidekaablite paigaldamiseks või mitte. Meetodiga ei nähta ette fikseeritud paigalduskoha läbimõõtu ja arvu fikseeritud suurusega sidetorudele, nagu see on praegu sätestatud Telia 100 mm läbimõõduga sidetorudele (6 paigalduskohta, iga üks 30 mm läbimõõduga). Leedu meetod võtab arvesse igasse sidetoru lõiku tegelikult paigaldatud sidekaablite või nende kiikrite, kaitsetorude või multitorude läbimõõte ning lõigu pikkust ning arvestab selle alusel, kas konkreetsesse lõiku teoreetiliselt saaks veel taotletud läbimõõduga sidekaablit paigaldada või mitte. Leedus kasutusel olev valem taotletud sidekaabli, kiikri, kaitsetoru või multitoru tarbeks teoreetilise vaba paigalduskoha määramiseks sidetorus on järgmine:



milles:

D - sidetoru arvestuslik siseläbimõõt pärast taotletud sidekaabli(te), kiikri(te), kaitsetoru(de) või multitoru(de) paigaldamist:

d 1 , d 2 , ..., d k – sidetorus olemasolevad ehk sidetorusse juba paigaldatud ja/või paigaldamiseks broneeritud ja/või avarii- ja remontöödeks reserveeritud sidekaablite, kiikrite, kaitsetorude ja multitorude välisläbimõõdud,

d p ​​- taotletud sidekaabli, kiikri, kaitsetoru või multitoru välisläbimõõt,

K – alltoodud Tabelis 3 toodud koefitsient.

Taotletud sidekaabli, kiikri, kaitsetoru või multitoru paigaldamiseks sidetorus ei ole teoreetiliselt piisavalt vaba mahtu, kui sidetorus olemasolevate ja taotletud sidekaablite, kiikrite, kaitsetorude või multitorude paigaldamiseks vajalik sidetoru arvestuslik siseläbimõõt (D) on suurem sidetoru tegelikkust siseläbimõõdust.

|  |  |  |
| --- | --- | --- |
| **Sidetoru pikkus (L), (m)** | **Olemasolevate ja taotletud sidekaablite, kiikrite, kaitsetorude või multitorude arv (ühikutes)** | **Sidetoru** **siseläbimõõt ( mm)** |
| **kuni 40** | **41-53** | **54-60** | **alates 61** |
| **Koefitsient (K)** |
| L kuni 50 | kuni 2 | 1.5 | 1.45 | 1.45 | 1.45 |
| 3 ja rohkem | 1.5 | 1.4 | 1.3 | 1.25 |
| L 51-150 | kuni 2 | 1.65 | 1.55 | 1.55 | 1.45 |
| 3 ja rohkem | 1.65 | 1.55 | 1.45 | 1.35 |
| L 151-300 | sõltumata arvust | 1.8 | 1.75 | 1.7 | 1.65 |

 Tabel 3 Koefitsiendi (K) väärtused sõltuvad sidetoru siseläbimõõdust, pikkusest ning olemasolevatest ja taotletud sidekaablite arvust.

*Näide: Kui sidetoru siseläbimõõt on nt 90 mm ja pikkus 100 meetrit ja seal on juba 4 sidekaabli kaitsetoru iga üks läbimõõduga 14 mm, siis sinna mahub täiendavalt 14 mm läbimõõduga sidekaabli kaitsetorusid teoreetiliselt järgnevalt:*

*1 täiendav ehk kokku 5 sidekaabli kaitsetoru:*

*D=1.35√ (4x142 +142)=1.35√980=1.35x31,3=42,26 < 90, jah, mahub*

*18 täiendavat ehk kokku 22 sidekaabli kaitsetoru:*

*D=1.35√(4x142 +18x142)= 1.35√4312=1.35x65,67=88.65 < 90, jah, mahub*

*19 täiendavat ehk kokku 23 sidekaabli kaitsetoru:*

*D=1.35√(4x142 +19x142)= 1.35√4508=1.35x67,14=90.67 > 90 , ei mahu*

TTJA leiab, et on põhjendatud kaaluda sidekaabli paigalduskohtade määramiseks Leedus juba üle kümne aasta kasutusel oleva valemiga samalaadse valemi rakendamist ka Eestis Telia sidetorude osas, kuna tehnoloogiliselt peaksid Telia sidetorud olema samalaadsed Leedus kasutatavate sidetorudega. Leedu meetodiga samalaadse rakendamine võimaldaks teoreetiliselt mahutada Telia sidetorudesse oluliselt rohkem sidekaablite paigalduskohti kui Telia praegune paigalduskohtade arvestamise meetod.

Samas nõuab praeguse Telia sidetorudes kasutuses oleva vabade paigalduskohtade teoreetilise määramise meetodi muutmine täiendavat ajalist ja rahalist ressursi seoses vajalike arendustega Telia sidekaablitaristu teabesüsteemides ning hinnaarvestuses. Telia peaks välja selgitama iga sidetoru lõigu igasse paigalduskohta tegelikult paigaldatud sidekaabli, kiikri, kaitsetoru või multitoru läbimõõdu. TTJA hinnangul on Telial suur osa tegelikult paigaldatud sidekaabli, kiikri, kaitsetoru või multitorude läbimõõdud vastavates digitaalsetes teabesüsteemides olemas, kuna Telia nõuab sidekaabli paigaldamisel vastava projekti esitamist, milles on märgitud ka paigaldatava sidekaabli, kiikri, kaitsetoru või multitoru tegelik läbimõõt. Samas võttes arvesse Telia sidetorude suurt geograafilist ulatust ja asjaolu, et osad sidekaablid on paigaldatud aastakümneid tagasi, siis võib esineda vastavates andmetes ka puudusi ja ebatäpsust.

TTJA pakub üheks lahenduseks, et tagada Telia digitaalsetes teabesüsteemides märgitud sidetorudes kasutuses olevate paigalduskohtade (teoreetiliste) läbimõõtude parem kooskõla tegelike läbimõõtudega, et Telia digitaalsetes teabesüsteemides sidetorus teoreetiliselt kasutuses olevate paigalduskohtade andmetele (näiteks sidetorud lõigu põhiselt) võiks lisada paigalduskohtades tegelikult asuvate sidekaablite ja/või alamtorude läbimõõdud ja nende kohapealse kontrolli kuupäeva, võimalusel koos fotoga. Vastavat kontrolli ei peaks viima läbi massiliselt kogu Telia sidetorude võrgustiku ulatuses, vaid ainult taotletud sidekaabli ja/või alamtoru paigaldamisel ja/või avarii- ja remontööde teostamisel. See võimaldaks hinnata teabesüsteemis kuvatavate teoreetiliste andmete vastavust tegelikkusele ning hinnata seeläbi täiendava kohapealse kontrolli vajalikkust. Paigalduskoha otsijale peaks jääma alati võimalus kohapealseks kontrolliks, et veenduda teoreetiliste andmete vastavuses tegelikkusega.

Kasutuses paigalduskohtade kuutasu suurus arvestatakse kogu sidetorude taristu haldamise kulubaasi (nimetatakse ka sidetorudele juurdepääsu kuutasude arvestamise kulubaas) jagamisel kõigi kasutusel paigalduskohtade meetrite kogu mahuga. Sidetorus paigalduskohtade läbimõõtude vähendamise korral sidetorudele juurdepääsu kuutasude arvestamise kulubaas oluliselt ei muutuks (välja arvatud täiendavad kulud seoses teabesüsteemide arendustega seoses paigalduskohtade läbimõõtude muutmisega), kuid suureneks kasutusel paigalduskohtade meetrite kogu maht, misläbi ühe (väiksema läbimõõduga) paigalduskoha kuutasu väheneks. Samas tuleb arvestada, et suure läbimõõduga sidekaabli osas ei piisa enam ühest paigalduskohast, vaid tuleb rentida mitu paigalduskohta.

TTJA pakub üheks lahenduseks paigalduskohtade läbimõõtude vähendamisel kuutasude arvestuse korral aluseks mitte võtta iga paigaldatud sidekaabli ja/või alamtoru tegelikku läbimõõtu, vaid endiselt määrata hinnaarvestuse tarbeks kindel paigalduskoha läbimõõt, kuid võrreldes praegusega (30 mm) vähendada seda oluliselt, näiteks 5 mm-le. Seeläbi näiteks multitoru, mille läbimõõt on 28 mm, vajaks kuute (6) paigalduskohta (6x5=30) praeguse ühe (30 mm) asemel ja 16 mm kaitsetoru, vajaks nelja (4) paigalduskohta (4x5=20) praeguse ühe (30 mm) asemel. See suunaks uute sidekaablite ja/või alamtorude paigaldajaid paigaldama kaasaegsetel tehnoloogiatel väiksemaid sidekaableid ja alamtorusid, mis omakorda aitaks vältida sidetorude üle täituvuse probleemi.

Sellise praegusest oluliselt väiksema paigalduskoha läbimõõdu rakendamine nõuaks paigalduskohtade kuutasude arvestuses vähem ümberkorraldusi võrreldes näiteks lahendusega, mille korral võetaks kuutasude arvestuse aluseks iga paigaldatud sidekaabli ja alamtoru tegelik läbimõõt ruutmillimeetrite alusel, kuna kuutasu arvestuse aluseks jääks endiselt paigalduskoha meetrite kogumaht, mille maht küll muutuks olenevalt uuest fikseeritud paigalduskoha läbimõõdust ning paigaldatud sidekaablite ja alamtorude tegelikest läbimõõtudest ning sellest tulenevat nende paigaldamiseks vaja minevast uue fikseeritud läbimõõduga paigalduskohtade arvust. Samas, kuna kuutasu arvestuse aluseks olev sidetorude võrgustiku haldamise kogu kulubaas paigalduskohtade läbimõõdu määratluse muutmise tulemusel ei muutu, siis hakkab sama kulubaas jagunema paigalduskohtade vahel selliselt, et need, kes kasutavad tegelikult suurema läbimõõduga sidekaableid ja/või alamtorusid, hakkavad maksma suuremaid kuutasusid, kui need kes kasutavad väiksemaid, mis on ka majanduslikult mõistlik ja õiglane ning aitaks kaasa sidetorude mahu kasutuse efektiivsusele.

Selleks, et üleminek paigalduskoha uuele väiksemale läbimõõdule oleks sujuvam ja sellest tulenev ümberkorraldused jaguneksid pikema aja peale, pakub TTJA üheks lahenduseks, et sidekaabli paigalduskohtade kuutasu arvestuses ei ole vajalik koheselt kõikide kasutusel olevate paigalduskohtade läbimõõtude ümber hindamine vastavalt seal paiknevale sidekaablite ja/või alamtorude tegelikele läbimõõtudele, vaid seda võiks esialgu teha ainult paigalduskohtadele juurdepääsu uute taotluse korral. Praegu kasutusel olevate paigalduskohtade osas võiks endiselt rakendada lähenemist, et tegemist on 30 mm paigalduskohaga ehk kasutuses on kuus (6) viie (5) millimeetrise läbimõõduga paigalduskohta seni, kuni vastava paigalduskoha kasutaja ei esita taotlust paigalduskoha läbimõõdu vähendamiseks. Vastavad taotlused kogutakse kokku ja nende alusel tehakse vastav ümberarvestus kord aastas, mis kooskõlastatakse ja ajastatakse Telia poolt aastas korra (või rohkem) läbi viidava sidetorude kuutasude ümber arvestusega.

Lisaks leevendaks sidetorudes teoreetilise vaba mahu ja tegeliku vaba mahu mittevastavuse probleemi, kui Telia olukordades, kus teoreetiline vaba maht puudub, hindaks tehniliste tingimuste väljastamisel kasutuses paigalduskohtades tegelikult kasutamata summaarset mahtu ja pakkuks juurdepääsu taotlejale täiendavat paigalduskohta (väljastada tehnilised tingimused) vastava kasutamata summaarse mahu ulatuses. Seeläbi ei peaks Telia kogu oma teabesüsteemi ümber ehitama, mis on võib nõuda palju ajalist ja rahalist ressurssi.

**Eeltoodust tulenevalt leiab TTJA, et on põhjendatud, otstarbekas ja proportsionaalne kehtestada Teliale järgnev kohustus:**

**Telia peab välja töötama** **ja hiljemalt 6 kuud pärast käesoleva otsuse kehtestamist esitama TTJA-le sidetorudes sidekaablite paigalduskohtade läbimõõdu määramise meetodi, mis** **võtab võimalikult suurel määral arvesse sidetorudesse paigaldatud ja paigaldatavate sidekaablite ja alamtorude tegelikke läbimõõte ning pikkusi sarnaselt eelkirjeldatud Leedu meetodiga ning selle rakendamise tegevuskava ja arvestama selle rakendamise** **rahalise ja ajalise ressurssi mahud ning selle mõju sidetorudele juurdepääsu kuutasudele.** **Seejuures peaks vastav meetod olema rakendatav nii suure- kui ka väiksemõõtmeliste sidetorude osas.**

**Seejärel konsulteerib TTJA teiste sideettevõtjatega Telia esitatud tegevuskava ning rahalise ja ajalise ressurssi vajaduste ning sellest saadava kasu osas. Pärast konsulteerimist võib TTJA kehtestada Teliale ajakava sidekaabli paigalduskohtade läbimõõtude määramise uue meetodi rakendamiseks või jätta meetodi rakendamata, kui ilmneb, et sellega kaasnevad põhjendatud ressursi kulud ning sellest tulenevad teiste sideettevõtjate tasud on liiga kõrged võrreldes saadava eeldatava kasuga konkurentsi arengule sideteenuste jaemüügi tasandil.**

**Lisaks soovitab TTJA, et Telia määraks oma sidetorudesse täiendavalt paigaldatavate sidekaablite ja/või alamtorude maksimaalsed välisläbimõõdud võttes arvesse nende kaasaegseid tehnoloogiaid ning sidetoru siseläbimõõte. Näiteks väiksemõõtmelistesse sidetorudesse võiks lubada paigalda sidekaableid ja/või alamtorusid, mille välisläbimõõt ei ole suurem kui 14 mm. Seeläbi välistataks olukorrad, kus sidetorusse esimese sidekaabli paigaldaja võib tahtlikult ja ilma tegeliku vajaduseta (näiteks puudub vajadus paigaldatava sidekaabli vahendusel teenindada suures mahus lõppkasutajate ühendusi) paigaldada konkurentsi piiramiseks sidekaabli ja/või alamtoru niivõrd suure läbimõõduga, et järgmistele sidekaabli paigalduskoha otsijatele enam vabu paigalduskohti ei jätku.**

**Sidetorus paigalduskoha läbimõõdu määramise meetodi muutmisel soovitab TTJA võtta kasutusele võrreldes praegusega (30 mm) oluliselt väiksemad paigalduskoha läbimõõdud, näiteks 5mm. See suunaks uute sidekaablite paigaldajaid paigaldama kaasaegsetel tehnoloogiatel väiksemaid sidekaableid ja/või alamtorusid, mis omakorda aitaks vältida sidetorude üle täituvuse probleemi.**

**Sidetorus paigalduskohtade kuutasu määramise arvestuses soovitab TTJA mitte asuda koheselt kõikide kasutusel olevate paigalduskohtade läbimõõte ümber hindama vastavalt seal paiknevatele sidekaablite ja/või alamtorude tegelikele läbimõõtudele, vaid seda võiks esialgu teha ainult täiendavalt lisatavate sidekaablite ja/või alamtorude korral. Praegu kasutusel olevate 30 mm läbimõõduga paigalduskohtade osas võiks esilagu rakendada lähenemist, et tegemist on näiteks kuue (6) viie (5) mm paigalduskohaga ja rakendada seda seni kuni vastava paigalduskoha kasutaja ei esita taotlust paigalduskoha läbimõõdu vähendamiseks vastavalt paigalduskohas asuva sidekaabli ja/või multitoru tegelikule läbimõõdule. Vastavad taotlused kogutakse kokku ja nende alusel tehakse vastav ümberarvestus kord (või mitu korda) aastas, mis kooskõlastatakse ja ajastatakse Telia poolse sidetorude kuutasude ümber arvestusega.**

**Olenemata sellest, et paigalduskoha uue läbimõõdu määratlusega kaasneb sidetorus teoreetilise vaba mahu suurenemine, siis juhul kui kohapealsel kontrollil tuvastatakse, et piisav praktiline vaba maht puudub või tuvastatakse oluline sidetorus juba olemas olevate sidekaablite ja/või alamtorude vigastamise risk, siis Telia sidetorule juurdepääsu osutama ei pea.**

**Lõplik kehtestatav kohustus on sätestatud ptk. 3.6.**

### **3.5.4 Telia sidetorudes tehniline reserviks määratud paigalduskohtade mahu muutmine**

Olukorra kirjeldus

Telia sidetorudes rakenduvad käesoleva otsuse koostamise ajal järgmised tingimused sidekaablite avarii- ja remondi tarbeks reserveeritud paigalduskohtade mahu osas (nimetatakse ka tehniliseks reserviks):

Telia kaablikanalisatsiooni rendi eeskirjade[[52]](#footnote-52) ptk. 2 kohaselt:

*Tehniline reserv on vaba maht Kaablikanalisatsioonis, mis on ette nähtud Kaablite avariide kõrvaldamiseks sidet katkestamata.*

Telia kaablikanalisatsiooni rendi teenustingimuste[[53]](#footnote-53) lõike 1.1 kohaselt:

*Üks (1) Kaablikanalisatsiooni Ava on 100 millimeetrilise läbimõõduga ning jaguneb kuueks Paigalduskohaks (1/6 ava). Tehniliseks reserviks loetakse kaks (2) Paigalduskohta (2/6 ava) igas Kaablikanalisatsiooni Lõigus. Hoonetesse sisenevate üheavaliste kaablikanalisatsioonide korral (tsoon C) loetakse tehniliseks reserviks üks (1) Paigalduskoht (1/6 ava)* (vt. ka Joonis 2)*.*

Telia kaablikanalisatsiooni kasutamise tingimuste[[54]](#footnote-54) 5.7.1 kohaselt:

*Avarii- ja remonditööde teostamise käigus on Rentnikul lubatud kasutada ajutiselt kaabliava tehnilist reservi tingimusel, et peale avariilise Rendikaabli ümberlülitamist tehniline reserv taastatakse (kasutamiskõlbmatu Rendikaabel eemaldatakse kaablikanalisatsioonist peale avarii- ja remonditööde teostamist);*

Eeltoodust tulenevalt on Telia 100 mm läbimõõduga sidetorudes määratud tehniliseks reserviks 1/3 toru avast, mis on ette nähtud sidekaablite avarii- ja remonditööde teostamiseks. Hoonesse sisenevale 100 mm läbimõõduga sidetorudele on käesoleva otsuse koostamise ajal (TTJA 2017 hulgituru 1 otsuse[[55]](#footnote-55) alusel) määratud tehniliseks reserviks 1/6 avast.

Konkurentsiprobleemi tuvastamine

TTJA 2021 hulgituru 1 otsuse eelnõule[[56]](#footnote-56) eelnenud riigisisesel konsultatsioonil esitasid nii Elisa, Tele2, kui ka Konkurentsiamet ettepanekuid, et Telia sidetorudes tuleks tehniliseks reserviks ette nähtud paigalduskohtade mahtu vähendada, kuna need ei vasta tegelikule vajadusele ning vähendavad kunstlikult sidetorudes vabade paigalduskohtade teoreetilist mahtu, vt. otsuse lisa 7 ptk. 6.5.

TTJA 2023 STJ hulgituru otsuse kavandi riigisisesel konsultatsioonil tõi Elisa välja, et MTE sidetorus tuleks sätestada tehniliseks reserviks üldjuhul üks (1) paigalduskoht ning erandjuhul kaks (2) paigalduskohta juhul kui sidetorusse on paigaldatud ja kasutuses suure läbimõõduga vaskkaabel. Tehniliste reservi võib kasutada ainult sidetorus paikneva kaabli rikke kõrvaldamiseks ilma sidet katkestamata. Tele2 tõi välja, et tehniliseks reserviks rakendatav 1/3 sidetoru ava mahust liiga suur osa ja selleks vajadus täielikult puudub ning piisaks 1/6 sidetoru ava mahust. Telia tõi välja, et magistraal- ja jaotustrasside sidetorudes on rakendatav 1/3 sidetoru ava mahust mõistlik ja vajalik ning hoone sisendite sidetorudes on mõistlikuks mahuks 1/6 sidetoru ava mahust.

TTJA nõustub Elisaga, et sidetoru tehniline reserv on ette nähtud ainult kaablite avariide kõrvaldamiseks sidet katkestamata, mitte Telia või teiste sideettevõtjate sidevõrgu arenduste tarbeks. Selliselt on see kirjas ka käesoleva otsuse koostamise ajal Telia rakendatavates sidetorule juurdepääsu tingimustes, täpsemalt vt. Telia kaablikanalisatsiooni rendi eeskirja[[57]](#footnote-57) ptk. 2.

Võttes arvesse, et sidetorusse paigaldatavad sidekaablite ja alam- ning multitorude välised läbimõõdud on juba muutunud (nt vaskkaabel vs valguskaabel) oluliselt väiksemaks ning suure tõenäosusega muutuvad veelgi väiksemaks, siis on TTJA hinnangul põhjendatud vähendada sidetorus sidekaabli avarii remondiks ette nähtud paigalduskohtade tehnilise reservi mahtu. Käesoleva otsuse ajal rakendatav tehnilise reservi maht ei ole põhjendatud ja vähendab kunstlikult Telia sidetorudes saada olevat vaba mahtu ning piirab seeläbi teiste sideettevõtjate võimalusi saada juurdepääs Telia sidetorude vabale mahule, misläbi saab kahjustatud konkurentsi ja lõppkasutajate huvid.

Konkurentsiprobleemi lahendava kohustuse valik

**TTJA hinnangul on mõistlik ja otstarbekas sätestada juurdepääsu kohustuse raames, et sidekaabli paigalduskohtade** **tehnilist reservi tohib kasutada ainult sidekaablite avariide kõrvaldamiseks sidet katkestamata.**

**TTJA hinnangul on kaasaegseid tehnilisi lahendusi arvesse võttes mõistlik ja otstarbekas kohustada Teliat,** **juhul kui Telia peab vajalikuks rakendada sidetorude (sh multitorude) mahu osas tehnilist reservi, jätta tehniliseks reserviks vabaks mitte rohkem kui üks (1) paigalduskoht.**

**Lõplik kehtestatav kohustus on sätestatud ptk. 3.6**

### **3.5.5 Tehnilise reservi arvestus mitme sidetoruga lõikudes**

Olukorra kirjeldus

Telia sidetorude võrgustikus on lõike, kus asetsevad paralleelselt mitu sidetoru.

TTJA 2021 hulgituru 1 otsuse eelnõule eelnenud riigisisesel konsultatsioonil[[58]](#footnote-58) väitis Elisa, et esinenud juhtumeid, kus osades sidetorude lõikudes, kus asetsevad mitu paralleelselt sidetoru, on Telia rakendanud oma sidetorus tehnilise reservi arvestuse nõuet igale torule eraldi. Elisa palus sätestada kohustuse, mis määraks, et mitme toruga lõikudes tohib tehnilist reservi rakendada ainult ühe toru osas.

Telia väitis, et Elisa väited ei vasta tõele ja taolisi juhtumeid ei ole praktikas esinenud.

Konkurentsiprobleemi tuvastamine

Olenemata sellest, kas Elisa poolt väidetud juhtumeid on tegelikkuses aset leidnud või mitte, leiab TTJA, et kui praktikas rakendataks mitme sidetoruga lõigus tehnilise reservi nõuet igale torule eraldi, siis see kahjustaks konkurentsi, kuna praktikas puudub vajadus ning ei ole põhjendatud nii suures mahus tehnilise reservi jätmiseks sidekaablite avarii- ja remontöödeks ning kui nii suures mahus tehnilist reservi rakendatakse, siis see vähendab oluliselt teoreetiliselt vabade paigalduskohtade mahtu, mis piirab kunstlikult juurdepääsu sidetorudele.

Konkurentsiprobleemi lahendava kohustuse valik

TTJA hinnangul on läbipaistvuse ja üheselt mõistetavuse huvides sidetorudele juurdepääsu kohustuses otstarbekas sõnastada sidetorus paigalduskohtade tehnilise reservi määramise alused viisil, mis välistab Elisa poolt väidetud juhtumite võimaliku esinemise.

**Läbipaistvuse ja üheselt mõistetavuse huvides lisab TTJA käesoleva otsuse kavandi juurdepääsu kohustuse sõnastusse täpsustuse, et** **paigalduskohtade tehniline reserv määratakse sidetorude lõigu, mitte iga lõigus asuva toru kohta.**

**Lõplik kehtestatav kohustus on sätestatud ptk. 3.6**

### **3.5.6 Sidetorudes paigalduskohtade kohapealse kontrolli võimaldamine**

Olukorra kirjeldus

TTJA 2021 hulgituru 1 otsuse eelnõule eelnenud riigisisesel konsultatsioonil[[59]](#footnote-59) esitasid Konkurentsiamet ja Elisa seisukoha, et Telia sidetorudele juurdepääsu pakkumise keeldumine teoreetiliste (Telia teabesüsteemide andmete baasil) vabade paigalduskohtade puudumise tõttu peaks olema läbipaistvam ja tegid ettepaneku, et sellist läbipaistvust suurendaks näiteks sidetoru kohapealne kontrolli võimaldamine.

Konkurentsiprobleemi tuvastamine

Kui Telia sidetorule juurdepääsu otsijal puudub võimalus lihtsal, läbipaistval ja kiirel viisil kontrollida, kas sidetorus teoreetiliste vabade paigalduskohtade puudumine on põhjendatud ja vastab tegelikule praktilisele olukorrale, siis soodustab see juurdepääsu piiramisega seotud konkurentsiprobleemide esinemise võimalusi.

Konkurentsiprobleemi lahendava kohustuse valik

Kohapealne vabade paigalduskohtade kontroll. Telia sidetorude kohapealse kontrolliga kaasneb Telia sideehitise kaitsevööndis tegutsemine, mille tarbeks tuleb tellida Telia järelevalve teenus, mille hind (sisaldab ka sideehitiste kaitsevööndis tegutsemiseks vajalike lubade väljastamist) on 48 € tund (koos käibemaksuga) ja miinimum tööaeg on 1 tund, sealt edasi arvestus 30 minuti kaupa.

Pärast seda, kui TTJA teavitas Teliat otsuse kavandi riigisisesel konsultatsioonil esitatud eeltoodud Konkurentsiameti ja Elisa ettepanekutest, esitas Telia ettepaneku, et juhtudel kui sidetorule juurdepääsu otsijat teavitatakse teoreetiliste vabade paigalduskohtade puudumisest, esitatakse otsijale ka selged juhised kuidas soovi korral tellida sidetorus paigalduskohtade praktilise olukorraga tutvumiseks sidetoru kohapealset kontrolli.

Eeltoodust tulenevalt on TTJA hinnangul mõistlik ja otstarbekas kui Telia osutab paigalduskohtade kohapealset kontrolli taotluse alusel. See tagab juurdepääsu otsijale suurema kontrolli juurdepääsu tellimise kulude osas. Kuna sidetorus paigalduskohtade kohapealse kontrolli teenus on sageli sidetorule juurdepääsu teenuse eelduseks ehk sidetorule juurdepääsuga seotud teenus, siis vastava teenuse hind peab olema arvestatud kuludele orienteeritult kooskõlas pkt-ga 6.4.

Vastavalt ESS § 50 lõike 5 alusel võib TTJA sideettevõtja suhtes, kes on tunnistatud märkimisväärse turujõuga ettevõtjaks, kehtestada vastaval turul kohustuse rahuldada teise sideettevõtja mõistlik taotlus juurdepääsuks konkreetsetele võrguelementidele ja võrguga seotud vahenditele ja võimaldada nende kasutamine vastavalt käesoleva seaduse §-le 51, kui juurdepääsust keeldumine või juurdepääs ebamõistlikel tingimustel takistab konkurentsi arengut jaemüügi tasandil või on lõppkasutajate huve kahjustav.

Vastavalt ESS § 51 lõike 1 punktile 12 võib TTJA märkimisväärse turujõuga ettevõtjalt muu hulgas nõuda juurdepääsu seotud teenusele.

Vastavalt ESS § 51 lõikele 3 võib TTJA ESS § 51 lõikes 1 nimetatud kohustuse kehtestamisel täpsustada kohustuse täitmise viisi.

**Eeltoodud alustel lisab TTJA käesoleva otsuse juurdepääsu kohustusse nõude, et juhtudel kui** **sidetorule juurdepääsu otsijat teavitatakse teoreetiliste vabade paigalduskohtade puudumisest peab** **Telia avaldama läbipaistvalt soovitud sidetoru lõigu** **kohapealse kontrolli teenuse võimalused ja tingimused ning taotluse korral pakkuma[[60]](#footnote-60) nimetatud teenuseid nii kiiresti kui võimalik. Paigalduskohtade kohapealse kontrolli teenuse hind peab olema arvestatud kuludele orienteeritult kooskõlas käesoleva otsuse ptk.-ga 6.4**

**Lõplik kehtestatav kohustus on sätestatud ptk. 3.6**

### **3.5.7 Juurdepääs pikale kaevudeta sidetorude lõigule**

Olukorra kirjeldus

TTJA 2021 hulgituru 1 otsuse eelnõule eelnenud riigisisesel konsultatsioonil[[61]](#footnote-61) esitas Elisa ettepaneku Telia sidetorudele juurdepääsu osas juhtumite korral, kui taotletud sidetoru lõik on pikk ja ilma kaevudeta.

Elisa

Elisa teavitas[[62]](#footnote-62) riigisisese konsultatsiooni raames järgmist:

*Praktikas on juhtumeid, kus Telia on paigaldanud kaablikanalisatsiooni 100 mm sidetoru sidekaevudeta ja nimetab seda „kaitsetoruks“ ning keeldub sellele juurdepääsu võimaldamast (valguskaabli paigalduskohta renti andmast). Telial peaks olema selgesõnaline kohustus võimaldada ning pakkuda kaablikanalisatsioonile juurdepääsu olenemata selle pikkusest ja takistatud praktika, kus nt üle 100 meetrisele pikkusele väita kaablikanalisatsiooni muutumist „kaitsetoruks“ vms ja seeläbi keelduda juurdepääsust.*

Telia

Telia selgitas[[63]](#footnote-63) järgmist:

*Taaskord - sellisele väitele vastamine eeldab konkreetset näidet, objekti asukohta jne. Üldise infona saame rääkida praktilistest asjaoludest ja füüsikalistest aspektidest. Nt kaablikaevudeta lõikudes, mis on nt üle 100 jm, on kaablitega täidetud torusse täiendava kiikiri või multitoru lisamine keerukas ja riskantne, sest toru looklemine ja painded maapinnas loovad sedavõrd suure hõõrdetakistuse ning kanalis olemasolevad muud kaablid võivad saada kahjustusi selliste paigaldustööde käigus. Arvestada tuleb siin ka sellega, et aeg-ajalt tuleb kanalist ka kaableid välja tõmmata, mis omavad samalaadset mõju kanalis olemasolevatele kaablitele.*

TTJA

TTJA nõustub Teliaga, et sidetorude pikkades kaevudeta lõikudes on täiendava sidekaabli ja/või alamtoru lisamine keerukam ja riskantsem, kui lühemates lõikudes. Telia sidetorule juurdepääsu tellimise protsess[[64]](#footnote-64) näeb ette võimalust tellida sidetoru läbitavuse uuringu. Seega kui sidetorule juurdepääsu taotlemisel tekib kahtlusi, et Telia hinnang, mille kohaselt taotletud sidekaabli ja/või alamtoru lisamine on tulenevalt trassi pikkusest liialt riskantne, võib tellija taotleda täiendavat kohapealset kontrolli ja uuringut. Näiteks tellida Telia võrgu hooldajalt sidetorude läbitavuse mehhaanilise kontrolli jäiga trossi või mõnel muul Teliaga kooskõlastatud meetodil.

**Eeltoodust tulenevalt ei ole otstarbekas käesolevat otsuse kavandit täpsustada nõudega pakkuda sidetorudele juurdepääsu olenemata selle pikkusest. Samas juhib TTJA tähelepanu, et vastavalt Leedus rakendatavale valemile sidetorus vabade paigalduskohtade määramiseks, võivad läbitavad sidetoru lõigud olla kuni 300 meetri pikkused, vt. ptk. 3.5.3**

### **3.5.8 Juurdepääs sidetoru remondi teenusele**

Olukorra kirjeldus

Telia sidetorudes esineb lõike, mis on looduslike tegurite (nt pinnase nihked) või inimtegevuse (nt ehitustegevus, raskete sõidukite ülesõit) tõttu saanud kahjustada (peamiselt sisse vajunud). Seetõttu on seal Telia teabesüsteemide alusel teoreetiliselt vabad paigalduskohad küll olemas, kuid kohapealsel kontrollimisel või taotletud sidekaabli või alamtoru paigaldamisel selgub, et taotletud sidekaabli või alamtoru paigaldamine ei ole siiski võimalik ilma paigalduskoha taastamise remondita. Selline remont seisneb üldjuhul näiteks sidetoru survepesus või sidetoru läbivajunud koha lahti kaevamises ning sidetoru läbitavuse takistuse eemaldamises ning taotletud sidekaabli või alamtoru paigaldamises ning sidetoru kahjustatud koha taastamises näiteks poolitatava toruga[[65]](#footnote-65). Sellise remondi kulusid Telia sidetorudele juurdepääsu kuutasude arvestamise kulubaasi ei omista. Telia teeb paigalduskoha taastamise remonti, kui jõutakse juurdepääsu otsijaga kokkuleppele kulude katmise osas. Telia sidetorudele juurdepääsu näidistingimustes puuduvad sätted, mis määraks, kui kiiresti (millise ajavahemiku jooksul) ja milliste remonttööde järjekorras Telia vastavaid remonte üldjuhul läbi viib ning kuidas (milliste printsiipide) määratakse kulud ja jaotatakse need remondi taotleja ja Telia vahel.

Konkurentsiprobleemi tuvastamine

TTJA 2021 hulgituru 1 otsuse eelnõule eelnenud riigisisesel konsultatsioonil[[66]](#footnote-66) ja TTJA 2023 STJ hulgituru otsuse kavandi riigisisesel konsultatsioonil ilmnesid paigalduskoha taastamise remondi tellimisega kaasnevad järgnevad probleemid:

1) Telial puudub otsene kohustus pakkuda teisele sideettevõtjale, kes soovib Telia sidetorule juurdepääsu, paigalduskoha taastamise remonti, mistõttu võib Telia sellest lihtsalt keelduda või selle teostamisega viivitada, kuna sellise remondi tulemusel tekiks juurdepääsu soovijal võimalus paigaldada sidekaabel, laiendada seeläbi oma sidevõrku ja asuda selle abil pakkuma konkureerivaid sideteenuseid Telia lõppkasutajatele.

2) Teistel sideettevõtjatel puudub kindlustunne, et Telia korraldab endale paigalduskoha taastamise remonti samadel tingimustel kui teistele sideettevõtjatele eelkõige remondi maksumuse ja teostamise kiiruse osas.

TTJA hinnangul võivad nimetatud probleemid viia olukorrani, kus teised sideettevõtjad teevad väiksema tõenäosusega suuremahulisi investeeringuid oma sidevõrkude arendamiseks, misläbi saab kahjustatud konkurents sideteenuste jaeturul.

TTJA leiab, et paigalduskoha taastamise remondi tulemusel taotletud vabale paigalduskohtale juurdepääs on teistele sideettevõtjatele oluline vahend arendamaks oma sidevõrku ja sideteenuseid, misläbi suureneb sideteenuste konkurentsi jaetasandil.

Riigisisestel konsultatsioonidel tõid sideettevõtjad välja, et sidekaablitaristule juurdepääsu pakkumisel peab Telia lähtuma ka ESS § 87 lõikest 1.

Vastavalt ESS § 87 lõikele 1 peavad sideettevõtjad sideteenuse osutamisel juhinduma järgmistest põhimõtetest ja eesmärkidest: sidevõrgu toimimise turvalisuse tagamine; sidevõrgu terviklikkuse säilitamine; sidevõrkude ja -teenuste koostalitlusvõime tagamine.

Eelnimetatud ESS-i sätte ei rakendu sidekaablite paigaldamiseks pakutavale sidekaablitaristule juurdepääsu teenusele, kuna sidekaablitaristule juurdepääsu teenus ei ole sideteenus, sest vastavalt ESS § 2 lõikele 6 seisneb sideteenus tervikuna või peamiselt signaalide edastamises, kuid sidekaablitaristule juurdepääsu teenuse puhul signaalide edastamist ei pakuta, vaid pakutakse füüsilist paiknemiskohta sidekaablitele.

Konkurentsiprobleemi lahendava kohustuse valik

Selleks, et tuua selgemini välja paigalduskoha taastamise remondiga seotud konkurentsiprobleemid ja leida neile lahendused on TTJA hinnangul vajalik Telia sidekaablitaristule juurdepääsu näidispakkumises kirjeldada täpsemalt sidekaablitaristu remondi liike. TTJA teeb ettepaneku defineerida näiteks kolm remondi liiki ja kirjeldada nende tellimise ja teostamise tingimused Telia sidekaablitaristule juurdepääsu näidispakkumises järgmiselt:

1) Paigalduskoha taastamise remont – eesmärk on remontida kahjustatud (üldjuhul sisse vajunud) sidetoru, et luua sidetorusse võimalused paigaldada sinna taotletud sidekaabel või alamtoru. Selline remont seisneb üldjuhul näiteks sidetoru survepesus või sidetoru läbivajunud koha lahti kaevamises ning toru läbitavuse takistuse eemaldamises ning taotletud sidekaabli või alamtoru paigaldamises ning toru kahjustatud koha taastamises näiteks poolitatava toruga[[67]](#footnote-67). Selline remont ei eelda olemasolevate sidekaablite ümbertõstmist uuele sidekaablitaristule. Selline remont sageli ei taga ka paigalduskohti järgmistele juurdepääsu taotlejatele sidekaablite paigaldamiseks, kuna selle käigus sageli ei taastata toru algset tehnilist seisukord ega parendata seda, vaid luuakse ainult võimalus taotletud sidekaabli paigaldamiseks.

2) Avariiremont – kiireloomuline sidetoru remont sidekaablite avariide- ja rikete kõrvaldamiseks ja sellest tuleneva sideteenuste katkestuste likvideerimiseks.

3) Hooldusremont – kavandatud sidetoru remont seoses teede või tänavate rekonstrueerimisega või uute elu- või ärihoonete ühendamisega. Eesmärk on taastada sidetoru algne seisukord või seda laiendada.

TTJA on varasemalt, nii TTJA 2021 hulgituru 1 otsuse eelnõus kui ka TTJA 2023 STJ hulgituru otsuse kavandis asunud seisukohale, et Telia on kohustatud kahjustunud sidetorusid remontima huvitatud sideettevõtja taotlusel ja üldises järjekorras ning Telial on õigus nõuda, et remondi taotleja sõlmiks sidetoru kasutamise eellepingu kuni järgmise 3 aasta peale. Samuti, remondi kulud tasub esialgu Telia ja omistab need seejärel sidetorudele juurdepääsu kuutasude arvestamise kulubaasi, mille alusel arvestatakse sidetorudele juurdepääsu kuutasud teistele sideettevõtjatele ja sisemised transferthinnad Teliale endale.

TTJA ei pea eelkirjeldatud lähenemist enam asjakohaseks, kuna käesoleva otsuse koostamisel on Telia väitnud, et Telia ise endale teostatud paigalduskoha taastamise remondi kulusid ei omista sidetorudele juurdepääsu kuutasude arvestamise kulubaasi, mille alusel arvestatakse sidetorudele juurdepääsu kuutasusid, kuna seeläbi ei teki üldjuhul täiendavaid paigalduskohti teistele järgnevatele juurdepääsu taotlejate sidekaablitele. Seega puuduvad alused, et nõuda, et Telia teostaks taolist remonti ka kõigile teistele huvitatud sideettevõtjatele ning omistaks vastavad kulud sidetorudele juurdepääsu kuutasude arvestamise kulubaasi.

TTJA hinnangul on eelkirjeldatud konkurentsiprobleemide lahendamiseks eelkõige oluline tagada, et Telia oleks kohustatud pakkuma paigalduskoha taastamise remondi teostamist Telia korraldamisel ja/või taotleja korraldamisel lähtudes Telia sätestatud tingimustest (nt kasutada ainult Telia heaks kiidetud ehitusettevõtteid) ning et Telia võimaldaks sellise remondi tellimist ja teostamist endale ja teistele sideettevõtjatele samaväärsetel tingimustel, sh samalaadsete tellimise ja teostamise protseduuride ja kiirusega ning kuludega. Samas remondi teostamise kulud peaksid jääma taolisest remondist huvitatud sideettevõtja kanda, kuna taolisest remondist ei teki üldjuhul juurde täiendavat vaba ruumi järgmiste juurdepääsu soovijate sidekaablitele, sest sageli selline remont võimaldab ainult ühe täiendava sidekaabli või alamtoru paigaldamist. Samas kui taolise remondi raames taastatakse täiendavalt paigalduskohti ka järgmiste juurdepääsu taotlejate sidekaablitele või taastatakse tehniline reserv, siis tuleks vastava remondi kulud omistada sidetorudele juurdepääsu kuutasude arvestamise kulubaasi, kuna selline täiendav remont on tehtud kõigi vastavas lõigus asuvate sidekaabli omanike ning järgmiste juurdepääsu taotlejate heaks ja võimaldab neil kõigil vajadusel hilisemat sidekaabli hooldus ja/või avarii remonti operatiivselt ja madalamate kuludega läbi viia või täiendavat sidekaablit paigaldada.

Vastavalt ESS § 50 lõike 5 alusel võib TTJA sideettevõtja suhtes, kes on tunnistatud märkimisväärse turujõuga ettevõtjaks, kehtestada vastaval turul kohustuse rahuldada teise sideettevõtja mõistlik taotlus juurdepääsuks konkreetsetele võrguelementidele ja võrguga seotud vahenditele ja võimaldada nende kasutamine vastavalt käesoleva seaduse §-le 51, kui juurdepääsust keeldumine või juurdepääs ebamõistlikel tingimustel takistab konkurentsi arengut jaemüügi tasandil või on lõppkasutajate huve kahjustav.

Vastavalt ESS § 51 lõike 1 punktile 12 võib Tarbijakaitse ja Tehnilise Järelevalve Amet märkimisväärse turujõuga ettevõtjalt muu hulgas nõuda juurdepääsu seotud teenusele.

Vastavalt ESS § 51 lõikele 3 võib Tarbijakaitse ja Tehnilise Järelevalve Amet ESS § 51 lõikes 1 nimetatud kohustuse kehtestamisel täpsustada kohustuse täitmise viisi.

**Eelnimetatud paragrahvide alusel kavandab TTJA kehtestada järgmised kohustused:**

**Telia peaks defineerima detailsemalt oma sidetorude remondi liigid ja kirjeldama nende tellimise ja teostamise tingimused Telia sidekaablitaristule juurdepääsu näidispakkumises, näiteks:**

**1) Paigalduskoha taastamise remont – eesmärk on remontida kahjustatud (üldjuhul sisse vajunud)** **sidetoru, et luua sidetorusse võimalused paigaldada sinna taotletud sidekaabel või alamtoru. Selline remont seisneb üldjuhul näiteks sidetoru survepesus või sidetoru läbivajunud koha lahti kaevamises ning toru läbitavuse takistuse eemaldamises ning taotletud sidekaabli või alamtoru paigaldamises ning toru kahjustunud koha taastamises näiteks poolitatava toruga****[[68]](#footnote-68). Selline remont ei eelda olemasolevate sidekaablite ümbertõstmist uuele sidekaablitaristule. Selline remont sageli ei taga ka järgmiste sidekaabli paigaldamise taotlejate sidekaablitele piisavat vaba mahtu täiendavate sidekaablite paigaldamiseks, kuna selle käigus sageli ei taastata toru algset tehnilist seisukord ega parendata seda, vaid luuakse ainult võimalus taotletud sidekaabli paigaldamiseks.**

**2) Avariiremont – kiireloomuline sidetoru remont sidekaablite avariide- ja rikete kõrvaldamiseks ja sellest tuleneva sideteenuste katkestuste likvideerimiseks.**

**3) Hooldusremont – kavandatud sidetoru remont seoses teede või tänavate rekonstrueerimisega või uute elu- või ärihoonete ühendamisega. Eesmärk on taastada sidetoru algne seisukord või seda laiendada.**

**Telia peab võimaldama paigalduskoha taastamise remondi tellimist ja teostamist endale ja teistele sideettevõtjatele samaväärsetel tingimustel, sh samalaadsete tellimise ja teostamise protseduuride ja kiirusega ning kuludega. Seejuures peab Telia võimaldama, et vastavat remonti võib korraldada sidekaabli paigaldamist taotlev sideettevõtja lähtudes Telia sätestatud tingimustest (nt kasutada ainult Telia heaks kiidetud ehitusettevõtteid). Juhul kui taolise remondi tulemusel luuakse täiendavaid vabu paigalduskohti ka järgnevatele juurdepääsu taotlejate sidekaablitele või taastatakse tehniline reserv, siis peab Telia vastavad remondi kulud omistama sidetorudele juurdepääsu kuutasude arvestamise kulubaasi ning kui sellist remonti korraldas teine sideettevõtja, siis hüvitama talle vastavad kulud kas otse või teenuste tasaarvelduse alusel, vastava korra peab Telia sätestama oma sidekaablitaristule juurdepääsu näidispakkumises.**

**Lõplik kehtestatav kohustus on sätestatud ptk. 3.6**

### **3.5.9 Kasutuses mitte olevate sidekaablite eemaldamine sidetorust**

Olukorra kirjeldus

Telia kaablikanalisatsioon rendi eeskirja[[69]](#footnote-69) lõike 2.5.1 kohaselt:

*Kui Klient või Telia soovib lõpetada lähtudes KKR Eeskirjast tulenevatest alustest teatud konkreetses Kaablikanalisatsiooni Lõigus asuva Paigalduskoha rentimise, kohustub Klient demonteerima vastavas Kaablikanalisatsiooni Lõigus asuvasse Paigalduskohta paigaldatud Kaabli (nende olemasolul ka Kaablikaevusesse paigaldatud Passiivsed jätkud) hiljemalt ühe (1) kuu jooksul alates kuupäevast, mil Telia või Klient soovis lõpetada vastavas Kaablikanalisatsiooni Lõigus asuva Paigalduskoha rentimist.*

Nii TTJA 2021 hulgituru 1 otsuse eelnõu riigisisesel konsultatsioonil kui ka TTJA 2023 STJ hulgituru otsuse kavandi riigisisesel konsultatsioonil tõid Tele2 ja Elisa välja, et selleks, et vabastada olemasolevates sidetorudes rohkem ruumi täiendavate sidekaablite või alamtorude paigaldamiseks, tuleks Teliat kohustada eemaldama kasutuses mitte olevad vanad vaskkaablid, sarnaselt sellele nagu Telia nõuab vastavat eemaldamist teistelt sideettevõtjatelt oma kaablikanalisatsiooni rendi eeskirjades (vt. ülaltoodud lõiku). Vanad vaskkaablid võivad sageli võtta palju ruumi, mistõttu annaks nende eemaldamine võimaluse paigaldada uusi ja kaasaaegsel tehnoloogial põhinevaid väiksema läbimõõduga valguskaableid või neid sisaldavaid alamtorusid.

Konkurentsiprobleemi tuvastamine

Juhtudel, kus Telia sidetorus puuduvad vabad paigalduskohad taotletud sidekaabli või alamtoru paigaldamiseks ning seal on ka kasutuses mitte olev sidekaabel (üldjuhul vanad vaskkaablid) või alamtorud, mida on tehniliselt võimalik ilma teisi sidekaableid vigastamata sidetorust eemaldada, ning kui Telia keelduks või viivitaks taolise sidekaabli või alamtoru eemaldamisega, siis kaasneks sellega juurdepääsu piiramisega seotud konkurentsiprobleemid (vt. täpsemalt ptk. 3.3) ning lisaks ka diskrimineerimisega seotud konkurentsiprobleemid (vt. täpsemalt ptk. 4.2).

Konkurentsiprobleemi lahendava kohustuse valik

Selleks, et tagada sidetorude tõhus kasutus ning vältida juurdepääsu piiramisega ja diskrimineerimisega seotud konkurentsiprobleeme on TTJA hinnangul otstarbekas ja põhjendatud ning proportsionaalne kohustada Teliat vastava taotluse korral korraldama kasutuses mitte oleva sidekaabli (sh vana vaskkaabli) ja/või alamtoru eemaldamine.

Vastavalt ESS § 50 lõike 1 punkt 5 alusel võib TTJA sideettevõtja suhtes, kes on tunnistatud märkimisväärse turujõuga ettevõtjaks, kehtestada vastaval turul kohustuse rahuldada teise sideettevõtja mõistlik taotlus juurdepääsuks konkreetsetele võrguelementidele ja võrguga seotud vahenditele ja võimaldada nende kasutamine vastavalt käesoleva seaduse §-le 51, kui juurdepääsust keeldumine või juurdepääs ebamõistlikel tingimustel takistab konkurentsi arengut jaemüügi tasandil või on lõppkasutajate huve kahjustav.

Vastavalt ESS § 51 lõike 1 punktile 12 võib Tarbijakaitse ja Tehnilise Järelevalve Amet märkimisväärse turujõuga ettevõtjalt muu hulgas nõuda juurdepääsu seotud teenusele.

Vastavalt ESS § 51 lõikele 3 võib Tarbijakaitse ja Tehnilise Järelevalve Amet ESS § 51 lõikes 1 nimetatud kohustuse kehtestamisel täpsustada kohustuse täitmise viisi.

**Eelnimetatud ESS-i paragrahvide alusel kavandab TTJA kehtestada järgmised kohustused:**

**Telia on kohustatud vastava taotluse korral korraldama kasutuses mitte oleva sidekaabli (sh vana vaskkaabli) ja/või alamtoru eemaldamine, kui ilma vastava eemaldamiseta puudub vastavas lõigus vaba maht taotletud sidekaablite paigaldamiseks ja kui selline eemaldamine on tehniliselt võimalik ilma teisi sidekaableid vigastamata.**

**Sidekaabli või alamtoru eemaldamisega kaasnevad kulud jäävad vastava kasutuses mitte olevad sidekaabli või alamtoru omaniku kanda ja neid ei tohi omistada sidetorudele juurdepääsu kuutasude arvestamise kulubaasi. Kui kasutuses mitte oleva sidekaabli või alamtoru omanikku ei õnnestu tuvastada, siis jäävad eemaldamise kulud eemaldamist taotlenud sideettevõtja kanda.**

**Lõplik kehtestatav kohustus on sätestatud ptk. 3.6**

### **3.5.10 Juurdepääs Telia olemasolevatele alamtorudele ja sidekaablitele lõikudes kus vabad paigalduskohad puuduvad**

Olukorra kirjeldus

Täiendavate sidekaablite paigaldamise taotlemisel Telia sidetorudesse esineb juhtumeid, kus enamus taotletud sidetoru otspunktide ühendustee kaevude vahelistes lõikudes on vabad paigalduskohad olemas, kuid näiteks ühes või kahes kaevude vahelises lõigus vabad paigalduskohad puuduvad. Sellistes olukordades peab juurdepääsu taotleja leidma alternatiivse lahenduse vabade paigalduskohtadeta lõikude osas. Selleks võib kasutada näiteks sidetoruga paralleelset sidepostide trassi, kuid praktikas esineb selliseid paralleelseid sidetoru ja sideposti trasse harva. Lisaks võib proovida leida vaba mahuta lõikudest ümber minemiseks läheduses asuvaid muid sidetoru lõike, kuid praktikas esineb taolisi ringi minemiseks sobivaid sidetoru lõike harva. Sideettevõtjatele kõige lihtsam ja tõhusam on taoliste vaba paigalduskohtadeta sidetoru lõikude läbimiseks rentida vastavates lõikudes olemasolevat vaba alamtoru või sidekaablit (nt valguskaabli kiudu).

Konkurentsiprobleemi tuvastamine

Juhtudel, kus teised sideettevõtjad ei saa sidekaabli paigaldamiseks juurdepääsu mõnele Telia sidetoru kaevude vahelisele lõigule vabade paigalduskohtade puudumise tõttu, on tagajärjeks sageli see, et selliste lõikudega seotud piirkondades jääbki teistel sideettevõtjatel oma sidevõrk rajamata ja kasutusele võtmata, kuna uue täiendava olemasolevaga paralleelse sidetoru lõigu rajamise kulud on sedavõrd kõrged, et selle rajamine ei ole majanduslikult tasuv ja põhjendatud.

Iga rajamata ja kasutusele võtmata jäänud sidevõrk vähendab sideteenuste konkurentsi. Samuti, mida tõhusamalt on olemasolevat sidetaristut ja paigaldatud sidekaableid kasutatud, seda väiksemad on kulud, mis kanduvad üle lõppkasutaja jae sideteenustele ning seda suurem on lõppkasutajate kasu. Seega kaasnevad ilma vaba paigalduskohata sidetoru lõigus vabale olemasolevale alamtorule või sidekaablile juurdepääsu mitte võimaldamine juurdepääsu piiramisega kaasnevad konkurentsiprobleemid, vt. ka ptk. 3.3.

Konkurentsiprobleemi lahendava kohustuse valik

Seega kui ilma vaba paigalduskohata sidetoru lõigus on olemas Telia vaba alamtoru ja/või sidekaabel (nt valguskaabli kiud) ning juurdepääsu taotlejal endal puudub seal vaba alamtoru, siis on otstarbekas ja majanduslikult põhjendatud konkurentsi soodustamiseks kohustada Teliat pakkuma juurdepääsu vastavavas sidetoru lõigus olemasolevale vabale alamtorule ja/või sidekaablile. Seejuures, juhul kui vastava juurdepääsu tehnilise võimaluse loomine vaba paigalduskohata sidetoru lõigu otspunktides on Teliale ebamõistlikult koormav või kahjustab Telia võrgu terviklikkust, siis võib Telia sellisele sidekaablile või alamtorule juurdepääsul määrata vastava sidekaabli või alamtoru otspunktid erinevalt vaba paigalduskohata sidetoru lõigu otspunktidest.

Vastavalt ESS § 50 lõike 1 punkt 5 alusel võib TTJA sideettevõtja suhtes, kes on tunnistatud märkimisväärse turujõuga ettevõtjaks, kehtestada vastaval turul kohustuse rahuldada teise sideettevõtja mõistlik taotlus juurdepääsuks konkreetsetele võrguelementidele ja võrguga seotud vahenditele ja võimaldada nende kasutamine vastavalt käesoleva seaduse §-le 51, kui juurdepääsust keeldumine või juurdepääs ebamõistlikel tingimustel takistab konkurentsi arengut jaemüügi tasandil või on lõppkasutajate huve kahjustav.

Vastavalt ESS § 51 lõike 1 punktile 12 võib Tarbijakaitse ja Tehnilise Järelevalve Amet märkimisväärse turujõuga ettevõtjalt muu hulgas nõuda juurdepääsu seotud teenusele.

Vastavalt ESS § 51 lõikele 3 võib Tarbijakaitse ja Tehnilise Järelevalve Amet ESS § 51 lõikes 1 nimetatud kohustuse kehtestamisel täpsustada kohustuse täitmise viisi.

**Eelnimetatud ESS-i paragrahvide alusel kavandab TTJA kehtestada järgmised kohustused:**

**Kui taotletud Telia sidetoru lõigus puudub sidekaabli paigaldamiseks vaba maht ning juurdepääsu taotlejal endal puudub seal vaba alamtoru, siis on Telia kohustatud alternatiivina pakkuma samas lõigus juurdepääsu oma vabale alamtorule ja sidekaabli vabale mahule (sh vabadele valguskaabli kiududele) kuludele orienteeritud hinnaga, mis on arvestatud kooskõlas kehtestatud hinnaarvestuse kohustuste ja meetodiga.**

**Lõplik kehtestatav kohustus on sätestatud ptk. 3.6**

### **3.5.11 Sidetorudes sidekaabli paigalduskohtade allrent**

Olukorra kirjeldus

Telia kaablikanalisatsiooni rendi eeskirja punktis 2.4.5 on sätestatud: *Kliendil ei ole õigust anda tema poolt Kaablikanalisatsioonis renditavaid Paigalduskohti allrendile ega tasuta kasutamiseks kolmandatele isikutele.*

Eeltoodud punkti osas on esinenud arutelusid, kas see võib kahjustada konkurentsi ja tekitada konkurentsiprobleeme.

Konkurentsiprobleemi tuvastamine

TTJA leiab, et konkurentsi edendamiseks on oluline, et sidetorus sidekaablite paigalduskohtade mahtu kasutatakse efektiivselt. See tähendab, et võimalikult paljudel sideettevõtjatel oleks võimalik kasutada Telia sidetoru oma sidekaablite paigaldamiseks ja seeläbi oma sideteenuste arendamiseks ja osutamiseks. Seetõttu on oluline, et sidetoru kasutamata mahtu ei hoitaks kinni eesmärgiga takistada teistel sideettevõtjatel sinna sidekaableid paigaldada ja seeläbi nende sideteenuste arendamist ja osutamist.

TTJA leiab, et sidetorudes paigalduskohade allrendi keelamine ei kahjusta konkurentsiolukorda sideteenuste jaeteenuste osas, kui paigalduskohta rentival sideettevõtjal on võimalus allrentida paigalduskohta paigaldatud sidekaableid ja/või alamtorusid. Näiteks paigaldades paigalduskohta piisavalt suure mahtuvusega alamtoru (kiikri või multitoru) on sinna võimalik hiljem lisada valguskaableid, mida saab vajadusel ja soovi korral teistele sideettevõtjatele rentida. Seega saab sidetoru paigalduskoha allrenti vajadusel asendada paigaldatud alamtoru mahu või sidekaabli (nt valguskaabli kiud) rentimisega teistele sideettevõtjatele. TTJA ei tuvastanud Telia sidetorudele juurdepääsu tingimustes ühtegi punkti, mis keelaks sidetorus paigaldatud sidekaablit ja/või alamtoru anda allrendile või tasuta kasutamiseks kolmandatele isikutele.

TTJA leiab, et sidetorus paigalduskoha allrent kolmandatele isikutele võib tekitada konkurentsiprobleeme, kuna nimetatud kolmandate isikute suhtes ei kehti samad valdkonnaspetsiifilise regulatsiooni kohustused nagu Teliale on kehtestatakse käesoleva otsusega. Seetõttu on TTJA-l kolmandate isikute tegevust oluliselt keerulisem kontrollida ja seeläbi võimalikke konkurentsiprobleeme (näiteks juurdepääsust keeldumine, sideettevõtjate ebavõrdne kohtlemine või ülemäära kõrge paigalduskoha rendi hind) vältida.

**Eeltoodust tulenevalt ei tuvastanud TTJA seoses Telia sidetorus sidekaabli paigalduskoha allrendi keeluga konkurentsiprobleeme.**

### **3.5.12 Nõuded Teliale uute sidetorude rajamisel**

Olukorra kirjeldus

Sidetoru on oluline taristu sidevõrkude- ja teenuste arendamiseks ning pakkumiseks.

On esinenud arutelusid, kas olukord, kus Telia paigaldab sidetorusid läbimõõduga, millesse on võimalik paigaldada ainult Telia enda sidekaableid ja alamtorusid, võib kahjustada konkurentsi ja tekitada konkurentsiprobleeme.

Eelkirjeldatud teema osas esitasid TTJA 2021 hulgituru 1 otsuse eelnõule eelnenud riigisisesel konsultatsioonil seisukohad ka Konkurentsiamet, Elisa ja Tele2, vt. nimetatud otsuse[[70]](#footnote-70) lisa 3 ptk. 3.7.

Konkurentsiprobleemi tuvastamine

Paljudes piirkondades (eriti tiheasustatud linnades) ei ole mitmele erinevale sideettevõtjale kuuluvate paralleelsete sidetorude rajamine sageli võimalik või on see raskendatud keskkonnakaitse-, planeerimis- ning ehitusnõuetest tulenevate piirangute tõttu. Samuti koormab ja takistab paralleelsete sidetorude rajamine sageli ülemääraselt liiklust (tänava mitme kordne üles kaevamine). Sidetorude paigaldamisel on suurimate kuludega just pinnase lahti ja kinni kaeve, hilisem teede pindkatte või haljasala taastamine ja projektide koostamine ning kooskõlastamine, mitte materjal ehk toru ise. Seetõttu oleks sidekaablite paigaldamise ja seeläbi sideteenuste jaetasandi kulude vähendamise seisukohast kasulik kui sideettevõtja, kes paigaldab sidetoru rajaks selle piisava vaba mahuga ja võimaldaks sellele juurdepääsu ka teistel sideettevõtjatel.

Eeltoodust tulenevalt leiab TTJA, et olukord, kus Telia paigaldab sedavõrd väikese läbimõõduga sidetorusid, mis võimaldavad paigaldada ainult Telia enda sidekaableid ja/või alamtorusid, võib kahjustada konkurentsi ja tekitada konkurentsiprobleeme:

1) kui seeläbi ei saa teised sideettevõtjad keskkonnakaitse-, planeerimis- ning ehitusnõuetest tulenevate piirangute tõttu rajada paralleelset sidetoru ning ei saa seega juurdepääsu mõne piirkonnale või hoonele, mistõttu saavad seal lõppkasutajad tarbida ainult Telia jaeteenuseid;

2) kui mõnes piirkonnas või hoones on potentsiaalseid lõppkasutajaid niivõrd vähe, et mitme erineva sideettevõtja paralleelsete sidetorude rajamine on majanduslikult ebatõhus, kuna selle kõrged kulud tõstaksid sidekaablite paigaldamise ja seeläbi lõppkasutajate jaeteenuste tasud ülemäära kõrgele, mistõttu saavad seal lõppkasutajad tarbida ainult Telia jaeteenuseid.

Konkurentsiprobleemi lahendamise võimalused

Teliale saab kehtestada sidekaablitaristule juurdepääsu hulgiturul MTE kohustusi ainult ESS-i alusel.

**ESS alusel ei saa nimetatud konkurentsiprobleemi lahendada, kuna ESS-i alusel saab kohustustega kehtestada MTE-le juurdepääsu tingimusi olemasolevale sidetorule, kuid puuduvad õiguslikud alused kehtestada nõudeid rajatavate uute sidetorude tehnilistele parameetritele.**

**Üks võimalik lahendus eelnimetatud konkurentsiprobleemile on ehitusvaldkonna õigusaktide alusel kehtestada uue rajatava sidetoru üldised tehnilised parameetrid (sh minimaalne maht). Vastavate ehitusvaldkonna õigusaktide täiendamine ja muutmine kuulub majandus- ja kommunikatsiooni ministeeriumi haldusalasse.** TTJA-le teada olevalt on Konkurentsiamet vastava ettepanekud majandus- ja kommunikatsiooni ministeeriumile ka teinud.

## **3.6 Juurdepääsu kohustuste kehtestamine**

Riigi reguleerivad asutused peavad tasakaalustama taristu omaniku õiguseid kasutada oma taristut enda huvides ja teiste teenuseosutajate õiguseid kasutada vastavat taristut ja sellega seotud vahendeid, mis on olulised konkureerivate teenuste pakkumiseks[[71]](#footnote-71).

Lähtudes ESS § 51 lõikest 11 ja kaaludes, kas kehtestatav juurdepääsu kohustus on vajalik ja proportsionaalne ESS §-s 134 sätestatud eesmärkidega, analüüsis TTJA, kas lõppkasutaja huvides tegutsedes piisaks ptk.-des 3.5 koos alampeatükkidega tuvastatud konkurentsiprobleemide lahendamiseks muul viisil juurdepääsust hulgimüügiteenustele kas samal või seonduval hulgiturul. TTJA leiab, et muul viisil juurdepääsud ei ole piisavalt tõhusad ja spetsiifilised vältimaks sidekaablitaristule juurdepääsuga seotud konkurentsiprobleeme. Näiteks ehitusseadustike ptk. 6 prim 1 alusel kehtestatud üldised juurdepääsu kohustused füüsilise taristule sidekaablite paigaldamiseks ei ole piisavad, sest tegemist on minimaalsete standard kohustustega kõigile sideettevõtjatele, mis ei arvesta MTE erisustega. Eelkõige vertikaalselt integreeritud MTE oluliselt suuremat võimet mõjutada läbi oma sidekaablitaristule juurdepääsu piiramise konkurentsi jaeturul võrreldes teiste sideettevõtjatega. Sidevõrgule kohaliku ja keskse juurdepääsu hulgituru valdkonnaspetsiifiline regulatsioon on sidekaablitaristule juurdepääsu hulgiturule järgnevad turud, mistõttu mõjutavad sidekaablitaristule juurdepääsu hulgituru juurdepääsu kohustused pigem sidevõrgule kohaliku ja keskse hulgiturul juurdepääsu kohustuste kehtestamise vajadust, mitte vastupidi.

TTJA kaalus erinevaid ESS § 50 lõigetes 1 – 4 ja lõikes 7 sätestatud meetmeid (läbipaistvuskohustus, mittediskrimineerimise kohustus ja hinnaga seotud kohustused) hindamaks, kas need võiksid asendada ESS § 51 sätestatud juurdepääsu kohustusi ja leidis, et:

* läbipaistvuskohustus[[72]](#footnote-72) üksi ei ole juurdepääsust keeldumise ja viivitamise konkurentsiprobleemi vältimiseks piisav, kuna nimetatud kohustus sätestab ainult kohustuse avaldada kõigile võrdsetel tingimustel asjakohase turu hulgiteenuste kasutamiseks vajalikku informatsiooni, kuid ei kohusta osutama vastavaid teenuseid õigeaegselt;
* mittediskrimineerimise[[73]](#footnote-73) kohustus ei ole juurdepääsust keeldumise ja viivitamise konkurentsiprobleemi vältimiseks kohane, kuna nimetatud kohustus on suunatud üksnes sideettevõtjate võrdse kohtlemise tagamisele, kuid ei taga asjakohase turu hulgiteenuste osutamist õigeaegselt;
* hinnaga seotud kohustused[[74]](#footnote-74) ei ole samuti juurdepääsust keeldumise ja viivitamise konkurentsiprobleemi vältimiseks piisavad ega kohased, kuna need on suunatud asjakohase turu hulgiteenuste hinna reguleerimisele, kuid ei taga vastavate hulgiteenuste osutamist õigeaegselt.

ESS § 51 lõikest 1 tulenevalt kaalus TTJA, kas Teliale on sidekaablitaristule juurdepääsu hulgiturul juurdepääsu kohustuste kehtestamine vajalik ja proportsioonis ESS §‑s 134 sätestatud eesmärkidega ning leiab, et:

1) asjakohase hulgituru koosseisu kuuluvate hulgiteenuste osutamisel vajalike konkureerivate vahendite kasutamine või paigaldamine, pidades silmas turu arengutempot ja võttes arvesse asjasse puutuva juurdepääsu laadi ja liiki, on Telia sidekaablitaristus tehniliselt ja majanduslikult teostatav, kuna Telial on TTJA hinnangul olemas selliste teenuste osutamiseks vajalik tehniline valmisolek ja ressurss;

2) Telia sidekaablitaristus on asjakohase hulgituru koosseisu kuuluvate hulgiteenuste pakkumine mõistliku taotluse korral teostatav võrreldes kasutatavate mahtudega, kuna vastava teenuse pakkumisest saadavad tulud aitavad kaasa investeeringute tegemisele Telia sidekaablitaristu arendamiseks;

3) asjakohase hulgituru koosseisu kuuluvate hulgiteenuste osutamine mõistliku taotluse alusel Telia sidekaablitaristus ei ole ülemäära koormav ega sea ohtu Telia esialgseid investeeringuid, võttes seejuures arvesse ka riiklikke investeeringuid ja investeerimisega kaasnevaid riske, kuna vastava teenuse osutamisest saadavad tulud tagavad esialgsete investeeringute tasuvuse;

4) asjakohase hulgituru koosseisu kuuluvate hulgiteenuste osutamise kohustuse soodustab konkurentsi jaeturgudel pikema aja jooksul, eelkõige majanduslikul tõhusal sidekaablitaristul põhinevat konkurentsi, kuna vastav kohustus tagab sideettevõtjatele sisenemise sideteenuste jaeturgudele, mis omakorda suurendab konkureerivate jaetasandi sideteenuste pakkumist majanduslikult tõhusal viisil;

5) asjakohase hulgituru koosseisu kuuluvate hulgiteenuste osutamise kohustuse kehtestamine Teliale edendab nii konkurentsi sideteenuste jaetasandil kui ka kaitseb lõppkasutajate õigusi. Asjakohase hulgituru koosseisu kuuluvate teenuste osutamine soodustab konkurentide sisenemist sideteenuste jaeturgudele, mis omakorda edendab konkurentsi jaetasandil;

6) asjakohase hulgituru koosseis kuuluvate hulgiteenuste osutamine ei kahjusta asjasse puutuvate intellektuaalse omandi õiguste kaitset;

7) asjakohase hulgituru koosseisu kuuluvate hulgiteenuste osutamise kohustuse kehtestamine Teliale edendab üleeuroopaliste teenuste osutamise võimalikkust, kuna nimetatud teenuste osutamine soodustab teistest euroopa riikidest pärit konkurentide sisenemist sideteenuste jaeturgudele Eestis, mis omakorda edendab üleeuroopaliste teenuste konkurentsi arengut.

TTJA hinnangul on ESS § 135 lõike 1 kohaselt tagatud, et asjakohasel turul juurdepääsu kohustuste kehtestamine Teliale on:

* mõistlik ja otstarbekas, kuna sellega tagatakse teistele sideettevõtjatele juurdepääs sideteenuste osutamiseks olulisele ja raskesti dubleeritavale geograafiliselt ulatuslikule Telia sidekaablitaristule, mistõttu edeneb konkurents sideteenuste jaeturgudel;
* mittediskrimineeriv, kuna Telia osutatavad asjakohase hulgituru teenused mõjutavad konkurentsi sideteenuste jaeturgudel Telia geograafiliselt ulatusliku sidekaablitaristu tõttu oluliselt suuremal määral kui teiste sideettevõtjate samalaadsed teenused nende piiratud geograafilise ulatuse tõttu. Sellest tulenevalt on õigustatud Teliale juurdepääsu kohustuste kehtestamine asjakohasel hulgiturul, et tõkestada Telial kasutada oma märkimisväärset turujõudu konkurentsi takistamiseks;
* läbipaistev, kuna kohustus kehtestatakse selliselt, et Teliale on üheselt arusaadav, mida TJTA tema suhtes on otsustanud ning millised õigused ja kohustused sellest temale tulenevad.

Käesoleva otsuse koostamise ajal rakendub Teliale sidetorudele valdkonnaspetsiifiline regulatsioon TTJA 2017 hulgituru 1 otsuse[[75]](#footnote-75) alusel. Käesoleva otsusega kavandatavad juurdepääsu kohustused erinevad osaliselt (vt. Tabelit 1) TTJA 2017 hulgituru 1 otsusega kehtestatud kohustustest, nimetatud erinevuste rakendamiseks on TTJA ette näinud täiendava rakendamise aja ning Telial on õigus kohustustega rakendamisega kaasnevad kulud omistada vastavate kohustustega seotud teenuste tasudesse. Seetõttu ei ole kehtestatavad kohustused Teliale ülemääraselt koormavad, kuna Telial on TTJA hinnangul olemas nimetatud kohustuste täitmiseks vajalik tehniline valmisolek ja ressurss ning kogemus.

**TTJA kohustab ESS § 50 lõike 1 punkti 5 alusel juurdepääsust keeldumise ja viivitamisega seotud konkurentsiprobleemide vältimiseks, sideteenuste jaemüügi tasandi konkurentsi arengu ning lõppkasutajate huvide kaitseks Teliat, kui MTE-t sidekaablitaristule juurdepääsu hulgiturul, rahuldada teise sideettevõtja mõistlik taotlus juurdepääsuks** **sidekaabli ja/või alamtoru paigalduskohtadele Telia sidepostidel ja pinnases sidetorudes olenemata nende läbimõõdust ning nendega seotud ehitistele, võrguelementidele ja võrguga seotud vahenditele, mis on vajalikud sidekaablite ja/või alamtorude paigaldamiseks ja/või haldamiseks. Lähtudes ESS § 51 lõikest 1 ja 3 ning § 64 lõikest 1 peab Telial eelnimetatud kohustuse raames täitma ptk.-des 3.6.1 – 3.6.8 sätestatud nõudeid.**

### **3.6.1 Üldised juurdepääsu osutamise nõuded**

Taotletud juurdepääsu korral sidekaabli ja/või alamtoru paigalduskohtadele Telia sidepostidel ja pinnases sidetorudes olenemata nende läbimõõdust ning nendega seotud ehitistele, võrguelementidele ja võrguga seotud vahenditele, mis on vajalikud sidekaablite ja/või alamtorude paigaldamiseks ja/või haldamiseks, peab Telia täitma järgmisi nõudeid:

a) Telia on kohustatud pidama heas usus läbirääkimisi teise sideettevõtjaga, kes taotlevad juurdepääsu.

b) Telia on kohustatud teistele sideettevõtjatele pakkuma ja võimaldama taotletud juurdepääsu.

c) Telia peab pakkuma ja võimaldama teistele sideettevõtjatele Telia määratud viisil taotluse esitamisel taotletud juurdepääsu nii kiiresti kui võimalik ja mitte pikema tähtaja jooksul kui Telia võimaldab samalaadset juurdepääsu endale, oma tütarettevõtjatele või partneritele (vt. ka mittediskrimineerimise kohustust ptk.-s 4.4) ning määratlema eelnimetatud juurdepääsu pakkumise tähtajad oma näidispakkumises (vt. ka läbipaistvuse kohustust ptk.-s 5.4).

d) Telia on kohustatud teistele sideettevõtjatele pakkuma ja võimaldama taotletud juurdepääsuks vajalikku seadmete ühispaiknemist ja muid ühiskasutuse viise, sealhulgas ehitiste ja hoonete ühiskasutuse võimaldamist.

e) Telia on õiglase konkurentsi tagamiseks kohustatud pakkuma ja võimaldama teistele sideettevõtjatele taotletud juurdepääsu kasutamiseks vajalikele tugisüsteemidele ja/või tarkvarasüsteemidele juurdepääsu, sealhulgas elektroonilist juurdepääsu digitaalsetele teabesüsteemidele (vt. ka ptk. 3.6.8).

f) Telial võib oma sidetorudele- ja postidele juurdepääsu osutamise lõpetada, kui Telia soovib vastavad sidetorusid- ja/või poste asendada muu taristuga ja/või need likvideerida, kuid vastavad tingimused (sh etteteatamise tähtajad) peavad olema selgelt sätestatud vastavates juurdepääsu lepingutes (sh näidispakkumises) ning etteteatamise tähtaeg ei tohi olla lühem kui 12 kalendrikuud.

### **3.6.2 Paigalduskohtade läbimõõtude määramine sidetorus**

Selleks, et tagada sidekaablitaristule läbipaistev, mittediskrimineeriv ja tõhus juurdepääs on Telia kohustatud sidekaablite ja alamtorude paigalduskohtade läbimõõtude määramisel pinnases sidetorudes (olenemata nende läbimõõtudest) rakendama meetodit, mis võtab võimalikult suurel määral arvesse sidetorude tegelikke läbimõõte ning sidetorudesse paigaldatud ja paigaldatavate sidekaablite ja alamtorude tegelikke läbimõõte ning pikkusi, võimalusel sarnaselt Leedus rakendatud meetodiga või TTJA välja pakutud lahendustega, mis on esitatud ptk.-s 3.5.3.

Selleks, peab Telia koostama ja hiljemalt kuus (6) kuud pärast käesoleva otsuse kehtestamist esitama TTJA-le nimetatud meetodi ja selle rakendamise tegevuskava ning välja arvestama selle rakendamise otstarbekad ja efektiivsed kulud ning nende kulude mõju sidetorudele juurdepääsu tasudele.

Nimetatud meetod peab võtma võimalikult suurel määral arvesse sidekaablite ja/või alamtorude kaasaegseid läbimõõte ning piirama selliste sidekaablite ja/või alamtorude paigaldamist, mis sellistele läbimõõtudele ei vasta (nt millede väline läbimõõt on suurem kui 14 mm), välja arvatud juhul kui nende paigaldamine on põhjendatud jaetasandi konkurentsi arengu soodustamiseks.

Pärast nimetatud meetodi kätte saamist konsulteerib TTJA teiste sideettevõtjatega ja vajadusel Konkurentsiametiga vastava meetodi ja selle rakendamise tegevuskava ning kulude ja sellest saadava kasu osas konkurentsi arenguks sideteenuste jaemüügi tasandil.

Pärast konsulteerimist võib TTJA kehtestada Teliale tegevuskava uue meetodi rakendamiseks või jätta meetod rakendamata, kui ilmneb, et sellega kaasnevad otstarbekad ja efektiivsed kulud on ülemäära kõrged võrreldes sellest saadava eeldatava kasuga konkurentsi arengule sideteenuste jaemüügi tasandil.

 Täiendavad selgitused eeltoodud kohustuse osas on ptk.-s 3.5.3.

### **3.6.3 Tehnilise reservi mahu määramine sidetorus**

Kui Telia peab vajalikuks määrata teatav osa sidetorude (sh multitorude) sidekaablite ja alamtorude paigalduskohtade mahust tehniliseks reserviks, siis peab Telia täitma järgmisi nõudeid:

a) Telia võib nimetatud tehnilist reservi kasutada ise ja peab võimaldama seda kasutada teistel sideettevõtjatel ainult sidekaablite ja alamtorude avariide kõrvaldamiseks sidet katkestamata.

b) Telia peab üldjuhul määrama sidetorusse tehniliseks reserviks mitte rohkem kui ühe (1) vaba paigalduskoha, mille väline läbimõõt lähtub sidetorus kasutuses sidekaablite ja alamtorude avarii kõrvaldamiseks vajalikust mahust.

c) Paigalduskoha taastamise remondi korral, peab Telia võimalusel taastama ka tehnilise reservi, selleks vajadusel paigaldades alamtoru ja lubama selle teostamist korraldada ka sidetorule juurdepääsu taotleval teisel sideettevõtjal kui teine sideettevõtja seda taotleb, vt. ka alltoodud ptk. 3.6.5.

d) Telia peab omistama tehnilise reservi taastamise kulud sidetorudele juurdepääsu kuutasude arvestamise kulubaasi olenemata kas selle paigaldas Telia ise või teine sideettevõtja, vt ka alltoodud ptk. 3.6.5.

e) Kui tehnilise reservi taastas teine sideettevõtja, siis peab Telia teisele sideettevõtjale vastavad kulud hüvitama, vt ka alltoodud ptk. 3.6.5.

f) Lõigus, kus on mitu paralleelset sidetoru, tohib Telia määrata tehnilise reservi mahu ainult ühes sidetorus, mitte igas lõigus asuvas torus.

g) Telia tohib määrata oma pinnases multitorudes tehnilise reservi mahuks mitte rohkem kui ühe (1) vaba mikrotoru.

h) Vastavad tehnilise reservi mahu määramise tingimused peab Telia sätestama oma sidekaablitaristule juurdepääsu näidispakkumises.

 Täiendavad selgitused eeltoodud kohustuse osas on ptk.-s 3.5.4.

### **3.6.4 Kohapealse kontrolli võimaldamine**

Kui Telia teavitab sidetorule juurdepääsu taotlenud teist sideettevõtjat, et vastavas sidetorus taotletud mahus sidekaabli ja/või alamtoru paigaldamiseks vabad teoreetilised paigalduskohad (teabesüsteemide põhised normatiivsed paigalduskohad) puuduvad, siis peab Telia täitma järgmisi nõudeid:

a) Telia peab teisele sideettevõtjale avaldama taotletud sidetoru lõigu kohapealse kontrolli võimalused ja taotluse korral seda pakkuma.

b) Telia võib sidetoru kohapealse kontrolli võimaldamise eest rakendada tasu, mis on kuludele orienteeritud kooskõlas ptk.-ga 6.4.

c) Sidetoru kohapealse kontrolli võimaldamise tingimused (sh tähtajad) peab Telia sätestama oma sidekaablitaristule juurdepääsu näidispakkumises.

 Täiendavad selgitused eeltoodud kohustuse osas on ptk.-s 3.5.6.

### **3.6.5 Taotletud paigalduskoha taastamise remont**

Kui sidetorus puuduvad vabad paigalduskohad, kuna sidetoru on kahjustatud (nt sisse vajunud), siis peab Telia täitma järgmisi nõudeid:

a) Telia peab avaldama teise sideettevõtja vastava taotluse korral paigalduskoha taastamise remondi tingimused. Sellise remondi eesmärk on luua võimalused, et paigaldada kahjustatud sidetorusse taotletud sidekaabel või alamtoru. Selline remont seisneb üldjuhul näiteks sidetoru survepesus või sidetoru läbivajunud koha lahti kaevamises ning toru läbitavuse takistuse eemaldamises ning taotletud sidekaabli või alamtoru paigaldamises ning toru purunenud koha taastamises näiteks poolitatava toruga. Selline remont ei eelda taotletud lõigus uue paralleelse sidetoru rajamist ja sinna olemasolevate sidekaablite ümbertõstmist. Selline remont sageli ei taga ka järgmistele juurdepääsu taotlejatele piisavat vaba mahtu (vabu paigalduskohte) täiendavate sidekaablite ja/või alamtorude paigaldamiseks, kuna selle käigus sageli ei taastata toru algset tehnilist seisukord ega parendata seda, vaid luuakse ainult võimalus taotletud sidekaabli ja/või alamtoru paigaldamiseks.

b) Telia peab teostama paigalduskoha taastamise remonti ise ja lubama selle teostamist korraldada ka sidetorule juurdepääsu taotleval teisel sideettevõtjal kui teine sideettevõtja seda taotleb. Seejuures võib Telia nõuda, et vastavat remonti viib läbi Telia poolt heaks kiidetud ehitusettevõtja.

c) Üldjuhul tasub paigalduskoha taastamise remondi teostamise kulud vastavat remonti taotlenud sideettevõtja (sh ka Telia, kui Telia teeb vastavat remonti enda sidekaabli ja/või alamtoru paigaldamiseks) ja neid kulusid ei omistata sidetorudele juurdepääsu kuutasude arvestamise kulubaasi, välja arvatud järgmises punktis toodud juhul.

d) Kui paigalduskoha taastamise remondi tulemusel luuakse täiendavaid vabu sidekaabli ja/või alamtoru paigalduskohti, rohkem kui remondi taotleja taotles, või taastatakse paigalduskoht tehnilise reservi tarbeks, siis peab Telia vastavate täiendavate paigalduskohtade remondi kulud omistama sidetorudele juurdepääsu kuutasude arvestamise kulubaasi. Sellisel juhul ei tohi Telia vastavate täiendavate kulude hüvitamist nõuda vastavat remonti taotlenud sideettevõtjalt. Kui sellist remonti korraldas teine sideettevõtja, siis peab Telia hüvitama talle vastavad täiendavad kulud kas otse või teenuste tasaarvelduse alusel.

e) Telia peab võimaldama paigalduskoha taastamise remondi tellimist ja teostamise korraldamist teistele sideettevõtjatele samaväärsetel tingimustel nagu endale, oma partneritele või tütarettevõtjatele, sh samalaadsete tellimise ja teostamise protseduuride ja kiirusega ning kuludega.

f) Kui Telia teostab paigalduskoha taastamise remondi korraldamist ise, siis peab vastava remondi korraldamise tasu olema kuludele orienteeritud kooskõlas ptk.-ga 6.4.

g) Paigalduskoha taastamise remondi tellimise ja teostamise korraldamise tingimused (sh tähtajad) peab Telia sätestama oma sidekaablitaristule juurdepääsu näidispakkumises.

 Täiendavad selgitused eeltoodud kohustuse osas on ptk.-s 3.5.8.

### **3.6.6 Kasutuses mitte olevate sidekaablite ja alamtorude eemaldamine**

Kui Telia sidetorus on kasutuses mitte olev sidekaabel või alamtoru ja ilma seda eemaldamata puudub vastavas lõigus piisav vaba maht taotletud sidekaablite või alamtorude paigaldamiseks ning kui selline eemaldamine on tehniliselt võimalik ilma teisi sidetorus paiknevaid sidekaableid ja alamtorusid vigastamata, siis peab Telia täitma järgmisi nõudeid:

a) Telia on kohustatud korraldama vastava sidekaabli või alamtoru eemaldamise ise ja lubama selle teostamist korraldada ka sidetorule juurdepääsu taotleval teisel sideettevõtjal kui teine sideettevõtja seda taotleb. Seejuures võib Telia nõuda, et vastavat eemaldamist viib läbi Telia poolt heaks kiidetud ehitusettevõtja.

b) Sidekaabli või alamtoru eemaldamisega kaasnevad kulud, sh kahjunõuded kolmandatelt osapooltelt, jäävad vastava kasutuses mitte oleva sidekaabli või alamtoru omaniku kanda ja neid ei tohi omistada sidetorudele juurdepääsu kuutasude arvestamise kulubaasi. Kui kasutuses mitte oleva sidekaabli või alamtoru omanikku ei õnnestu tuvastada, siis jäävad selle eemaldamise kulud, sh kahjunõuded kolmandatelt osapooltelt, eemaldamist taotlenud sideettevõtja kanda.

c) Vastava sidekaabli või alamtoru eemaldamise korra (sh tähtajad) peab Telia sätestama oma sidekaablitaristule juurdepääsu näidispakkumises.

 Täiendavad selgitused eeltoodud kohustuse osas on ptk.-s 3.5.9.

### **3.6.7 Vabade paigalduskohtade puudumisel olemasolevatele Telia alamtorudele ja sidekaablitele juurdepääs**

Kui Telia sidetoru lõigus puudub juurdepääsu taotleja sidekaabli või alamtoru paigaldamiseks piisav vaba maht ja juurdepääsu taotlejal endal puudub taotletud lõigus vaba alamtoru, kuid seal on Telial olemas vaba alamtoru ja/või sidekaabel (nt tühi mikrotoru või valguskaabli kiud), siis peab Telia täitma järgmisi nõudeid:

a) Telia peab vastava taotluse korral pakkuma vastavas lõigus juurdepääsu oma alamtoru ja sidekaabli vabale mahule (sh vabadele mikrotorudele ja valguskaabli kiududele).

b) Telia peab vastavat juurdepääsu oma alamtorule ja sidekaablile pakkuma tasuga, mis on kuludele orienteeritud kooskõlas ptk.-ga 6.4.

c) Vastava oma alamtorule ja sidekaablile juurdepääsu korra (sh tähtajad) peab Telia sätestama oma sidekaablitaristule juurdepääsu näidispakkumises.

 Täiendavad selgitused eeltoodud kohustuse osas on ptk.-s 3.5.10.

### **3.6.8 Digitaalsetele teabesüsteemidele juurdepääs**

Selleks, et tagada sidekaablitaristule juurdepääsu tellimise protsessi läbipaistvus, mittediskrimineerimine ja tõhusus peab Telia täitma järgmisi nõudeid:

a) Telia peab pakkuma elektroonilist juurdepääsu oma sidekaablitaristu haldamise olemasolevatele digitaalsetele teabesüsteemidele, et võimaldada juurdepääsu järgmisele teabele:

- Telia sidekaablitaristu geograafilise ulatus ja paiknemine,

- Telia sidekaablitaristus sidekaablite paigalduskohtade kasutuses olev ja vaba maht,

- Telia sidekaablitaristus sidekaablite avarii- ja hooldustööde tarbeks jäetud tehnilise reservi maht,

- Telia sidekaablitaristus sidekaablite paigalduskohtade broneeringud sh broneeringute järjekord ning algus kuupäevad.

b) Telia võib piirata juurdepääsu teabesüsteemides olevatele ärisaladustele.

c) Teabesüsteemidele elektroonilist juurdepääsu ei pea Telia pakkuma kõigile taotlejatele, vaid eelkõige Telia poolt eelnevalt registreeritud ettevõtjatele.

d) Teabesüsteemidele elektroonilise juurdepääsu alusel saadav teoreetiline teave ei pea garanteerima teistele sideettevõtjatele automaatselt sidekaablitaristule juurdepääsu praktilist võimaldamist.

e) Selleks, et rakendada oma digitaalsetele teabesüsteemidele elektroonilise juurdepääsu võimaldamine ülaltoodud punktides a kuni d kirjeldatud viisil peab Telia eelnevalt koostama ja hiljemalt üheksa (9) kuud pärast käesoleva otsuse kehtestamist esitama TTJA-le vastava juurdepääsu rakendamise tegevuskava ning välja arvestama selle rakendamise otstarbekad ja efektiivsed kulud ning nende kulude mõju sidetorudele juurdepääsu tasudele.

Pärast Telia esitatud vastava juurdepääsu rakendamise tegevuskava kätte saamist konsulteerib TTJA teiste sideettevõtjatega ja vajadusel Konkurentsiametiga selle kulude ja sellest saadava kasu osas konkurentsi arenguks sideteenuste jaemüügi tasandil.

Pärast konsulteerimist võib TTJA kehtestada Teliale tegevuskava vastava juurdepääsu rakendamiseks teabesüsteemidele või jätta vastav juurdepääs rakendamata, kui ilmneb, et sellega kaasnevad otstarbekad ja efektiivsed kulud on ülemäära kõrged võrreldes sellest saadava eeldatava kasuga konkurentsi arengule sideteenuste jaemüügi tasandil.

Täiendavad selgitused eeltoodud kohustuse osas on ptk.-s 3.5.2.

**Tulenevalt ESS § 64 lõikest 2 on sideettevõtja, kelle suhtes on TTJA kehtestanud juurdepääsu kohustuse, kohustatud juurdepääsu kohustuse täitmisel vastavalt kohustuse iseloomule täitma järgmisi nõudeid:**

1. **võimaldama kasutada võrgu seadmeid, ehitisi ning liinirajatisi võrdsetel tingimustel ja kvaliteediga, millega ta seda osutab oma ema- ja tütarettevõtjale, klientidele või äripartneritele;**
2. **võimaldama juurdepääsuks taotluse esitanud ettevõtjal saada juurdepääsuks vajalikku teavet;**
3. **kasutama juurdepääsu seoses saadud teavet üksnes vastava teenuse osutamiseks ning mitte avaldama seda kolmandale isikule, eelkõige teisele struktuuriüksusele, tütarettevõtjale ega partnerile, kellele selline teave võiks anda konkurentsieeliseid, kui seaduses ei ole sätestatud teisiti;**
4. **mitte piirama oma klientide juurdepääsu teise sideettevõtja poolt osutatavatele teenustele.**

# **4. Mittediskrimineerimise kohustus**

Käesoleva otsuse koostamise ajal kehtivad Telia sidetorudele juurdepääsule mittediskrimineerimise kohustused TTJA 2017 hulgituru 1 otsuse alusel[[76]](#footnote-76), täpsemalt järgmised kohustused:

*6.3.4. Mittediskrimineerimise kohustuse kehtestamine*

*276. TJA otsustab kehtestada Teliale kindlaksmääratud asukohas kohaliku juurdepääsu hulgiturul otsuse peatükis 6.3.2. Diskrimineerimisega seotud konkurentsiprobleemid“ nimetatud konkurentsiprobleemide lahendamiseks ning konkurentsi moonutamise ja takistamise tõkestamiseks ning sideettevõtjate võrdse ja mittediskrimineeriva kohtlemise tagamiseks ESS § 50 lg 1 punktis 3 sätestatud mittediskrimineerimise kohustuse.*

*277. Selle kohustuse raames peab Telia otsuse peatükis 6.2.4. Juurdepääsu kohustuste kehtestamine“ kirjeldatud hulgiteenuste puhul rakendama sideettevõtjatele samadel asjaoludel samaväärseid tingimusi ning osutama teenuseid ja avaldama informatsiooni sideettevõtjatele samadel tingimustel ja samasuguse kvaliteediga nagu enda või oma tütarettevõtjate või partnerite puhul ning muu hulgas rakendama sideettevõtjatele samasuguseid hindasid nagu enda või oma tütarettevõtjate või partnerite puhul.*

Järgnevalt analüüsitakse nende jätkamise ja muutmise vajadust.

## **4.1 Mittediskrimineerimise kohustuse eesmärk ja alused**

Mittediskrimineerimise kohustus on suunatud ptk.-s 4.2 kirjeldatud kvaliteedi- ja hinnadiskrimineerimisega seotud konkurentsiprobleemide vältimisele. Mittediskrimineerimise kohustuse eesmärgiks[[77]](#footnote-77) on tagada, et märkimisväärse turujõuga ettevõtja ei moonutaks konkurentsi ja tagaks sideettevõtjate võrdse kohtlemise eelkõige juhul, kui tegemist on vertikaalselt integreeritud ettevõtjaga, kes pakub teenuseid ettevõtjatele, kellega ta konkureerib allapoole seotud turgudel.

TTJA võib[[78]](#footnote-78) märkimisväärse turujõuga ettevõtjale kehtestada mittediskrimineerimise kohustuse, mis peab tagama, et märkimisväärse turujõuga ettevõtja ning eriti vertikaalselt integreeritud märkimisväärse turujõuga ettevõtja, kes pakub teenuseid ettevõtjatele, kellega ta konkureerib jaemüügi tasandil, rakendab teiste ettevõtjate suhtes, kes osutavad sarnaseid teenuseid, samadel asjaoludel samaväärseid tingimusi ning et märkimisväärse turujõuga ettevõtja osutab teenuseid ja avaldab informatsiooni nendele ettevõtjatele samadel tingimustel ja samasuguse kvaliteediga nagu enda või oma tütarettevõtjate või partnerite puhul.

## **4.2 Diskrimineerimisega seotud konkurentsiprobleemid**

Diskrimineerimisega seotud konkurentsiprobleemid jagunevad kvaliteediga ja hinnaga seotud konkurentsiprobleemideks. Seejuures võib diskrimineerimine esineda sideettevõtjatele pakutavate teenuste vahel (erinevatele sideettevõtjatele pakutakse erinevaid tingimusi) ja/või MTE enda üksustele ja teistele sideettevõtjatele pakutavate teenuste vahel (enda üksustele pakutakse erinevaid tingimusi kui teistele sideettevõtjatele) ehk sisemise ja välimise varustamise vahel.

Kvaliteedidiskrimineerimine seisneb erinevatele sideettevõtjatele erineva kvaliteediga teenuste osutamises. Samuti konkureerivatele sideettevõtjatele madalama kvaliteediga teenuste osutamises võrreldes enda üksustele ja klientidele osutatavate teenustega. Kvaliteedidiskrimineerimise läbi saab MTE kas tõsta konkurentide kulusid või piirata konkurentide poolt osutatavate teenuste väljamüüki.

Hinnadiskrimineerimisega sisemise ja välimise varustamise vahel on tegemist juhul, kui vertikaalselt integreeritud sideettevõtja pakub teisele sideettevõtjale ebavõrdseid ja konkurentsi kahjustavaid sidevõrgule juurdepääsu hinna tingimusi võrreldes oma jaeteenuse üksusele pakutavaga. Näiteks nõuab teiselt sideettevõtjalt sidevõrgule juurdepääsu eest kõrgemat hinda (sageli ka ülemäärast hinda), kui oma jaeteenuse üksuselt. Ehk teisisõnu toimub diskrimineerimine sisemise ja välimise varustamise vahel. Sidekaablitaristule juurdepääsu hulgiturul võib märkimisväärse turujõuga vertikaalselt integreeritud sideettevõtja hinnadiskrimineerimise tagajärjel tõsta oma konkurentide kulusid sideteenuste jaeturul läbi vastaval turul ülemäärase hulgihinna rakendamise, mis võib viia konkurentide jaemüügi piiramiseni ning seeläbi üleüldise konkurentsiolukorra kahjustamiseni.

Euroopa Sideamet on avaldanud seisukoha, mis käsitleb füüsilise taristule juurdepääsu hulgiturul märkimisväärse turujõuga ettevõtjale kohustuste kehtestamise parimaid tavasid[[79]](#footnote-79). Selles tuuakse välja sagedamini esineda võivad diskrimineerimisega seotud konkurentsiprobleemid füüsilisele taristule juurdepääsu hulgituru teenuste osas, mis takistavad alternatiivsetel sideettevõtjatel tõhusalt konkureerida jaemüügiturul:

1. MTE omab ebaõiglaseid eelised;
2. MTE kasutab diskrimineerivalt oma mastaabisäästu võimest tulenevat eeliseid, eriti kui see võime tuleneb turgu valitsevast positsioonist;
3. MTE diskrimineerib alternatiivseid operaatoreid võrreldes nende oma jaetasandi äritegevusega kas hinna või muudes juurdepääsu tingimustes;
4. MTE rakendab takistavat ja venitavat käitumist.

TTJA hinnangul on eelkirjeldatud diskrimineerimisega seotud konkurentsiprobleemide esinemine järgmise turuanalüüsini kestval perioodil tõenäoline, kuna puuduvad alused eeldada, et Telia vertikaalne integreeritus ja turujõud sidekaablitaristule juurdepääsu hulgiturul nimetatud perioodil märkimisväärselt väheneks. See annab Teliale võime rakendada diskrimineerivaid tingimusi nimetatud hulgituru teenustele takistades teiste sideettevõtjate jaeturule sisenemist ning kahjustades seeläbi konkurentsi jaemüügi tasandil ning lõppkasutajate huve.

## **4.3 Kehtivate mittediskrimineerimise kohustuste muutmise analüüs**

TTJA analüüsis käesoleva otsuse koostamisel kehtivat mittediskrimineerimise kohustust ja võttes arvesse TTJA 2021 hulgituru 1 otsuse eelnõu ning TTJA 2023 STJ hulgituru otsuse kavandi riigisisesel konsultatsioonil esitatud tagasisidet leiab TTJA, et kehtivat kohustust on vaja muuta lähtudes EK 2024 kohustuste soovituse juhistest mittediskrimineerimise kohustuse osas, et tagada Eesti valdkonnaspetsiifiliste regulatsioonide kooskõla Euroopa omadega ja seeläbi edendada üleeuroopalise ühtse siseturu arengut. Järgnevalt on välja toodud EK 2024 kohustuste soovituses esitatud juhised mittediskrimineerimise kohustuse kohaldamisele sidekaablitaristule (tsiviilehituse taristule) juurdepääsul.

### **4.3.1** **Mittediskrimineerimise kohustus sisendite või väljundite võrdväärsuse alusel**

EK 2024 kohustuste soovituse alusel on mittediskrimineerimist võimalik tagada sisendite võrdväärsuse või väljundite võrdväärsuse kaudu. Sisendite võrdväärsuse korral kohustatakse MTE-t pakkuma reguleeritavaid juurdepääsu tooteid ning selleks vajalike vahendeid ja teavet nii ettevõttesisestele kui ka teistest sideettevõtjatest juurdepääsu taotlejatele samadel tingimustel, sealhulgas sama hinna ja kvaliteediga, sama ajaskaala raames, kasutades samu süsteeme ja protsesse ning tehes seda samasuguse usaldusväärsuse ja tulemuslikkusega. Väljundite võrdväärsuse korral kohustatakse MTE-t pakkuma teistele sideettevõtjatele reguleeritavaid juurdepääsu tooteid ning selleks vajalikke vahendeid ja teavet selliselt, et need on funktsionaalsuse ja hinna poolest võrreldavad toodete, vahendite ja teabega mida pakutakse MTE sisestele taotlejatele, kuid selleks võib vajadusel kasutada erinevaid süsteeme ja protsesse.

EK 2024 kohustuste soovituse kohaselt on selleks, et tagada reguleeritava juurdepääsu pakkumise mittediskrimineerimine ja edendada konkurentsi, kindlaim viis kohaldada sisendite võrdväärsust. Samas sisendite võrdväärse pakkumisega ja seirega kaasnevad tõenäoliselt suuremad kulud kui väljundite võrdväärsuse korral. Seepärast peaksid riiklikud regulaatorid võrdlema ja hindama sisendite võrdväärsuse ja väljundite võrdväärsuse rakendamise proportsionaalsust nende rakendamise kulude ja kasu alusel järgmiste tegurite alusel:

a) sisendite või väljundite võrdväärsuse põhimõtte järgimisest tulenevad lisanduvad kulud ja täitmisega seotud viivitused, sealhulgas mittediskrimineerimise seirega seotud kulud;

b) hulgitasandi reguleeritud juurdepääsuhindade kehtestamata jätmise võimalik mõju väga suure läbilaskevõimega võrkude puhul;

c) võimalik positiivne mõju, mida sisendite või väljundite võrdväärsusel põhineva range mittediskrimineerimise kohustuse kohaldamine võib avaldada väga suure läbilaskevõimega võrkudesse tehtavatele investeeringutele, innovatsioonile ja konkurentsile;

d) märkimisväärse turujõuga ettevõtja vabatahtlikult võetud kohustus pakkuda juurdepääsu taotlejatele hulgimüügisisendeid sisendite või väljundite võrdväärsuse põhimõtete alusel, kui selline vabatahtlik pakkumine vastab käesolevas soovituses sätestatud tingimustele;

e) märkimisväärse turujõuga ettevõtja(te) arv ja suurus;

f) seni rakendatavatel standarditel põhinevad kogemused.

Praktikas peaksid riikide reguleerivad asutused sellise võrdluse korral arvesse võtma järgmisi tegureid: i) kvantitatiivne kulude-tulude analüüs, sealhulgas rakenduskulud nii MTE-le kui ka juurdepääsu taotlejale; ii) kvalitatiivne hinnang vajaduse kohta tagada mittediskrimineerimise kohustus asjaomaste hulgitasandi juurdepääsu toodete puhul rangem kohustus. Riikide reguleerivad asutused võivad eeskätt leida, et kui juurdepääsu pakutaks uute süsteemide kaudu sisendite võrdväärsuse põhimõtte alusel, on suurem tõenäosus saada piisavat puhaskasu ning see oleks seega proportsionaalne, arvestades et kulud, mis lisanduvad uute süsteemide vastavuse tagamisega sisendite võrdväärsuse põhimõttele, on suhtelises arvestuses väiksemad. Teisest küljest peaksid riikide reguleerivad asutused kaaluma ka seda, kas kohustused on mõjutatud ettevõtjate jaoks proportsionaalsed, näiteks võttes arvesse rakenduskulusid ja kaaludes uute süsteemide kasutuselevõttu takistavaid võimalikke asjaolusid, võrreldes järkjärgulisema uuendamisega, juhul kui uute süsteemide kasutuselevõtu suhtes kohaldataks piiravamaid regulatiivseid kohustusi. Liikmesriikides, kus on palju väikeseid MTE-sid, ei pruugi sisendite võrdväärsuse kohustuse kehtestamine kõigi nende ettevõtjate suhtes olla proportsionaalne. Üldjoontes kehtib eeldus, et juurdepääsu toode koosneb mitmesugustest sisenditest (nt varad, IT-protsessid jne). Tegelikkuses ei saa sisendite võrdväärsuse ja väljundite võrdväärsuse vahele juurdepääsu toote tasandil tõmmata selget piiri ning on ebatõenäoline, et sisendite võrdväärsuse põhimõtet rakendatakse kõigi juurdepääsu toodete sisendite lõikes.

Eeltoodust tulenevalt peab selleks, et hinnata, kas rakendada sidekaablitaristule juurdepääsu hulgiturul mitte-diskrimineerimise kohustuse rakendamise raames sisendite või väljundite võrdväärsust eelnevalt analüüsima nende rakendamisega kaasnevaid kulusid ja saadavat kasu.

Käesoleva otsuse koostamise ajal rakendab Telia sidetorudele juurdepääsu osutamisel väljundite võrdväärsust. TTJA hinnangul tähendab see eelkõige, et Telia ei paku reguleeritavaid juurdepääsu tooteid ning selleks vajalike vahendeid ja teavet nii ettevõttesisestele kui ka teistest sideettevõtjatest juurdepääsu taotlejatele kasutades samu protsesse ja süsteeme, nt juurdepääsu digitaalsetele teabesüsteemidele.

Käesoleva otsuse koostamise ajal puudub TTJA-l täpne ülevaade, millised oleksid Telia puhul mittediskrimineerimise kohustuse sisendite võrdväärsuse rakendamise kulud ja ajakava ehk millised on Telia protsesside ja süsteemide erinevused sidekaablitaristule juurdepääsu osutamisel enda ettevõttesisestele äriüksustele ja teistele sideettevõtjale ning nende ühtlustamise kulud ja ajakava. Selleks, et hinnata sisendite või väljundite võrdväärsuse rakendamise kaasnevaid kulusid ja saadavat kasu, tuleks esmalt kaardistada Telia protsesside ja süsteemide erinevused endale ja teistele ning seejärel analüüsida nende erinevuste ühtlustamisega kaasnevaid kulusid ja saadavat kasu. TTJA hinnangul oskab nimetatud protsesside ja süsteemide kaardistamist ja ühtlustamisega kaasnevaid kulude hindamist läbi viia kõige paremini Telia ise, kuna Telial on selleks kõige rohkem teavet.

**Eeltoodust tulenevalt on mõistlik ja otstarbekas kohustada Telia koostama ja hiljemalt kaheteist (12) kuud pärast käesoleva otsuse kehtestamist esitama TTJA-le** **mittediskrimineerimise kohustuse sisendite võrdväärsuse rakendamise kulud ja ajakava, eelkõige oma sidekaablitaristule juurdepääsu osutamisel enda ettevõttesisestele äriüksustele ja teistele sideettevõtjale kasutatavate protsesside ja süsteemide kaardistuse ning esialgse hinnangu eksisteerivate erinevuste ühtlustamise kulude ja ajakava kohta.**

**Pärast vastava juurdepääsu rakendamise tegevuskava kätte saamist konsulteerib TTJA teiste sideettevõtjatega ja vajadusel Konkurentsiametiga selle kulude ja sellest saadava kasu osas konkurentsi arenguks sideteenuste jaemüügi tasandil.**

**Pärast konsulteerimist võib TTJA kehtestada Teliale vastava sisendite võrdväärsuse rakendamise kohustuse ja tegevuskava vastavate süsteemide ja protsesside ühtlustamiseks või jätta kehtima väljundite võrdväärsuse, kui ilmneb, et sisendite võrdväärsusega kaasnevad kulud on ülemäärased võrreldes sellest saadava eeldatava kasuga konkurentsi arengule sideteenuste jaemüügi tasandil.**

**Lõplik kehtestatav kohustus on sätestatud ptk. 4.4.1.**

### **4.3.2** **Mittediskrimineerimise kohustuse täitmise tulemusnäitajad ja neile vastavad teenustaseme kokkulepped ning garantiid**

EK 2024 kohustuste soovituse kohaselt:

Hulgitasandi juurdepääsutoodete lõikes võib täheldada märkimisväärseid erinevusi seoses sisendite võrdväärsuse eelistega väljundite võrdväärsuse ees. Kui riigi reguleeriv asutus leiab, et sisendite võrdväärsus ei oleks konkreetse toote või protsessi puhul proportsionaalne, võib paljudel juhtudel olla piisav ja aidata konkurentsi veelgi soodustada põhjalikult läbimõeldud väljundite võrdväärsuse kord, mis hõlmab asjakohast seiret ja sobivaid põhilisi tulemusnäitajaid ja nendest lähtuvaid teenustaseme kokkuleppeid ning teenustaseme garantiisid. Nii väljundite võrdväärsuse kui ka sisendite võrdväärsuse puhul oleneb mittediskrimineerimise kohustuse tulemuslikkus suuresti näidispakkumise kvaliteedist, sellest, kui suures ulatuses on põhilised tulemusnäitajad, teenustaseme kokkulepped ja teenustaseme garantiid terviklikud, toimivad ja vastavuses alternatiivsete ettevõtjate tegelikele vajadustele, samuti sellest, kui hästi tuleb riigi reguleeriv asutus toime mittediskrimineerimise kohustuste täitmise tagamise ja seirega.

Mittediskrimineerimise kohustuse kehtestamisel peaksid riikide reguleerivad asutused kohustuse tulemuslikuks täitmiseks nõudma, et MTE rakendaks:

i) põhilisi tulemusnäitajaid;

ii) vastavaid teenustaseme kokkuleppeid, mis lisanduvad põhilistele tulemusnäitajatele;

iii) vastavaid teenustaseme garantiisid, juhuks kui teenustaseme kokkuleppeid rikutakse.

Põhiliste tulemusnäitajatega tuleks mõõta tulemusi vähemalt järgmiste reguleeritud juurdepääsuteenuste osutamise põhielementide puhul:

a) tellimisprotsess;

b) teenuse osutamine;

c) teenuse kvaliteet, sealhulgas rikked;

d) rikete kõrvaldamise aeg;

e) üleminek ühelt reguleeritud hulgimüügisisendilt teisele (v.a ühekordne koondüleminek).

Seahulgas juurdepääsul sidekaablitaristule (tsiviilehituse infrastruktuurile) tuleks rakendada järgmised tulemusnäitajad:

a) viivitused teatavate infrastruktuurielementide, sh sidetorude, postide, muude füüsiliste varade (nt pääsuluugid) või jaotuspunktide kättesaadavusega seotud taotlustele vastamisel;

b) teatavate infrastruktuurielementide kasutamise teostatavusega seotud taotlustele vastamise aeg;

c) teatavatele infrastruktuurielementidele juurdepääsu ja nende kasutamise taotluste menetlemise suutlikkus;

d) rikete kõrvaldamise suutlikkus.

Ette tuleks näha mehhanism põhiliste tulemusnäitajate, teenustaseme kokkulepete ja teenustaseme garantiide ajakohastamiseks, kui see osutub vajalikuks. Vajaduse korral peaksid riikide reguleerivad asutused nõudma, et märkimisväärse turujõuga ettevõtja lisaks põhilised tulemusnäitajad, teenustaseme kokkulepped ja teenustaseme garantiid näidispakkumisse.

Põhilised tulemusnäitajad on keskse tähtsusega mittediskrimineerimise tõhusa seire tagamisel. Põhiliste tulemusnäitajate seire protsess peaks olema täielikult läbipaistev. Riikide reguleerivad asutused peaksid avalikustama kõik aruanded või rikkumiste korral võetavaid parandusmeetmeid käsitlevad otsused. Tasub märkida, et peaaegu kõigi riikide reguleerivad asutused kohaldavad nõuet, et põhilised tulemusnäitajad tehtaks kättesaadavaks kõigile volitatud ettevõtjatele (kas süstemaatiliselt või taotluse alusel). Samuti võidakse avaldada koondväärtused, mille alusel ettevõtjad saavad võrrelda põhilisi tulemusnäitajad tööstusharu keskmisega. Peale selle peaksid põhiliste tulemusnäitajatega seotud karistused olema proportsionaalsed, kuid seejuures piisavalt suured, et olla hoiatavad. Selleks et hinnata, kas hulgitasandi karistused on piisavalt hoiatavad, peaks riigi reguleeriv asutus meeles pidama, et kui MTE ei täida hulgitasandi kohustusi, võib sama riigi reguleeriv asutus nõuda asjaomast hulgitasandi jaemüügitoodet kasutavale alternatiivsele ettevõtjale jaetasandi probleemide tõttu saadud kahju hüvitamist. Seega peaks hulgitasandi karistus olema piisavalt suur, et katta kahju hüvitist jaetasandil.

Eeltoodust tulenevalt peab selleks, et tagada mittediskrimineerimise kohustuse täitmine ja selle vastavus EK 2024 kohustuse soovitusele Telia mõõtma sidekaablitaristule juurdepääsu osutamise põhilisi tulemusnäitajaid ning nende alusel kehtestama teenustaseme kokkulepped ja garantiid sidekaablitaristule juurdepääsu osutamise näidispakkumises.

Käesoleva otsuse koostamise ajal kehtivas TTJA 2017 hulgituru 1 otsuses puudub tulemusnäitajate mõõtmise ning nende alusel teenustaseme kokkulepete ja garantiide koostamise ja näidispakkumises avaldamise kohustused. Telia avaldatud sidetorudele juurdepääsu tingimustes[[80]](#footnote-80) (näidispakkumistes) on küll avaldatud mõningad teenustaseme kokkulepped, nagu näiteks teenuste tellimise taotlustele vastamise tähtajad, kuid need ei põhine Telia tulemusnäitajatel. Samuti puuduvad näidispakkumistes teenustaseme garantiid ehk leppetrahvid juhtumiteks, kui teenustaseme kokkuleppeid (nt taotluste vastamise tähtaegasid) Telia poolt ei täideta.

Selleks, et selgitada välja otstarbekad tulemusnäitajad, mis omavad olulist mõju võrdväärsuse (mittediskrimineerimise) tagamisele reguleeritud juurdepääsutoodete osutamisel, on TTJA hinnangul mõistlik ja proportsionaalne, kui vastavad tulemusnäitajad koostatakse Telia ja vastavaid juurdepääsutooteid kasutavate teiste sideettevõtjate koostöös.

**Eeltoodust tulenevalt on mõistlik ja otstarbekas nõuda Telialt järgmist:**

**a) Telia peab hiljemalt neli (4) kuud pärast käesoleva otsuse kehtestamist koostama oma sidekaablitaristule juurdepääsutoodete osutamise põhilised tulemusnäitajad ja nende alusel teenustaseme kokkulepped ning garantiid, lähtudes võimalikult suurel määral EK 2024 kohustuste soovituse vastavatest nõuetest. Sealhulgas kavandama ka tulemusnäitajate kogumise meetodi ja avaldamise sageduse ning avaldamise meediumi.**

**b) Telia peab avaldama eeltoodud punktis sätestatud tingimused TTJA-le ja vastavaid tooteid kasutavatele teistele sideettevõtjatele tagasiside andmiseks.**

**c) Saadud tagasisidet võimalikult suurel määral arvesse võttes peab Telia rakendama tulemusnäitajad ja nende alusel koostatud teenustaseme kokkulepped ja garantiid, sh avaldama need vastavates näidispakkumistes, samuti tulemusnäitajate kogumise meetodi ja avaldamise sageduse ning meediumi, hiljemalt seitse (7) kuud pärast käesoleva otsuse kehtestamist.**

**Lõplik kehtestatav kohustus on sätestatud ptk. 4.4.2.**

### **4.3.3 Teabe asümmeetria**

EK 2024 kohustuste soovituse kohaselt:

Kui MTE hulgimüüki korraldavad üksused (sh asjaomaste partnerid) on eelnevalt teadlikud juurdepääsu taotleja (sh teise konkureeriva sideettevõtja) teenuste kasutuselevõtu plaanidest (sh sidevõrgu arenduse ja kasutuselevõtu plaanidest), peaksid riikide reguleerivad asutused tagama, et sellist teavet ei jagata MTE jaemüüki korraldavate üksustega (sh asjaomaste partneritega), et MTE ei saaks ebaõiglast konkurentsieelist. Miinimumnõudena peaksid riikide reguleerivad asutused tagama, et MTE jaemüügiga tegelevad töötajad ei osale MTE sellistes struktuurides, mis kas otseselt või kaudselt vastutavad hulgimüügisisenditele juurdepääsu haldamise eest. Riikide reguleerivad asutused võivad nõuda, et MTE esitaks igal aastal aruande, milles kirjeldatakse:

a) tavasid, millega tagatakse, et hulgi- ja jaemüügiettevõtjad ei jaga omavahel tundlikku teavet;

b) kõiki väidetavaid rikkumisi;

 c) võetud parandusmeetmeid.

Elisa avaldas TTJA 2024 STJ hulgituru otsuse kavandi riigisisesel konsultatsioonil järgmist:

*Juurdepääs – ESS § 64 lg 2 p 3: nii seaduse kui ka kehtiva ja kavandatud regulatsiooni kohaselt peab MTE/Telia „kasutama juurdepääsuga seoses saadud teavet üksnes [juurdepääsuteenuse] osutamiseks ja mitte avaldama seda 3-ndatele isikutele, kaasa arvatud oma koostööpartneritele ja tütarettevõtjatele, kui seaduses ei ole sätestatud teisiti.“ See on kohustus mis nõuab Telialt nn Hiina müüre jae- ja hulgiäri vahele. Kas TTJA on kunagi kontrollinud, et kas ja kuidas Telia seda kohustust täidab ja kas ta saab sellest kohustusest üldse samamoodi aru (st et tema jae- ja hulgi-äri vahel ei või teiste operaatorite (jaetasandi konkurentide) juurdepääsu puudutav info nö vabalt liikuda)? Meil on olnud juhtumeid, kus peale tehniliste tingimuste päringu tegemist hakkab Telia paralleelselt samas kohas oma võrku ehitama.*

*Konkurentsiamet on ses osas öelnud väga tabavalt: „Regulatsiooni tõhusus oleneb mitte üksnes otsuses sätestatavate lahenduste idee headusest, vaid samavõrd sellest, kuidas regulatsiooni-alune ettevõtja talle pandud kohustusi täitma hakkab.“*

TTJA 2017 hulgituru 1 otsuse lisa 1 ptk. 6.2.4 alusel kehtib käesoleva otsuse koostamise ajal Teliale sidetorudele juurdepääsu osutamisel ESS § 64 lõike 2 punktist 3 tulenev kohustus kasutama juurdepääsuga seoses saadud teavet üksnes vastava teenuse osutamiseks ning mitte avaldama seda kolmandale isikule, eelkõige teisele struktuuriüksusele, tütarettevõtjale ega partnerile, kellele selline teave võiks anda konkurentsieeliseid, kui seaduses ei ole sätestatud teisiti.

TTJA ei ole eeltoodud kohustuse täitmise osas järelevalve menetlusi läbi viinud.

TTJA on seisukohal, et nimetatud kohustuse täitmise tagamine on oluline konkurentsi tagamiseks internetiühenduste jaeturul.

**Eeltoodust tulenevalt ja võttes arvesse, et käesoleva otsuse koostamise ajal rakendab Telia sidetorudele juurdepääsu osutamisel väljundite võrdväärsust, vt ptk. 4.3.1, on mõistlik ja otstarbekas nõuda Telialt aruande esitamist TTJA-le, milles kirjeldatakse meetmeid, millega tagatakse, et Telia hulgi- ja jaemüüki korraldavad ettevõttesised üksused või asjaomased partnerid ei jaga omavahel tundlikku teavet, mis võiks anda Teliale konkurentsieelise jaeteenuste osutamisel. Lõplik kehtestatav kohustus on sätestatud ptk. 4.4.3.**

### **4.3.4 Mittediskrimineerimise kohustuse täitmise tagamine jaemüügipakkumiste tehnilise jäljendatavuse testi alusel**

EK 2024 kohustuste soovituse kohaselt:

Riikide reguleerivad asutused peaksid nõudma, et MTE-d, kelle suhtes kohaldatakse mittediskrimineerimise kohustust, pakuksid juurdepääsu taotlejatele reguleeritud hulgimüügisisendeid, mis võimaldavad juurdepääsu taotlejatel tehniliselt jäljendada MTE enda ettevõttesisese jaeüksuse uusi jaemüügipakkumisi. Selle nõude peaksid riikide reguleerivad asutused kehtestama eelkõige juhul, kui sisendite võrdväärsusel põhinevat ranget mittediskrimineerimise kohustust ei rakendata täies ulatuses.

Sel eesmärgil ning MTE enda ettevõttesisese jaeüksusest ja teistest sideettevõtjatest juurdepääsutaotlejatele võrdsete tingimuste tagamiseks peaksid riikide reguleerivad asutused kandma hoolt selle eest, et ettevõttesisestel ja teistest sideettevõtjatest juurdepääsutaotlejatel on sama tehniline ja äriteave asjaomase reguleeritud hulgimüügisisendi kohta, ilma et see piiraks äriteabe konfidentsiaalsust käsitlevate eeskirjade kohaldamist. Asjaomane teave sisaldab teavet uute reguleeritud hulgimüügisisendite kohta või olemasolevates reguleeritud hulgimüügisisendites tehtud muudatuste kohta ning see teave tuleb esitada tähtaja jooksul, mis määratakse kindlaks igal üksikjuhul eraldi.

MTE uue jaemüügipakkumise tehnilise jäljendatavuse hindamisel peaks riigi reguleeriv asutus arvesse võtma järgmist:

a) kas tellimiseks, edastamiseks ja parandamiseks ette nähtud hulgimüügisisend(id), mida tõhus ettevõtja vajab oma süsteemide või protsesside väljatöötamiseks või kohandamiseks, et pakkuda konkurentsivõimelisi uusi jaeteenuseid, tehakse juurdepääsu taotlejatele kättesaadavaks mõistliku aja jooksul enne seda, kui MTE või tema jaemüügiettevõtjad lasevad turule oma vastava jaemüügiteenuse;

b) vastavate teenustaseme kokkulepete ja põhiliste tulemusnäitajate kättesaadavus.

Nõutava tehnilise jäljendatavuse testi võib läbi viia kas MTE või riigi reguleeriv asutus. Kui MTE teeb tehnilise jäljendatavuse testi ise, peaks riigi reguleeriv asutus nõudma, et MTE esitaks talle testi tulemused, sealhulgas kogu vajaliku teabe selle tõendamiseks, et tehniline jäljendatavus on täielikult tagatud. Riigi reguleeriv asutus peaks nõudma, et MTE teatab piisavalt aegsasti uuest jaemüügipakkumisest, et tal oleks võimalik kinnitada testi tulemused ning et juurdepääsu taotlejad saaksid soovi korral jäljendada asjaomast jaemüügipakkumist juba varakult.

Eeltoodust tulenevalt peaks TTJA korraldama mittediskrimineerimise kohustuse seire Telia jaemüügipakkumiste tehnilise jäljendatavuse testi alusel.

TTJA hinnangul ei ole jaemüügipakkumiste tehnilise jäljendatavuse testi rakendamine sidekaablitaristule juurdepääsutoodete osas eesmärgipärane. Juurdepääs Telia sidekaablitaristule üksi ei võimalda jaemüügipakkumist luua ei Telial ega ka teistel sideettevõtjatel. Juurdepääsu sidekaablitaristule on vaid üks vajalik osa sidekaablite ja seeläbi sidevõrgu kasutuselevõtuks, mis on jae sideteenuste tegelik alus. Lähtudes ptk.-dest 3.6 ja 4.4, peab juurdepääs Telia sidekaablitaristule olema tagatud samadel tingimustel Telia jaeüksusele ja teistele sideettevõtjatele, seega ei tohiks vastav juurdepääs piirata teiste sideettevõtjate võimelisust tehniliselt jäljendada kõiki Telia jaemüügipakkumisi, mis põhinevad vastaval taristul.

**Eeltoodust tulenevalt ei kavanda TTJA käesoleva otsuse alusel kohustusi Teliale, et läbi viia mittediskrimineerimise kohustuse täitmise seiret jaemüügipakkumiste tehnilise jäljendatavuse testi alusel.**

Lähtudes ESS § 49 lõikest 5, võib juhul kui TTJA hiljem leiab, et käesoleva otsusega Teliale pandud kohustuse (sh mittediskrimineerimise kohustuse) täitmine ei taga konkurentsi konkreetsel turul, TTJA koostada uue otsuse kavandi Teliale uue kohustuse (sh jaemüügipakkumise tehnilise jäljendatavuse testi) kehtestamiseks.

## **4.4 Mittediskrimineerimise kohustuse kehtestamine**

Riigi reguleerivad asutused peavad tasakaalustama taristu omaniku õiguseid kasutada oma taristut enda huvides ja teiste teenuseosutajate õiguseid kasutada vastavat taristut ja sellega seotud vahendeid, mis on olulised konkureerivate teenuste pakkumiseks[[81]](#footnote-81).

TTJA kaalus erinevaid ESS § 50 lõigetes 1, 2, 4, 5 ja lõikes 7 sätestatud meetmete rakendamist diskrimineerimisega seotud konkurentsiprobleemide lahendamiseks ja leidis, et:

* Juurdepääsukohustused[[82]](#footnote-82) ei ole diskrimineerimisega seonduvate konkurentsiprobleemide ärahoidmiseks piisavad, kuna juurdepääsukohustused tagavad küll juurdepääsu teenuste osutamise teistele huvitatud sideettevõtjatele, kuid ei taga neile selliste teenuste osutamisel võrdseid tingimusi.
* Läbipaistvuskohustused[[83]](#footnote-83) ei ole diskrimineerimisega seonduvate konkurentsiprobleemide ärahoidmiseks piisavad, kuna nimetatud kohustused sätestavad üksnes kohustuse avaldada kõigile isikutele võrdsetel tingimustel juurdepääsu teenuste kasutamiseks vajalikku informatsiooni, kuid ei kohusta osutama juurdepääsu teenuseid kõigile võrdsetel tingimustel (sh võrdse kvaliteediga, võrdse informatsiooni kättesaadavusega, võrdse teenuse osutamise tähtajaga, võrdsete nõuete ja toote omadustega).
* Hinnakohustus[[84]](#footnote-84) lahendab küll hinnadiskrimineerimisega seotud konkurentsiprobleemid, kuid ei lahenda kvaliteedidiskrimineerimisega seotud konkurentsiprobleeme.

ESS § 135 lõike 1 kohaselt on tagatud, et mitte-diskrimineerimise kohustuste kehtestamine Teliale on:

* mõistlik ja otstarbekas, kuna see tagab, et nimetatud sideettevõtja ei kasuta oma turujõudu konkurentsi kahjustavalt ega kohtle oma konkurente ebavõrdselt;
* mittediskrimineeriv, kuna Telia osutatavad asjakohase hulgituru teenused mõjutavad konkurentsi sideteenuste jaeturgudel Telia geograafiliselt ulatusliku sidekaablitaristu tõttu oluliselt suuremal määral kui teiste sideettevõtjate samalaadsed teenused nende piiratud geograafilise ulatuse tõttu. Sellest tulenevalt on õigustatud Teliale mittediskrimineerimise kohustuste kehtestamine asjakohasel hulgiturul, et tõkestada Telial kasutada oma märkimisväärset turujõudu konkurentsi takistamiseks;
* läbipaistev, kuna kohustus on kavandatud selliselt, et Teliale oleks üheselt arusaadavad TTJA seisukohad ning millised õigused ja kohustused sellest Teliale tulenevad.

TTJA hinnangul ei ole käesolevas otsuses kehtestatavad mittediskrimineerimise kohustused Teliale ülemääraselt koormavad, kuna Telial on TTJA hinnangul olemas nimetatud kohustuste täitmiseks vajalik kogemus, tehniline valmisolek ja ressurss.

**TTJA kohustab** ESS § 50 lõike 1 punkti 3 alusel ptk.-s 4.2 nimetatud konkurentsiprobleemide vältimiseks, sideteenuste jaemüügi tasandi konkurentsi arengu ning lõppkasutajate huvide kaitseks **Teliat, kui MTE-t sidekaablitaristule juurdepääsu hulgiturul, rakendama ptk.-s 3.6.1 kohustatud juurdepääsu korral teiste sideettevõtjate suhtes samadel asjaoludel samaväärseid tingimusi ning osutama teenuseid ja avaldama informatsiooni nendele sideettevõtjatele samadel tingimustel ja samasuguse kvaliteediga nagu enda või oma tütarettevõtjate või partnerite puhul.** Eeltoodud kohustuse täitmisel peab Telia järgima lisaks järgmisi nõudeid:

### **4.4.1 Sisendite või väljundite võrdväärsus**

Telia peab koostama ja hiljemalt kaksteist (12) kuud pärast käesoleva otsuse kehtestamist esitama TTJA-le hinnangu mittediskrimineerimise kohustuse raames sisendite võrdväärsuse rakendamise otstarbekate ja efektiivsete kulude ja ajakava kohta ptk.-s 3.6.1 kohustatud juurdepääsu korral, eelkõige oma sidekaablitaristule juurdepääsu osutamisel enda ettevõttesisestele äriüksustele ja teistele sideettevõtjale kasutatavate protsesside ja süsteemide kaardistuse ning esialgse hinnangu eksisteerivate erinevuste ühtlustamise kulude ja ajakava kohta.

Pärast vastava juurdepääsu rakendamise tegevuskava kätte saamist konsulteerib TTJA teiste sideettevõtjatega ja vajadusel Konkurentsiametiga selle kulude ja sellest saadava kasu osas konkurentsi arenguks sideteenuste jaemüügi tasandil.

Pärast konsulteerimist võib TTJA kehtestada Teliale sisendite võrdväärsuse rakendamise kohustuse ja tegevuskava vastavate süsteemide ja protsesside ühtlustamiseks või jätta kehtima väljundite võrdväärsuse, kui ilmneb, et sisendite võrdväärsusega kaasnevad otstarbekad ja efektiivsed kulud on ülemäära kõrged võrreldes sellest saadava eeldatava kasuga konkurentsi arengule sideteenuste jaemüügi tasandil.

Täiendavad selgitused eeltoodud kohustuse osas on ptk.-s 4.3.1.

### **4.4.2 Tulemusnäitajad ja neile vastavad teenustaseme kokkulepped ning garantiid**

Telia peab esmakordselt hiljemalt neli (4) kuud pärast käesoleva otsuse kehtestamist ja järgnevalt vähemalt üks (1) kord kalendriaastas koostama ning avaldama TTJA-le ja vastavaid tooteid kasutavatele teistele sideettevõtjatele oma sidekaablitaristule juurdepääsutoodete osutamise põhilised tulemusnäitajad ja nende alusel teenustaseme kokkulepped ning garantiid, lähtudes võimalikult suurel määral EK 2024 kohustuste soovituse vastavatest nõuetest. Sealhulgas kavandama ka tulemusnäitajate kogumise meetodi ja avaldamise sageduse ning avaldamise meediumi. Tagasiside andmiseks peab Telia võimaldama vähemalt kakskümmend (20) tööpäeva.

Saadud tagasisidet võimalikult suurel määral arvesse võttes peab Telia rakendama tulemusnäitajad ja nende alusel koostatud teenustaseme kokkulepped ja garantiid, sh avaldama need vastavates näidispakkumistes, samuti tulemusnäitajate kogumise meetodi ja avaldamise sageduse ning meediumi, esmakordselt hiljemalt seitse (7) kuud pärast käesoleva otsuse kehtestamist ja hiljem kuuekümne (60) tööpäeva pärast eelmises lõigus nimetatud tingimuste avaldamist.

Täiendavad selgitused eeltoodud kohustuse osas on ptk.-s 4.3.2.

### **4.4.3 Teabe asümmeetria**

Telia peab igal kalendriaastal ühe korra esitama TTJA-le aruande, milles kirjeldatakse:

a) meetmeid, millega tagatakse, et Telia hulgi- ja jaemüüki korraldavad ettevõttesised üksused või asjaomased partnerid ei jaga omavahel tundlikku teavet, mis võiks anda MTE-le konkurentsieelise jaeteenuste osutamisel;

b) meetmeid, millega tagatakse, et MTE jaemüügiga tegelevad töötajad ei osale MTE sellistes struktuurides, mis kas otseselt või kaudselt vastutavad hulgimüügisisenditele juurdepääsu haldamise eest;

c) kõiki väidetavaid ESS § 64 lõike 2 punkti 3 täitmise rikkumisi ning sellega seoses rakendatud parandusmeetmeid rikkumiste lõpetamiseks ja edaspidiseks vältimiseks;

d) esmakordselt peab Telia eeltoodud punktides a - c nimetatud teabe esitama TTJA-le hiljemalt kaheksakümmend (80) tööpäeva pärast käesoleva otsuse kehtestamist.

Täiendavad selgitused eeltoodud kohustuse osas on ptk.-s 4.3.3.

# **5. Läbipaistvuskohustused**

Käesoleva otsuse koostamise ajal kehtivad Telia sidetorudele juurdepääsule läbipaistvuskohustused TTJA 2017 hulgituru 1 otsuse alusel[[85]](#footnote-85), täpsemalt järgmised kohustused:

*6.4.4. Läbipaistvuskohustuste kehtestamine*

*287. TJA otsustab kohustada Teliat kindlaksmääratud asukohas kohaliku juurdepääsu hulgiturul otsuse peatükkides 6.2.2. Juurdepääsuga seotud konkurentsiprobleemid“, 6.3.2. Diskrimineerimisega seotud konkurentsiprobleemid“, 6.5.2. Hinnaga seotud konkurentsiprobleemid ja hindade analüüs“ nimetatud konkurentsiprobleemide lahendamise ning sideteenuste koostalitusvõime ja läbivühendatavuse toetamiseks ESS alusel:*

1. *avaldama TJA nõudmisel otsuse peatükis 6.2.4. Juurdepääsu kohustuste kehtestamine“ kirjeldatud teenustega seotud andmed kuluarvestuse, tehniliste tingimuste, võrgu omaduste, teenuse osutamise tingimuste ja tasude kohta, välja arvatud juhul, kui vastavad andmed sisalduvad juba näidispakkumises[[86]](#footnote-86);*
2. *avaldama teise sideettevõtja taotluse korral teave peatükis 6.2.4. Juurdepääsu kohustuste kehtestamine“ kirjeldatud teenuste tehniliste tingimuste kohta esimese mõistlikult teostatava tähtaja jooksul ja mitte pikema tähtaja jooksul kui Telia avaldab vastavat teavet enda allüksustele, sealhulgas määratlema nimetatud teabe avaldamise tähtaeg oma näidispakkumises ja igal kalendri aastalkontrollima selle vastavust enda allüksustele vastava teabe avaldamise ajaga ning vajadusel uuendama näidispakkumist[[87]](#footnote-87);*
3. *kui Telia teeb eelmises punktis kirjeldatud tehniliste tingimuste välja selgitamisel kindlaks, et teenust ei ole võimalik osutada, peab Telia esitama vastava teabe koos põhjendustega taotluse esitanud sideettevõtjale ning valguskaabli fiidersegmendi vabale kiule, valguskaabli fiidersegmendi kiu vabale mahule ja kaablikanalisatsioonile juurdepääsu korral ka TJA-le;*
4. *kui Telia vahetab vaskpaaril põhineva juurdepääsuvõrgu välja valguskaablil põhineva juurdepääsuvõrgu vastu, on Telia kohustatud teavitama sellest teisi vastavat vaskpaaril põhinevat juurdepääsuvõrku kasutavaid sideettevõtjaid vähemalt 6 kuud ette;*
5. *koostama ja avaldama vaskpaarile, valguskaablile ja kaablikanalisatsioonile juurdepääsu teenuste näidispakkumine ja selle muudatused vastavalt ESS § 53 lõikele 4 ning esitada vastav näidispakkumine ja selle muudatused TJA-e üks kuu enne avaldamist[[88]](#footnote-88);*
6. *eelmises punktis nimetatud näidispakkumine peab sisaldama muu hulgas[[89]](#footnote-89):*

*a) ESS § 53 lõikes 1 sätestatud tingimusi;*

*b) teenuste tellimise ja tellimuste täitmiste korda (sh taotluste täitmiste tähtaegasid);*

*c) tellitava teenuse kvaliteedi testimise korda;*

*d) lõppkasutaja poolt kasutatava sideteenuse katkestuse tingimusi (sh katkestuse pikkus ja katkestusest teatamise viis) üleminekul Telia poolt osutatavalt jaeteenuselt vaskpaari ja/või valguskaabli fiidersegmendi juurdepääsu hulgiteenust kasutava sideettevõtja osutatavale jaeteenusele.*

*288. Vastavalt ESS § 53 lõikele 5 on TJA-l õigus nõuda sideettevõtjalt muudatuste tegemist näidispakkumisse, kui see ei ole kooskõlas näidispakkumise avaldamise kohustuse eesmärkidega.*

Järgnevalt analüüsitakse nende jätkamise ja muutmise vajadust.

## **5.1 Läbipaistvuskohustuste eesmärk ja alused**

Läbipaistvuskohustuste eesmärgiks[[90]](#footnote-90) on aidata muuta juurdepääsu läbirääkimised kiiremaks, vältida vaidlusi ja anda turule tegutsevatele ettevõtjatele kindlustunde selle kohta, et teenuste pakkumise tingimused ei ole diskrimineerivad. Koostalitlusvõime tagamisel võib eriti oluliseks osutuda tehniliste liideste avatus ja läbipaistvus. Kui riigi reguleeriv asutus kehtestab kohustuse muuta teave avalikuks, peaks ta olema suuteline täpsemalt määratlema ka teabe kättesaadavaks muutmise viisi ja selle, kas teave on tasuline, võttes seejuures arvesse asjaomase teabe laadi ja eesmärke.

TTJA võib[[91]](#footnote-91) märkimisväärse turujõuga ettevõtjale kehtestada kohustus avaldada juurdepääsuga seotud andmed kuluarvestuse, tasude, tehniliste tingimuste, võrgu omaduste ja arenduste, teenuse osutamise tingimuste, sealhulgas nende tingimuste kohta, mis piiravad juurdepääsu teenusele ning selle rakendusele ja kasutamisele eelkõige seoses üleminekuga pärandtaristult, peamiselt vaskpaarvõrgult või samaväärse kvaliteediga sidevõrgult uuele taristule, peamiselt valguskaabelvõrgule või samaväärse kvaliteediga sidevõrgule. Samuti võib[[92]](#footnote-92) TTJA kehtestada märkimisväärse turujõuga ettevõtjale kohustuse avaldada näidispakkumine konkreetse juurdepääsu teenuse kohta, mis peab sisaldama vastava teenuse osutamise tingimusi, sealhulgas tasusid, vastavalt ESS §-le 53.

## **5.2 Läbipaistvusega seotud konkurentsiprobleemid**

Läbipaistvuskohustus aitab kaasa juurdepääsuga viivitamisega, diskrimineerimisega ja hinnaga seotud konkurentsiprobleemide lahendamisele[[93]](#footnote-93). Samas ainult läbipaistvuskohustus üksi ei suuda üldjuhul nimetatud konkurentsiprobleeme lahendada või ära hoida. Läbipaistvuskohustust kasutatakse teiste kohustustega kaasneva ning neid efektiivsemaks muutva kohustusena. Näiteks sidevõrgule juurdepääsust keeldumise konkurentsiprobleemi lahendamisele aitavad läbipaistvuskohustused kaasa sellega, et muudavad juurdepääsu tingimused kõigile kättesaadavaks, läbipaistvaks ning juurdepääsu läbirääkimised kiiremaks. Tehniliste liideste avatus ja läbipaistvus on aga sideteenuste koostalitusvõime tagamisel eriti olulised. Diskrimineerimisega seotud konkurentsiprobleemide lahendamisele aitavad läbipaistvuskohustused kaasa sellega, et annavad võimaluse tuvastada diskrimineerivat käitumist võimaldades vabalt jälgida ja võrrelda avalikustatud teenuste tingimusi, mille puhul diskrimineerimine võiks aset leida. Ülemäära kõrgete hindade rakendamise vältimist toetab läbipaistvuskohustus läbi hindade avalikustamise, mis aitab kiiremini nimetatud konkurentsiprobleemi tuvastada.

Euroopa Sideamet on avaldanud seisukoha, mis käsitleb füüsilise taristule juurdepääsu hulgiturul märkimisväärse turujõuga ettevõtjale kohustuste kehtestamise parimaid tavasid[[94]](#footnote-94). Selles tuuakse välja sagedamini esineda võivad läbipaistvusega seotud konkurentsiprobleemid füüsilisele taristule juurdepääsu hulgituru teenuste osas, mis takistavad teistel sideettevõtjatel tõhusalt konkureerida jaemüügiturul:

1. MTE ei paku juurdepääsutingimuste kohta piisavat selgust ega läbipaistvust.
2. MTE viivitab näidispakkumise avaldamisega teistele sideettevõtjatele, viivitades seeläbi juurdepääsu pakkumisega oma sidevõrgule.
3. MTE ei võta näidispakkumise väljatöötamisel arvesse teistelt sideettevõtjatelt saadud mõistlikke seisukohti, mistõttu ei pruugi näidispakkumine täita oma eesmärki.
4. MTE ei avalda õigeaegselt teistele sideettevõtjatele olulist teavet, millele tal on eelisjuurdepääs (nt sidevõrgu arenduse alguse või lõpetamise tähtajad).

TTJA hinnangul on eelkirjeldatud läbipaistvusega seotud konkurentsiprobleemide esinemine järgmise turuanalüüsini kestval perioodil tõenäoline, kuna puuduvad alused eeldada, et Telia vertikaalne integreeritus ja turujõud sidekaablitaristule juurdepääsu hulgiturul nimetatud perioodil märkimisväärselt väheneks. See annab Teliale võime piirata läbipaistvust nimetatud hulgituru teenuste osas takistades seeläbi teiste sideettevõtjate jaeturule sisenemist ning kahjustades seeläbi konkurentsi jaemüügi tasandil ning lõppkasutajate huve.

## **5.3 Kehtivate läbipaistvuskohustuste muutmise analüüs**

Järgnevalt analüüsitakse, kas ja kuidas on vaja muuta käesoleva otsuse koostamise ajal kehtivas TTJA 2017 hulgituru 1 otsuses Telia sidetorudele kehtestatud läbipaistvuskohustusi[[95]](#footnote-95) seoses TTJA 2021 hulgituru 1 otsuse eelnõu [[96]](#footnote-96) ja TTJA 2023 STJ hulgituru otsuse kavandi riigisiseste konsultatsioonidel sideettevõtjatel poolt välja toodud konkurentsiprobleemide lahendamiseks.

TTJA peab põhjendatuks, et kõigil teistel sideettevõtjatel, kes soovivad saada teavet käesoleva otsusega reguleeritavate teenuste osas, oleks võimalik saada seda võimalikult kiiresti otse Telialt ilma TTJA vahenduseta. Seetõttu kavandab TTJA lisada läbipaistvuskohustuse, mis kohustab Teliat avaldama huvitatud sideettevõtja taotlusel ptk.-s 3.6 kohustatud juurdepääsuga seotud teabe, välja arvatud juhul, kui tegemist on ärisaladusega.

### **5.3.1 Sidekaabli rikete korral neile juurdepääsu võimaldamise protseduuri avaldamine näidispakkumises**

Olukorra kirjeldus

TTJA 2021 hulgituru 1 otsuse eelnõule eelnenud riigisisesel konsultatsioonil esitas Elisa seisukoha[[97]](#footnote-97), et sidekaabli rikete korral peaks olema näidispakkumises tagatud läbipaistev ja kiire protseduur, mille alusel alternatiivsed sideettevõtjad saaksid juurdepääsu oma sidekaablitele Telia sidetorudes.

Konkurentsiprobleemi tuvastamine

TTJA on seisukohal, et kuigi ettenägematuid sidekaabli rikkeid esineb harva on lõppkasutajatele sideteenuste püsiva sideteenuse tagamine oluline. Vastavalt ESS § 87 lõike 1 punktile 1 peavad sideettevõtjad sideteenuse osutamisel juhinduma järgmistest põhimõtetest ja eesmärkidest: sidevõrgu toimimise turvalisuse tagamine; sidevõrgu terviklikkuse säilitamine; sidevõrkude ja -teenuste koostalitlusvõime tagamine.

Samuti võib sidekaabli rikete kõrvaldamise läbipaistva ja selged protseduuri puudumine tekitada diskrimineerimisega seotud konkurentsiprobleeme, kuna teistel sideettevõtjatel puudub võimalus veenduda, et neid koheldakse võrdselt Telia enda üksustega.

Konkurentsiprobleemi lahendava kohustuse valik

TTJA hinnangul saab eeltoodud probleeme lahendada kõige tõhusamalt, kui kehtestada Teliale läbipaistvuse kohustus, mille kohaselt Telia peab oma sidekaablitaristule juurdepääsu näidispakkumises avaldama protseduuri kirjelduse, mille alusel teised sideettevõtjad saaksid sidekaabli rikete korral nende rikete kõrvaldamiseks esimesel võimalusel juurdepääsu oma sidekaablitele.

Vastavalt ESS § 50 lõige 1 punktile 1 võib TTJA sideettevõtja suhtes, kes on tunnistatud märkimisväärse turujõuga ettevõtjaks, kehtestada vastaval turul kohustuse avaldada juurdepääsuga seotud andmed kuluarvestuse, tasude, tehniliste tingimuste, võrgu omaduste ja arenduste, teenuse osutamise tingimuste, sealhulgas nende tingimuste kohta, mis piiravad juurdepääsu teenusele ning selle rakendusele ja kasutamisele eelkõige seoses üleminekuga pärandtaristult, peamiselt vaskpaarvõrgult või samaväärse kvaliteediga sidevõrgult uuele taristule, peamiselt valguskaabelvõrgule või samaväärse kvaliteediga sidevõrgule.

**Eeltoodust tulenevalt kehtestab TTJA Telia sidekaablitaristus sidekaabli rikke korral sidekaablitele juurdepääsuga seotud võimalike konkurentsiprobleemide lahendamiseks nõude, et Telia peab oma näidispakkumises avaldama protseduuri kirjelduse, kuidas teised sideettevõtjad saaksid sidekaabli rikete korral nende rikete kõrvaldamiseks esimesel võimalusel juurdepääsu oma sidekaablitele Telia sidekaablitaristus.**

**Lõplik kehtestatav kohustus on sätestatud ptk. 5.4**

### **5.3.2 Telia sidetorudes vaba mahu broneeringute läbipaistvus**

Olukorra kirjeldus

Telia kaablikanalisatsiooni tingimuste[[98]](#footnote-98) lõike 1.15 kohaselt:

*Rentnik sõlmib Teliaga 30 päeva jooksul alates tehniliste tingimuste väljastamisest kaablikanalisatsiooni rendi lepingu lõikudele, kuhu Rendikaabli paigaldamist ta peab vajalikuks, sõltumata eritingimuste olemasolust või nende sisust. Pärast rendilepingu sõlmimist tagatakse Rentnikule kaablikanalisatsiooni Rendikaabli paigaldamiseks vaba ressurssi olemasolu selle broneerimise teel.*

Lõike 2.7 kohaselt:

*Kui tehniliste tingimuste järgi Rendikaablite paigaldamiseks eritingimused puudusid, kuid paigaldustee määramisel avastatakse, et:*

*• puudub vaba maht või*

*• vaba maht on varem broneeritud Telia või kolmandate sideettevõtjate Rendikaablite paigaldamiseks või*

*• vaba maht kuulub säilitamisele tehnilise reservina või*

*• taotletava lõigu osas on vajalik remonttööde teostamine,*

*siis nendes lõikudes paigaldusteed ei määrata ja Rendikaablite paigaldust ei projekteerita.*

Eeltoodust tulenevalt võimaldab Telia broneerida oma sidetorude vaba mahtu nii teistele sideettevõtjatele kui ka endale.

Konkurentsiprobleemi tuvastamine

TTJA 2021 hulgituru 1 otsuse eelnõule eelnenud riigisisesel konsultatsioonil[[99]](#footnote-99) esitas Konkurentsiamet[[100]](#footnote-100) järgneva ettepaneku Telia sidetorude vaba mahu broneerimise osas:

*Konkurentsiametile teadaolevalt on Telia võrguregistrisse kantud kaablitel erinevad olekud, mis näitavad, millises etapis on paigaldamise tööd: „reserveeritud“, „broneeritud“, „projekteeritud“, „ehitamisel“, „dokumenteerimisel“, „olemasolev“. Reserveeringud tehakse tehniliste tingimuste menetlemise käigus, kus toimub trassi planeerimine, kui kaablikaevus kaablit veel ei ole. Reserveering näitab, et paigalduskoht on hõivatud 30-ks kalendripäevaks (vt. Telia* [*kaablikanalisatsiooni rendi eeskirja*](https://www.telia.ee/images/documents/eeskirjad/kaablikanalisatsiooni_rendi_eeskiri.pdf) *p 2.1.4). Viidatud eeskirja punkti järgi kaotavad taotlejale väljastatud tehnilised tingimused 30 päeva möödudes kehtivuse. Telial ei ole siiski kohustust reserveeringut nimetatud tähtaja möödudes lõpetada.*

*Konkurentsiametile teadaolevalt puudub igasugune regulatsioon paigalduskoha broneerimise osas, mis nähtavasti saab toimuda muu hulgas Telia enda tulevikuvajadusi arvestades. Sellise märkega saab Telia panna ühe või mitu paigalduskohta sidetorus kinni, ilma et neis tegelikult kaablit sees oleks. Seega võib väita, et sarnaselt reserveeringuga välistab broneering „vaba mahu“ vastavas paigalduskohas. Juhul kui Telia saab vabalt otsustada, kui pikaks ajaks ja kellele ta broneeringut teeb, on tegemist ilmselge lüngaga juurdepääsu regulatsioonis. Praegusel juhul on määratlemata isegi see, mis järjekorras Telia siseselt renditaotlused läbivaatamisele võetakse. Välistatud pole ka olukord, kus Telia alles pärast taotluse saamist leiab, et tal on antud paigalduskohta endal vaja ning seetõttu tuleb see broneerida ja renditaotlusest keelduda.*

*Seetõttu tuleks otsuse kavandis kehtestada ammendavad tingimused „vaba mahu“, „broneerimise“ jms piiritlemiseks seoses Telia enda vajadustega, eriti mis puudutab tulevikuplaane. Ühtlasi võiks otsuses reguleerida ka teistele sideettevõtjatele vaba mahu reserveerimise korraldust.*

TTJA hinnangul ei ole põhjendatud keelata sidetoru vaba mahu broneerimine Telia poolt enda tarbeks, eelkõige kuna Telia võimaldab sarnast vaba mahu broneerimist ka teistele sideettevõtjatele ning sidevõrgu arenduste tõhusaks planeerimiseks võib olla asjakohane broneeringute võimaldamine, et tagada piisav aeg sidekaabli paigaldustee projekteerimiseks ja sidekaabli paigaldamiseks. Samas olukorras, kus teistel sideettevõtjatel puudub läbipaistev võimalus tuvastada kuidas ja millistel alustel toimub broneerimine, ei ole võimalik tuvastada võimalikke diskrimineerimisega seotud konkurentsiprobleeme. Näiteks kui Telia võimaldab endale broneerida vabu paigalduskohti oluliselt pikemaks tähtajaks, kui teistele sideettevõtjatele.

Konkurentsiprobleemi lahendava kohustuse valik

Eelkirjeldatud konkurentsiprobleemi lahendamiseks on TTJA hinnangul põhjendatud, et:

1. vaba mahu broneeringud (eelkõige broneeringute maht ja algus kuupäev) tuleks juurdepääsu otsijatele avaldada;
2. juurdepääsu otsijatel peaks olema võimalus registreerida täiendavaid vaba mahu broneeringuid ootejärjekorda lisaks olemasolevatele;

Sidetoru vaba mahu broneeringute avaldamine ja täiendav broneerimine:

TTJA hinnangul ei ole Teliale ülemäära koormav ega too kaasa olulisi kulusid, et juhtudel kui taotletud lõigus puudub sidetorus vaba maht broneeritud paigalduskohtade tõttu, teavitab Telia sellest taotlejat viisil, mis tagab, et taotleja saab teadlikuks:

1. taotletud lõigus esinevatest broneeringute arvust,
2. taotletud lõigus iga broneeringu algus kuupäevadest,
3. võimalusest taotletud lõigus lisada täiendav vaba mahu broneering.

**Läbipaistvuse ja üheselt mõistetavuse huvides lisab TTJA käesoleva otsuse läbipaistvuse kohustuse sõnastusse täpsustuse, et Telia peab oma näidispakkumises avaldama kuidas Telia sidetorus vaba mahu broneeringud taotluse korral avaldatakse ja täiendavaid broneeringuid registreeritakse.**

**Lõplik kehtestatav kohustus on sätestatud ptk. 5.4**

## **5.4 Läbipaistvuskohustuste kehtestamine**

Riigi reguleerivad asutused peavad tasakaalustama taristu omaniku õiguseid kasutada oma taristut enda huvides ja teiste teenuseosutajate õiguseid kasutada vastavat taristut ja sellega seotud vahendeid, mis on olulised konkureerivate teenuste pakkumiseks[[101]](#footnote-101).

TTJA kaalus erinevaid ESS § 50 lõigetes 3, 4, 5 ja lõikes 7 sätestatud meetmete rakendamist läbipaistvusega seotud konkurentsiprobleemide lahendamiseks ja leidis, et:

* mittediskrimineerimise kohustus[[102]](#footnote-102) ei ole teabe kättesaadavuse tagamiseks piisav, kuna see tagab küll teabe võrdse kättesaadavuse, kuid ei taga teabe kompaktset (näiteks näidispakkumise kujul) avalikustamist konkreetse teenuse jaoks efektiivseimal viisil (näiteks veebilehel);
* juurdepääsu kohustused ning hinnakontrolli ja kuluarvestuse kohustused [[103]](#footnote-103)ei ole piisavad, kuna nimetatud kohustused ei sätesta konkreetseid kohustusi teabe kättesaadavuse kohta.

ESS § 135 lõike 1 kohaselt on tagatud, et läbipaistvuskohustuste kehtestamine Teliale on:

* mõistlik ja otstarbekas, kuna juurdepääsu teenuste osutamise tingimuste ja hindade avaldamine aitab tagada lähedalt seotud turgudel konkurentsi ja stabiilsust;
* mittediskrimineeriv, kuna Telia osutatavad asjakohase hulgituru teenused mõjutavad konkurentsi sideteenuste jaeturgudel Telia geograafiliselt ulatusliku sidekaablitaristu tõttu oluliselt suuremal määral kui teiste sideettevõtjate samalaadsed teenused nende piiratud geograafilise ulatuse tõttu. Sellest tulenevalt on õigustatud Teliale läbipaistvuse kohustuste kehtestamine asjakohasel hulgiturul, et tõkestada Telial kasutada oma märkimisväärset turujõudu konkurentsi takistamiseks;
* läbipaistev, kuna kohustus on kavandatud selliselt, et Teliale oleks üheselt arusaadavad TTJA seisukohad ning millised õigused ja kohustused sellest Teliale tulenevad.

Teliale kehtivad käesoleva otsuse koostamise ajal TTJA 2017 hulgituru 1 otsuse[[104]](#footnote-104) alusel sidetorudele juurdepääsul läbipaistvuskohustused. TTJA hinnangul ei ole kehtestatavad läbipaistvuskohustused Teliale ülemääraselt koormavad, kuna Telial on TTJA hinnangul olemas nimetatud kohustuste täitmiseks vajalik tehniline valmisolek ja ressurss ning kogemus.

**TTJA kohustab Teliat** ESS § 50 lõige 1 ja 2 alusel sidekaablitaristule juurdepääsu osutamisel käesoleva otsuse ptk.-des 3.3, 4.2 ja 6.2 nimetatud konkurentsiprobleemide vältimiseks, samuti Telia sidekaablitaristule juurdepääsu läbirääkimiste kiiremaks muutmiseks ja vaidluste vältimiseks ning ettevõtjatele kindlustunde andmiseks, et teenuste tingimused ei ole diskrimineerivad, **täitma järgmisi nõudeid:**

1. **Avaldama TTJA taotlusel ptk.-s 3.6.1 kohustatud juurdepääsu osutamisega seotud andmed kuluarvestuse, tehniliste tingimuste, võrgu omaduste, teenuse osutamise tingimuste ja tasude kohta[[105]](#footnote-105).**
2. **Avaldama teise sideettevõtja taotlusel ptk.-s 3.6.1 kohustatud juurdepääsu osutamisega seotud andmed kuluarvestuse, tehniliste tingimuste, võrgu omaduste, teenuse osutamise tingimuste ja tasude kohta, välja arvatud juhul, kui tegemist on Telia ärisaladusega[[106]](#footnote-106).**
3. **Kui teise sideettevõtja taotlusel ptk.-s 3.6.1 kohustatud juurdepääsuei ole võimalik osutada, peab Telia esitama vastava teabe koos põhjendustega taotluse esitanud sideettevõtjale ja ka TTJA-le[[107]](#footnote-107).**
4. **Koostama ja avaldama ptk.-s 3.6.1 kohustatud juurdepääsu osutamise tingimuste osas, sealhulgas tasude osas näidispakkumise ja selle muudatused vastavalt ESS § 53 ning esitama vastav näidispakkumine ja selle muudatused TTJA-e üks kuu enne avaldamist[[108]](#footnote-108).**
5. **Näidispakkumine peab sisaldama ESS-i turuanalüüsi määrusega kehtestatud andmekoosseisu, sealhulgas[[109]](#footnote-109):**
6. **juurdepääsu osutamise kirjeldused ja tehnilised lahendused,**
7. **juurdepääsu osutamise tingimused, sealhulgas hinnad, mis peavad olema eraldatud piisavalt detailselt, et tagada, et juurdepääsu kasutaja ei pea tasuma toote, teenuse või rajatise eest, mida kasutaja ei vaja;**
8. **juurdepääsu taotlemise ja taotluse täitmise tingimused, sealhulgas tähtajad;**
9. **sidekaablitaristu hoolduse, remondi ja rikete kõrvaldamise protsesside kirjeldused ning tingimused, sealhulgas tähtajad;**
10. **juurdepääsu tingimuste muutmise kord;**
11. **juurdepääsu taseme garantii juurdepääsu tellimisel ja osutamisel ning sidekaablitaristu hooldusel, remondil ja rikete kõrvaldamisel, sealhulgas lepingu osapoolte poolt lepingulise kohustuse täitmata jätmise eest makstava hüvitiste tasumise tingimused ja suurus;**
12. **vaidluste lahendamise kord;**
13. **juurdepääsu lõpetamise kord.**
14. **Peatükkidest 3.6 (koos alampeatükkidega), 4.4 (koos alampeatükkidega) ning 5.3.1 – 5.3.2 tulenevalt** **peab näidispakkumisest selguma järgmist:**
15. **Kuidas Telia sidetorule juurdepääsu taotluse korral sidekaabli paigaldamisekoha broneeringud avaldatakse ja täiendavaid broneeringuid registreeritakse. Seejuures kuidas taotlejat teavitatakse taotletud lõigus esinevatest broneeringute arvust ja iga broneeringu algus kuupäevadest ning võimalusest taotletud lõigus lisada täiendav broneering (vt. ka ptk. 5.3.2).**
16. **Protseduuri kirjeldus, mille alusel teised sideettevõtjad saaksid sidekaabli rikete korral nende rikete kõrvaldamiseks esimesel võimalusel juurdepääsu oma sidekaablitele Telia sidetorudes (vt. ka ptk. 5.3.1).**
17. **Sidetorude tehnilise reservi mahu määramise tingimused (vt. ka ptk. 3.6.3).**
18. **Sidetoru kohapealse kontrolli võimaldamise tingimused, sh tähtajad ja hinnad (vt. ka ptk. 3.6.4).**
19. **Paigalduskoha taastamise remondi tellimise ja teostamise korraldamise tingimused, sh tähtajad ja kulude arveldamine (vt. ka 3.6.5).**
20. **Kasutuses mitte oleva (sh Teliale kuuluva) sidekaabli või alamtoru eemaldamise kord, sh tähtajad ja kulude arveldamine (vt. ka 3.6.6).**
21. **Sidetoru lõikudes, kus vabad sidekaabli paigalduskohad puuduvad, Telia alamtorule ja sidekaablile juurdepääsu kord, sh tähtajad ja hinnad (vt. ka 3.6.7).**
22. **Sidekaablitaristule juurdepääsutoodete osutamise põhilised tulemusnäitajad ja nende alusel teenustaseme kokkulepped ning garantiid. Samuti põhiliste tulemusnäitajate kogumise meetod ja avaldamise sagedus ning avaldamise meedium (vt. ka ptk. 4.4.2).**

**Vastavalt ESS § 53 lõikele 5 on TTJA-l õigus nõuda sideettevõtjalt muudatuste tegemist näidispakkumisse, kui see ei ole kooskõlas näidispakkumise avaldamise kohustuse eesmärkidega.**

# **6. Hinnakohustus**

## **6.1 Hinnakohustuste eesmärk ja alused**

Käesoleva otsuse lisa 3 ptk.-st 4.5 selgub, et sidekaablitaristule juurdepääsu hulgiturul puudub piisav konkurents ja turul eksisteerib MTE (Telia). Sellisel juhul on üldjuhul vajalik kehtestada MTE-le hinnakohustused turul esineda võivate hinnaga seotud konkurentsiprobleemide vältimiseks.

Hinnakohustus on suunatud ptk.-s 6.2 kirjeldatud hinnaga seotud konkurentsiprobleemide vältimisele.

Hinnakohustuste kehtestamine edendab konkurentsi elektroonilise side ja sellega seotud teenuste osutamisel[[110]](#footnote-110) ja aitab kaasa sideteenuste turu arengule[[111]](#footnote-111). Nimetatud kohustus väldib ülemäärase hinna rakendamist, hinnadiskrimineerimisega ja ristsubsideerimisega seotud konkurentsiprobleeme. See omakorda tõkestab konkurentsi moonutamise või takistamise sideteenuste turgudel ning toetab üleeuroopaliste sidevõrkude loomist ja arendamist ning üleeuroopaliste sideteenuste koostalitusvõimet ja läbivühendatavust.

TTJA võib[[112]](#footnote-112) sideettevõtja suhtes, kes on tunnistatud MTE-ks, kehtestada juurdepääsuga seotud tegevuste kohta eraldi arvestuse pidamise kohustuse, mille raames TTJA võib nõuda, et vertikaalselt integreeritud ettevõtja muudaks läbipaistvaks oma hulgimüügi hinnad ja sisemised transferthinnad (siirdehinnad). Selline raamatupidamise lahusus võimaldab muuta sisemised ülekandehinnad nähtavaks ja seega saavad riigi reguleerivad asutused vajaduse korral kontrollida mittediskrimineerimise kohustuse täitmist. Seoses sellega avaldas EK soovituse 2005/698/EÜ.[[113]](#footnote-113)

TTJA võib[[114]](#footnote-114) sideettevõtja suhtes, kes on tunnistatud MTE-ks, kehtestada vastaval turul juurdepääsu puudutavate kulude katmise ja hinnakontrolliga seotud kohustuse ning kuludele orienteeritud tasudega ja kuluarvestussüsteemiga seotud kohustuse (edaspidi *hinnakohustused*).

Nimetatud hinnakohustusi võib[[115]](#footnote-115) TTJA kehtestada tingimusel, et ta on turuanalüüsi käigus tuvastanud, et konkurentsi mittetoimimise tõttu on MTE-l võimalik hoida hindu ülemäära kõrgel või madalal tasemel, moonutades konkurentsi ja kahjustades lõppkasutajate huve.

Kehtestades hinnakohustusi[[116]](#footnote-116) ja soodustades sideettevõtja investeerimist järgmise põlvkonna sidevõrkudesse, võtab TTJA arvesse sideettevõtja tehtud investeeringuid ning et märkimisväärse turujõuga ettevõtjal peab olema võimalik teenida otstarbekalt kasutatud kapitalilt mõistlikku kasumit, võttes arvesse kaasnevaid riske, mis on omased nimetud konkreetse uue võrguprojekti investeeringutele. Samuti lähtub TTJA sideettevõtjale hinnakohustuste kehtestamisel põhimõttest, et igasugune TTJA nõutav kulude katmise mehhanism või hinna kujundamise meetod peab teenima efektiivse ja pideva konkurentsi huvi ja suurendama tarbijate kasu seoses järgmise põlvkonna võrkude, eelkõige väga suure läbilaskevõimega võrkude kasutuselevõtuga. Selleks võib TTJA arvestada ka hindu, mis on kasutusel teistel võrreldavatel turgudel.

Kohustuse valikul arvestab[[117]](#footnote-117) TTJA muu hulgas EK elektroonilise side turgu puudutavate soovituste ja seisukohtadega ning EL sideturu regulaatorite koostöös kujundatud vastava praktikaga.

EK 2024 kohustuste soovituse kohaselt:

Riikide reguleerivad asutused peaksid tagama, et olemasolevale sidekaablitaristule (tsiviilehituse taristule) antakse juurdepääs kuludele orienteeritud hindadega vastavalt soovituse punktides 48–59 kirjeldatud soovitatavale kuluarvestusmetoodikale järgnevalt:

Riikide reguleerivad asutused peaksid võtma kasutusele alt-üles, pikaajaliste lisanduvate kulude arvestamise (BU LRIC +) metoodika. Kõnealune metoodika peaks põhinema alt-üles mudelil, mille puhul kasutatakse kuluarvestuse mudelina LRIC-metoodikat ja lisatakse kasumimarginaal üldkulude katmiseks.

BU LRIC+ metoodika abil on võimalik prognoosida jooksevkulusid, mida hüpoteetiline tõhus ettevõtja kannaks tänapäevase tõhusa võrgu, st väga suure läbilaskevõimega võrgu ehitamise korral.

Väga suure läbilaskevõimega võrgu modelleerimisel peaksid riikide reguleerivad asutused kindlaks määrama hüpoteetilise tõhusa väga suure läbilaskevõimega võrgu, mille abil on võimalik saavutada otsuses (EL) 2022/2481 sätestatud eesmärgid seoses ribalaiuse ja katvusega, ning võtma arvesse käibele võttu. Riikide reguleerivad asutused peaksid väga suure läbilaskevõimega võrgu mudelisse kaasama i) kõik olemasolevad sidekaablitaristu (tsiviilehituse taristu) varad, mis on üldjoontes samuti suutelised väga suure läbilaskevõimega võrku majutama, ja ii) uued sidekaablitaristu (tsiviilehituse taristu) varad, mis tuleb väga suure läbilaskevõimega võrgu majutamiseks ehitada. Seetõttu ei tohiks riikide reguleerivad asutused BU LRIC+ mudeli koostamisel lähtuda eeldusest, et väga suure läbilaskevõimega võrgu kasutuselevõtuks ehitatakse täiesti uus sidekaablitaristu (tsiviilehituse taristu) võrk.

Riikide reguleerivad asutused peaksid kõigi nende varade väärtust, mis moodustavad modelleeritud võrgu regulatiivse varabaasi, hindama asendusmaksumuse alusel. Ainsaks erandiks tuleks põhimõtteliselt pidada sidekaablitaristu (tsiviilehituse taristu) varasid, sh korduskasutatavat pärandvara.

Üldjuhul peaksid riikide reguleerivad asutused hindama sidekaablitaristu (tsiviilehituse taristu) varasid ja nende vastavat regulatiivset varabaasi indekseerimismeetodi alusel. Konkreetsemalt peaksid riikide reguleerivad asutused sellist liiki varade regulatiivse varabaasi kindlaks määrama regulatiivse bilansilise väärtuse alusel, millest on maha arvatud akumuleeritud kulum arvutamise aja seisuga ja mida on indekseeritud asjakohase hinnaindeksi, näiteks jaehinnaindeksiga. Riikide reguleerivad asutused peaksid arvesse võtma kulusid, mis on hästi dokumenteeritud ja selgelt seotud sidekaablitaristu (tsiviilehituse) varadega. Korduskasutatavate sidekaablitaristute (tsiviilehituse) pärandtaristu varade puhul peaksid riikide reguleerivad asutused uurima MTE raamatupidamisaruandeid (kui need on kättesaadavad), et teha kindlaks, kas need on piisavalt usaldusväärsed selleks, et lähtuda nendest regulatiivse bilansilise väärtuse kindlaksmääramisel. Vastasel juhul peavad nad hindamise läbi viima võrreldavate liikmesriikide parimate tavade alusel kehtestatud võrdlusnäitajate alusel. Riikide reguleerivad asutused ei tohiks arvesse võtta selliseid korduskasutatavaid sidekaablitaristu (tsiviilehituse) pärandtaristu varasid, mis on täielikult amortiseeritud, kuid ikka veel kasutusel.

Eeltoodud lõigu kohase varade hindamise meetodi kohaldamisel peaksid riikide reguleerivad asutused kinnitama korduskasutatavatele sidekaablitaristu (tsiviilehituse) pärandtaristu varadele vastava regulatiivse varabaasi ning seejärel kandma selle üle ühest regulatiivsest perioodist teise.

Kui riikide reguleerivad asutused suudavad tõendada, et indekseerimismeetod ei oleks asjakohane, võivad nad otsustada hinnata korduskasutatavate sidekaablitaristu (tsiviilehituse) pärandtaristu varade väärtust ja vastavat regulatiivset tulubaasi jooksevkulude alusel, millest on maha arvatud kulum varade kasutusea jooksul. Riikide reguleerivad asutused ei tohiks arvesse võtta selliste korduskasutatava sidekaablitaristu (tsiviilehituse) pärandtaristu varade väärtust, mis on täielikult amortiseeritud, kuid mida endiselt kasutatakse; samuti peaksid nad tagama, et kasutatavas varade hindamise meetodis kajastub asjaolu, et korduskasutatava sidekaablitaristu (tsiviilehituse) pärandtaristu varasid konkurentsi tingimustes üldjuhul ei ole võimalik dubleerida.

Riikide reguleerivad asutused peaksid sidekaablitaristu (tsiviilehituse taristu) varade kasutuseaks määrama sellise aja, mis vastab nii varade oodatavale kasulikule kasutusajale kui ka nõudluse struktuurile. Sidetorude puhul on see tavaliselt vähemalt 40 aastat.

Riikide reguleerivad asutused peaksid jaotama lisanduvad kulud proportsionaalselt kõigi juurdepääsu omavate ettevõtjate vahel (sh MTE enda ettevõttesisesed äriüksused).

Kui MTE-le kuuluv või tema kontrolli all olev sidekaablitaristu (tsiviilehituse taristu) on olematu või piiratud ning väga suure läbilaskevõimega võrkude kasutuselevõtuks on vaja uut sidekaablitaristut (tsiviilehituse taristut), mis nõuab märkimisväärseid investeeringuid, peaksid riikide reguleerivad asutused tagama, et kui sidekaablitaristule (tsiviilehituse taristule) juurdepääsu suhtes kehtestatakse hinnakontrolli kohustused, säiliksid stiimulid investeerida nii väga suure läbilaskevõimega võrkudesse kui ka nende majutamiseks kasutatavasse sidekaablitaristusse (tsiviilehituse taristusse).

Riikide reguleerivad asutused peaksid määrama eraldi hinnad MTE ehitatud uuele sidekaablitaristule (tsiviilehituse taristule) juurdepääsu jaoks juhul, kui

i) nii pärandtaristu kui ka uue sidekaablitaristu (tsiviilehituse taristu) suhtes kohaldatakse kuludele orienteerituse põhimõtet ning

ii) kui uus sidekaablitaristu (tsiviilehituse taristu) on asjaomases piirkonnas juba laialdaselt kasutusel.

Riikide reguleerivad asutused peaksid tagama, et uuele sidekaablitaristule (tsiviilehituse taristule) juurdepääsu hinnad kajastaksid varade regulatiivset bilansilist väärtust.

## **6.2 Hinnaga seotud konkurentsiprobleemid ja hindade analüüs**

Alljärgnevalt on esitatud võimalikud hinnaga seotud konkurentsiprobleemid ja analüüsitud nende esinemise võimalusi praktikas.

Sidekaablitaristule juurdepääsu hulgiturul võivad eksisteerida peamiselt ülemäärase hinna, hinnadiskrimineerimisega ja ristsubsideerimisega seotud konkurentsiprobleemid. Ülemäärane hind on hind, mis võimaldab ettevõtjal teenida kõrgemaid kasumeid, kui võiks teenida efektiivse konkurentsiga turul. Selle konkurentsiprobleemi põhiliseks allikaks on sideettevõtja märkimisväärne turujõud.

Hinnadiskrimineerimine jaguneb hinnadiskrimineerimiseks sideettevõtjate vahel ja hinna-diskrimineerimiseks sisemise ja välimise varustamise vahel.

Hinnadiskrimineerimine sideettevõtjate vahel seisneb sidekaablitaristule juurdepääsu osutamisel erinevate hindade rakendamises erinevatele sideettevõtjatele.

Hinnadiskrimineerimisega sisemise ja välimise varustamise vahel on tegemist juhul, kui vertikaalselt integreeritud sideettevõtja nõuab temaga jaeturul konkureerivalt sideettevõtjalt hulgiteenuste eest kõrgemat hinda, kui oma sisemiselt äriüksuselt. Ehk teisisõnu toimub diskrimineerimine sisemise ja välimise varustamise vahel. Hulgiteenuste turul märkimisväärse turujõuga vertikaalselt integreeritud sideettevõtja võib läbi hinnadiskrimineerimise tõsta oma konkurentide kulusid jaemüügiturul rakendades välise varustamise korral kõrgemat hinda kui sisemise varustamise korral, mis võib viia konkurentide jaemüügi piiramiseni ning seeläbi üleüldise konkurentsiolukorra kahjustamiseni.

Ristsubsideerimisega on tegemist juhul, kui vertikaalselt integreeritud MTE rakendab hulgiturul kuludest kõrgemat (sh ülemäärast) hinda ning vertikaalselt allapoole seotud turul rakendatakse kuludest madalamat hinda (kuludest madalama hinna rakendamine on käsitatav ka röövelliku hinnakujundusena). Juhul kui hulgitasandi hind on ülemäärane ning jaetasandi hind röövellik (allapoole kulusid), annab see vertikaalselt integreeritud MTE-le võimaluse laiendada oma turujõudu vertikaalselt allapoole seotud turule. Seega on ristsubsideerimise üheks teguriks hulgiteenuste ülemäärane hind, mis võimaldab ettevõtjal teenida kõrgemaid kasumeid, kui võiks teenida efektiivse konkurentsiga turul.

Eeltoodust järeldub, et ülemäärane hind hulgitasandil takistab efektiivse konkurentsi toimimist jaetasandil, mis omakorda kahjustab lõppkasutajate huve.

Kuivõrd (*ex ante*) valdkonnaspetsiifilise regulatsiooni kehtestamine ei sisalda endas hinnangut sellele, kas ettevõtja on pannud toime õiguserikkumise ning oluline on üksnes kindlaks teha, kas tema majanduslik tugevus annab talle võime käituda märgatavas ulatuses sõltumatuna konkurentidest, klientidest ja lõpuks ka lõppkasutajatest[[118]](#footnote-118), tuleb ka sidekaablitaristule juurdepääsu hulgiturul esineda võivaid hinnaga seotud konkurentsiprobleeme hinnata ennekõike potentsiaalselt esineda võivate konkurentsiprobleemidena.

Kuivõrd Telia on vertikaalselt integreeritud ettevõtja ja omab sidekaablitaristule juurdepääsu hulgiturul märkimisväärset turujõudu, siis on tal võimalus laiendada oma turujõudu vastavalt hulgiturult vertikaalselt allapoole seotud turgudele. Seega on Telial olemas võime kasutada oma turujõudu konkurentsi moonutamiseks läbi eelkirjeldatud ülemäärase hinna ja/või hinnadiskrimineerimise ja/või ristsubsideerimise rakendamise.

Teliale on rakendunud sidetorudele juurdepääsu toodetele hinnakohustused (sideturu regulaatori erinevate otsuste alusel[[119]](#footnote-119)) alates 2007 aastast. Käesoleval otsuse koostamise ajal kehtib TTJA 2017 hulgituru 1 otsus, mille alusel peab Telia rakendama kaablikanalisatsioonile juurdepääsul hindasid, mis on kuludele orienteeritud ja arvestatud lähtudes ülevalt-alla täielikult jaotatud ajalooliste kulude meetodist (*top-down full distributed historical costs – TD FDC HC*).

Telia kaablikanalisatsioonile (kaabli paigalduskohale) juurdepääsu kuutasu on olnud viimasel üheksal (9) aastal (2015 – 2023) stabiilselt 49 € kilomeeter (ilma käibemaksuta, vt. alltoodud Joonis 4) ja langes 2024 aastal 45-le €-le.

**Joonis 4.** Telia kaablikanalisatsioonis 30 mm läbimõõduga paigalduskoha 1 kilomeetri rendi kuutasu aastatel 2008-2024 (€ kuus, käibemaksuta)

Seega ülemäärase hinna, hinnadiskrimineerimisega ja ristsubsideerimisega seotud konkurentsiprobleemid kaablikanalisatsioonile juurdepääsu hulgitasandi teenuste korral reaalselt ei ole esinenud, kuna selle välistab rakendatud hinnakohustus. Samas ilma vastava hinnakohustuse rakendamiseta oleks Telial võimalus kaablikanalisatsioonile juurdepääsu hulgitasandi teenuste osutamisel kasutades ära oma turujõudu ja vertikaalset integreeritust ülemäärase hinna rakendamise kaudu kahjustada teiste sideettevõtjate suutlikkust arendada oma sidevõrku Telia kaablikanalisatsiooni rendi vahendusel ning seeläbi konkureerida jaetasandil sideteenuste osutamisel.

## **6.3 Hinnakohustuste valiku analüüs**

Käesoleva otsuse koostamise ajal rakendub Telia sidetorudele juurdepääsu hinnaarvestuse osas ülalt-all täielikult jaotatud ja ajalooliste kulude metoodika (TD FDC HC).

Selleks, et tagada Eesti valdkonnaspetsiifiliste regulatsioonide kooskõla Euroopa vastava regulatsiooniga ja seeläbi edendada üle Euroopa ühtse siseturu arengut on asjakohane hinnata kulusid ja kasu ning vajadusel välja töötada ja rakendada EK 2024 kohustuste soovituses sätestatud alt-üles pikaajaliste lisanduvate kulude arvestamise (BU LRIC +) metoodika.

Eelnimetatud BU LRIC+ metoodika välja töötamine võib TTJA hinnangul vajada pädeva konsultatsioonifirmade kaasamist, millega võib kaasneda ka rahvusvahelise hanke menetlus. TTJA alustab uue hinnaarvestuse metoodika välja töötamise ja rakendamisega seotud kulude ja kasu hindamist ning vajadusel vastava metoodika välja töötamisega kohe pärast käesoleva otsuse kehtestamist.

## **6.4 Hinnakohustuse kehtestamine**

Riigi reguleerivad asutused peavad tasakaalustama infrastruktuuri omaniku õiguseid kasutada oma infrastruktuuri enda huvides ja teiste teenuseosutajate õiguseid kasutada vastavat infrastruktuuri ja sellega seotud vahendeid, mis on olulised konkureerivate teenuste pakkumiseks[[120]](#footnote-120).

TTJA kaalus erinevaid ESS § 50 sätestatud meetmete rakendamist hinnaga seotud konkurentsiprobleemide lahendamiseks ja leidis, et:

* Juurdepääsukohustused[[121]](#footnote-121) ei ole piisavad hinnaga seotud konkurentsiprobleemide vältimiseks, kuna nimetatud kohustused ei sätesta konkreetseid kohustusi ülemäära kõrgete hindade alandamise kohta.
* Mittediskrimineerimis-[[122]](#footnote-122) ja läbipaistvuskohustuse koos kuluarvestuse lahususe kohustusega[[123]](#footnote-123) rakendamine ei takista MTE-t rakendamast ülemääraseid hindasid. Sellised kohustused muudaksid reguleeritavate teenuste hinnad ja kulud nähtavaks ja kohustaksid MTE-t pakkuma nii oma jaeüksusele, kui ka teistele sideettevõtjatele samaväärseid hulgiteenuste hindasid. Samas ei kohusta nimetatud sätted MTE-t pakkuma teistele sideettevõtjatele reguleeritud teenuseid kuludele orienteeritud hinnaga. Seega võib MTE nii teistele sideettevõtjatele kui ka oma jaeüksusele ülemäära kõrgete hindade rakendamisel samaaegselt rakendada lõpp-kasutajatele oluliselt madalamaid jaehindu, mis ei arvesta teenuse täielike kuludega ning seeläbi piirata teiste sideettevõtjate jaemüüki.
* Kuna eelkirjeldatud kohustused ei ole hinnaga seotud konkurentsiprobleemide lahendamiseks piisavad, on vajalik ja otstarbekas asjakohasel hulgiturul hinnaga seotud konkurentsiprobleemide vältimiseks, samuti lõppkasutajate kasu suurendamiseks ning efektiivse ja pideva konkurentsi kaitseks rakendada MTE-le hinnakohustusi[[124]](#footnote-124), mis sätestavad rakendatava hinna arvestamise meetodi.

Teliale sidekaablitaristule juurdepääsu hulgiturul hinnakohustuse kehtestamine on kooskõlas ESS-iga[[125]](#footnote-125), kuna:

* on mõistlik ja otstarbekas, sest tagab, et Telia ei kasuta oma turujõudu konkurentsi kahjustavalt;
* on mittediskrimineeriv, kuna Telia poolt osutatavad asjakohase hulgituru koosseisu kuuluvad teenused mõjutavad konkurentsi vertikaalselt allapoole seotud jaeturgudel Telia ulatusliku infrastruktuuri olemasolu tõttu oluliselt suuremal määral kui teiste sideettevõtjate poolt nimetatud turu koosseisu kuuluvad teenused. Sellest tulenevalt on õigustatud Teliale hinnakohustuste kehtestamine, et tõkestada Telia võimalust oma märkimisväärset turujõudu ära kasutada konkurentsi takistamiseks;
* on läbipaistev, kuna kohustus on kavandatud selliselt, et Teliale oleks üheselt arusaadavad TTJA seisukohad ning millised õigused ja kohustused sellest Teliale tulenevad;
* tagab Telia tehtud kulude ja investeeringute tagasi teenimise, ning võimaldab teenida otstarbekalt kasutatud kapitalilt mõistlikku kasumit;
* teenib efektiivse ja pideva konkurentsi huvi ja suurendab lõppkasutajate kasu, kuna nimetatud kohustuse eeldatavaks tulemuseks on reguleeritava hulgituru hindade baseerumine tegelikel kuludel. Seega neile teistele sideettevõtjatele, kellele juurdepääsu rent on oluline kulu, väheneb jae- ja hulgihindade kokku surumise oht ning väheneb turult väljatõrjumise tõenäousus. See omakorda tagab sideettevõtjate paljususe, mis loob eeldused lõppkasutajatele osutatavate jaeteenuste valiku ja kvaliteedi parandamiseks ehk suureneb lõppkasutajate kasu.

Hinnakohustuse rakendamine ei ole Teliale ega ka TTJA-le ülemäära koormav, kuna nii Telial kui ka TTJA-l on juba pikaajaline kogemus hinnakohustuste rakendamisel ESS ptk.5 alusel reguleeritavatel hulgiturgudel.

TTJA kehtestab Teliale sidekaablitaristule juurdepääsu hulgiturul otsuse ptk.-s 6.2 kirjeldatud konkurentsiprobleemide vältimiseks ning lõppkasutajate huvide kaitseks ESS § 50 lõike 1 punktis 4 sätestatud kulude eraldi arvestuse kohustuse ning ESS § 50 lõike 1 punktis 7 sätestatud kuludele orienteeritud tasudega seotud kohustuse. Eeltoodud kohustuse täitmisel peab Telia järgima järgmisi nõudeid:

**Telia peab jätkama TTJA 2017 hulgituru 1 otsuses sätestatud hinnaarvestuse metoodika rakendamist, mis on lisatud käesoleva otsusele, järgmiselt:**

1. **Telia peab rakendama teistele sideettevõtjatele ja enda ettevõttesisestele üksustele osutatavate ptk.-s 3.6.1 sätestatud juurdepääsu kohustusega teenustekulude eraldi arvestamiseks otsuse lisas 5 toodud TD HC FDC meetodit.**
2. **Telia peab rakendama teistele sideettevõtjatele** **ptk.-s 3.6.1 sätestatud juurdepääsu kohustusega teenustele hindasid, mis ei ole kõrgemad kui otsuse lisas 5 toodud TD HC FDC meetodi põhised kuludele orienteeritud hinnad.**
3. **Telia peab regulaarselt vähemalt üks kord kalendriaastas ptk.-s 3.6.1 sätestatud juurdepääsu kohustusega teenuste hinnad ümber arvestama lähtudes otsuse lisas 5 toodud kuluarvestuse meetodist,hiljemalt iga aasta 1. novembriks.**

**TTJA kavandab koheselt peale käesoleva otsuse kehtestamist alustada EK 2024 kohustuste soovituses sätestatud BU LRIC+ metoodika välja töötamisega sidekaablitaristule juurdepääsu hulgituru teenuste hinnaarvestuse jaoks. Eelnevalt teostatakse uue metoodika kehtestamise põhjendatuse ja proportsionaalsuse analüüs, sh võttes arvesse selle rakendamisega kaasnevat koormust ja kulusid ning mõju turule. BU LRIC+ välja töötamine võib TTJA hinnangul vajada pädeva konsultatsioonifirma kaasamist, millega võib kaasneda ka rahvusvahelise hanke menetlus.**

# **7. Kehtestatavate kohustuste täitmise tähtaeg**

Vastavalt ESS § 49 lõikele 4 annab TTJA mõistliku tähtaja MTE-ks tunnistatud isikule MTE‑ks tunnistamise otsuse kavandis sätestatud kohustuste täitmiseks.

**TTJA nõuab sidekaablitaristule juurdepääsu hulgiturul Telialt otsuse kavandi ptk.-des 3.6. "Juurdepääsu kohustuste kehtestamine“, 4.4 "Mittediskrimineerimise kohustuse kehtestamine“, 5.4 "Läbipaistvuskohustuste kehtestamine“ ja 6.4 "Hinnakohustuse kehtestamine“ sätestatud kohustuste täitmist alates otsuse vastu võtmise päevale järgneva kolmanda kuu 1. päevast, erandiks on need kohustused,** **mille osas on eelnimetatud ptk.-des ja/või nende alampeatükkides sätestatud hilisemad kohustuste täitmise tähtajad.**

**Kohustused kehtivad kuni ESS ptk. 5 alusel vastaval turul läbi viidava järgmise turuanalüüsi tulemuste põhjal teeb TTJA uue otsuse kohustuste jätkamise, muutmise või lõpetamise osas. Kui TTJA leiab enne järgmist turuanalüüsi, et MTE-le pandud kohustuse täitmine ei taga konkurentsi konkreetsel turul, koostab TTJA uue otsuse MTE-le uue kohustuse kehtestamiseks, muutes ja/või täiendades MTE-le pandud kohustust kooskõlas ESS-ga[[126]](#footnote-126).**

Kuni käesoleva otsuse ning sellest tulenevate kohustuste jõustumiseni kehtivad Telia kaablikanalisatsioonile juurdepääsu teenustele kindlaksmääratud asukohas kohaliku juurdepääsu hulgiturul Tehnilise Järelevalve Ameti 16.06.17 otsuses nr 1-10/17-228 kehtestatud kohustused.

Hea halduse põhimõttest lähtuvalt tuleb Teliale enne otsuse määratud kohustuste rakendamist jätta piisavalt aega otsusega tutvumiseks, sh vajadusel TTJA-lt täiendavate selgituste küsimiseks, vaide esitamiseks TTJA-le või kaebuse esitamiseks Tallinna Halduskohtule. Tähtaegade määramisel on TTJA arvestanud, et need on piisavad kehtestatavate kohustuste täitmiseks. Telial on olemas tehnilised võimalused ning varasem kogemus sidekaablitaristule juurdepääsu hulgituru koosseisu kuuluvate hulgiteenuste osutamisel sh läbipaistvus-, mittediskrimineerimise-, juurdepääsu- ning hinnakohustuste täitmise osas. Võttes arvesse eeltoodut, ei ole kohustuste täitmise tähtaeg Teliale ülemääraselt koormav.

1. TTJA 16.06.17otsus nr 1-10/17-228 sidevõrgule kohaliku juurdepääsu hulgiturul valdkonnaspetsiifilise regulatsiooni kehtestamise kohta, viide allikale: <https://www.ttja.ee/ariklient/side-ja-meediateenused/sideteenused/sideturg#fuusiline-juurdepaas> , vt. ptk. 6. [↑](#footnote-ref-1)
2. TTJA 15.03.2021 otsuse eelnõu sidevõrgule kohaliku juurdepääsu hulgiturul valdkonnaspetsiifilise regulatsiooni kehtestamise kohta, viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/c565c8d6-d666-4981-b55d-fcaaaf533f65> [↑](#footnote-ref-2)
3. ESS § 40 lõige 1 [↑](#footnote-ref-3)
4. Euroopa sidekoodeks (EL 2018/1972) <https://eur-lex.europa.eu/legal-content/EN-ET/TXT/?from=EN&uri=CELEX%3A02018L1972-20181217> artikli 63 lõige 2, ESS § 45 lõige 2 [↑](#footnote-ref-4)
5. ESS § 46 lõige 2 [↑](#footnote-ref-5)
6. ESS § 50 lõige 5 [↑](#footnote-ref-6)
7. ESS § 50 lõige 3 [↑](#footnote-ref-7)
8. ESS § 50 lõige 1 ja 2 [↑](#footnote-ref-8)
9. ESS § 50 lõige 4 ja 7 [↑](#footnote-ref-9)
10. Viide allikale: <https://eur-lex.europa.eu/eli/reco/2024/539> [↑](#footnote-ref-10)
11. COMMISSION STAFF WORKING DOCUMENT EXPLANATORY NOTE Accompanying the document Commission Recommendation On the regulatory promotion of Gigabit connectivity, vt. <https://ec.europa.eu/newsroom/dae/redirection/document/93964> [↑](#footnote-ref-11)
12. Viide allikale: [EUR-Lex - 32005H0698 - ET - EUR-Lex (europa.eu)](https://eur-lex.europa.eu/eli/reco/2005/698/oj) [↑](#footnote-ref-12)
13. „*Berec common position on best practice in remedies on the market for wholesale physical network infrastructure access including shared or fully unbundled access at a fixed location imposed as a consequence of a position of significant market power in the relevant market*“, viide allikale: <https://www.berec.europa.eu/en/document-categories/berec/regulatory-best-practices/common-approachespositions/revised-berec-common-position-on-best-practice-in-remedies-on-the-market-for-wholesale-physical-network-infrastructure-access-including-shared-or-fully-unbundled-access-at-a-0> [↑](#footnote-ref-13)
14. „*BEREC Guidelines on the minimum criteria for a reference offer relating to obligations of transparency*“, viide allikale <https://www.berec.europa.eu/en/document-categories/berec/regulatory-best-practices/guidelines/berec-guidelines-on-the-minimum-criteria-for-a-reference-offer-relating-to-obligations-of-transparency> [↑](#footnote-ref-14)
15. Ettevõtlus- ja infotehnoloogiaministri 16.12.2021 määrus nr 78 „Turuanalüüsi teostamise põhimõtted ja kord ning juurdepääsu- ja sidumise teenuse näidispakkumise andmekoosseis“, viide allikale <https://www.riigiteataja.ee/akt/118122021004> [↑](#footnote-ref-15)
16. Viide allikale: <https://www.ttja.ee/media/1010/download> , vt. ptk. 6. [↑](#footnote-ref-16)
17. ESS § 134 lõike 1 punktid 1 ja 2 [↑](#footnote-ref-17)
18. ESS § 50 lõige 1 punkt 5 [↑](#footnote-ref-18)
19. ESS § 51 lõige 3 [↑](#footnote-ref-19)
20. ESS § 64 lõige 1 [↑](#footnote-ref-20)
21. ESS § 64 lõige 2 [↑](#footnote-ref-21)
22. Viide allikale: <https://www.ttja.ee/media/1010/download> , vt. ptk. 6. [↑](#footnote-ref-22)
23. Telia kaablikanalisatsiooni rendi teenusetingimused punkt 2, <https://www.telia.ee/images/documents/tt/est/tt_kaablikanali_rent.pdf> [↑](#footnote-ref-23)
24. Telia 27.11.2020 kiri nr EC.1-5.3/1729-1 selgituste kohaselt: trassi ja torukilomeeter ei ole samad asjad, näiteks ühes 1 km trassis võib olla 5 km torusid. [↑](#footnote-ref-24)
25. Telia kaablikanalisatsiooni rendi teenusetingimused punkt 1.1, <https://www.telia.ee/images/documents/tt/est/tt_kaablikanali_rent.pdf> [↑](#footnote-ref-25)
26. Viide allikale: <https://www.telia.ee/partnerile/sideettevotjale/vorguressursi-rent> vt. „Kaablikanalisatsiooni rent“ [↑](#footnote-ref-26)
27. Telia 27.11.2020 kiri nr EC.1-5.3/1729-1 [↑](#footnote-ref-27)
28. Telia kaablikanalisatsiooni rendi hinnakirja punktid 1.2.5.2 ja 1.2.5.4 <https://www.telia.ee/images/documents/sideettevotjale/Kaablikanalisatsiooni_ava_rent.pdf> [↑](#footnote-ref-28)
29. Kaablikanalisatsiooni rendi eeskirjas punkt 2.1.4 [↑](#footnote-ref-29)
30. Telia kaablikanalisatsiooni kasutamise tingimused punkt 2.1 [↑](#footnote-ref-30)
31. <https://www.telia.ee/partnerile/ehitajale-arendajale/projektide-kooskolastamine/> [↑](#footnote-ref-31)
32. „*Berec common position on best practice in remedies on the market for wholesale physical network infrastructure access including shared or fully unbundled access at a fixed location imposed as a consequence of a position of significant market power in the relevant market*“, viide allikale: <https://www.berec.europa.eu/en/document-categories/berec/regulatory-best-practices/common-approachespositions/revised-berec-common-position-on-best-practice-in-remedies-on-the-market-for-wholesale-physical-network-infrastructure-access-including-shared-or-fully-unbundled-access-at-a-0> [↑](#footnote-ref-32)
33. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/d6282182-9c80-4483-a48f-a36bd17c851e/details> , vt. otsuse eelnõu Lisa 3 ptk. 3.1 [↑](#footnote-ref-33)
34. Otsuse eelnõule eelnenud turuanalüüsi küsimustiku vastustes ja vastava otsuse kavandi riigisisese konsultatsiooni vastustes [↑](#footnote-ref-34)
35. Viide allikale: <https://www.ttja.ee/media/1010/download> , vt. ptk. 6. [↑](#footnote-ref-35)
36. Tehnilise Järelevalve Ameti 16.06.17 otsuse nr 1-10/17-228 lisa 1 ptk. 6 <https://www.ttja.ee/media/1010/download> [↑](#footnote-ref-36)
37. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/c565c8d6-d666-4981-b55d-fcaaaf533f65?p=2&n=10&sort=modified_DESC> vt. „M3a\_Annex 1\_Market definition, analyse, SMP and obligations\_EE\_NonConf.docx“ ja „M3a\_Annex 3\_National consultation results\_EE\_NonConf.docx“ vt. kohustuste ptk-i. [↑](#footnote-ref-37)
38. Viide allikale: <https://www.telia.ee/images/documents/tt/est/tt_kaablikanali_rent.pdf> [↑](#footnote-ref-38)
39. Euroopa Komisjoni soovitus C(2020) 6270, mis käsitleb liidu ühtset meetmepaketti kiire elektroonilise side võrkude kasutuselevõtukulude vähendamiseks ning kiire ja investeerimissõbraliku juurdepääsu tagamiseks 5G raadiospektrile, et edendada majanduse COVID-19 kriisist taastumise toetamiseks ühenduvust liidus. Vt. <https://ec.europa.eu/transparency/regdoc/rep/3/2020/ET/C-2020-6270-F1-ET-MAIN-PART-1.PDF> . [↑](#footnote-ref-39)
40. „ELi suunised riigiabieeskirjade kohaldamiseks seoses lairibavõrkude kiire kasutuselevõtuga„ (2013/C 25/01) lõige 29: Üldjuhul moodustavad suure osa järgmise põlvkonna juurdepääsuvõrkude kasutuselevõtuga seonduvatest kuludest tsiviilehitustööd. Näiteks kaevetööd, kaablite paigaldamine, juhtmete paigaldus hoonete sees. Kodukasutajaile mõeldud kiudoptiliste võrkude kasutuselevõtu puhul võivad sellised kulud moodustada kuni 70–80 % investeeringu kogukuludest. Vt. <https://eur-lex.europa.eu/legal-content/ET/TXT/PDF/?uri=CELEX:52013XC0126(01)&from=EN> [↑](#footnote-ref-40)
41. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/d6282182-9c80-4483-a48f-a36bd17c851e/details> , vt. otsuse eelnõu Lisa 3 ptk. 3.1 [↑](#footnote-ref-41)
42. See on kaalutud keskmine, mille kaaludeks on väljastatutud tehniliste tingimuste arv. [↑](#footnote-ref-42)
43. Telia 16.02.2024 kiri nr EC.1-5.3/127-5 [↑](#footnote-ref-43)
44. Viide allikale: <https://www.telia.ee/images/documents/sideettevotjale/Kaablikanalisatsiooni_ava_rent.pdf> [↑](#footnote-ref-44)
45. ESS § 51 lõike 8 alusel – MTE-lt võib nõuda teenuste osutamisel õiglase konkurentsi tagamiseks vajalikele tugisüsteemidele või samalaadsetele tarkvarasüsteemidele juurdepääsu pakkumist [↑](#footnote-ref-45)
46. Telia 26.08.2020 kiri nr EC.1-5.3/536-5 ptk. II A (i) [↑](#footnote-ref-46)
47. Telia 31.01.2023 kiri nr EC.1-5.3/1660-5 [↑](#footnote-ref-47)
48. Telia 16.03.2023 kiri nr EC.1-5.3/1660-9 [↑](#footnote-ref-48)
49. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/e8cab25f-fda1-4fed-bcd8-e347cee21ba3/details> , vt. otsuse eelnõu Lisa 1 ptk. 6.2.3.2 [↑](#footnote-ref-49)
50. Telia 01.03.2022 kiri nr EC.1-5.3/199-1 [↑](#footnote-ref-50)
51. Leedu Sideameti 14.10.2011 korraldus nr. 1V-978 „ ELEKTROONILISE SIDE INFRASTRUKTUURI PAIGALDAMISE, MÄRGISTAMISE, HOOLDUSE JA KASUTAMISE REEGLID“ punkt 324, veebilehe link: <https://e-seimas.lrs.lt/portal/legalAct/lt/TAD/TAIS.409025/asr>

Vt. https://e-seimas.lrs.lt/portal/legalAct/lt/TAD/TAIS.409025/asr punkt 324 [↑](#footnote-ref-51)
52. <https://www.telia.ee/images/documents/eeskirjad/kaablikanalisatsiooni_rendi_eeskiri.pdf> [↑](#footnote-ref-52)
53. <https://www.telia.ee/images/documents/tt/est/tt_kaablikanali_rent.pdf> [↑](#footnote-ref-53)
54. <https://www.telia.ee/images/documents/juhendid/est/telia_kaablikanalisatsiooni_kasutamise_tingimused.pdf> [↑](#footnote-ref-54)
55. TJA sidevõrgule kohaliku juurdepääsu hulgituru 16.06.17 otsuse nr 1-10/17-228 lisa 1 lõige 262 punkt 3, <https://www.ttja.ee/sites/default/files/documents/2021-04/lisa_1._t3a_turu_analuus_mte_maaramine_ja_kohustused_veebi.pdf> [↑](#footnote-ref-55)
56. Vaata täpsemalt TTJA 2021 otsuse eelnõu lisa 3 ptk. 3.4 [↑](#footnote-ref-56)
57. <https://www.telia.ee/images/documents/eeskirjad/kaablikanalisatsiooni_rendi_eeskiri.pdf> [↑](#footnote-ref-57)
58. Vaata TTJA 2021 otsuse eelnõu lisa 3 ptk. 3.4.1 [↑](#footnote-ref-58)
59. Vaata TTJA 2021 otsuse eelnõu lisa 3 ptk. 3.2.1 [↑](#footnote-ref-59)
60. ESS § 50 lõige 1 punkt 5, § 51 lõige 1 punkt 12 ja § 51 lõige 3 [↑](#footnote-ref-60)
61. Vaata TTJA 2021 otsuse eelnõu lisa 3 ptk. 3.11 [↑](#footnote-ref-61)
62. Elisa kiri 14.08.2020 nr 1-1/139 ptk. 3.2 ja 5.2 [↑](#footnote-ref-62)
63. Telia 27.11.2020 kiri nr EC.1-5.3/1729-1 [↑](#footnote-ref-63)
64. Telia kaablikanalisatsiooni kasutamise tingimused punkt 2.4 [↑](#footnote-ref-64)
65. Näide poolitatavast torust: <https://www.weg.ee/poolitatav-toru-110-3m-750n-pvc-1tk-2x3m-109519> [↑](#footnote-ref-65)
66. Vaata TTJA 2021 otsuse eelnõu lisa 3 ptk. 3.6 [↑](#footnote-ref-66)
67. Näide poolitatavast torust: <https://www.weg.ee/poolitatav-toru-110-3m-750n-pvc-1tk-2x3m-109519> [↑](#footnote-ref-67)
68. Näide poolitatavast torust: <https://www.weg.ee/poolitatav-toru-110-3m-750n-pvc-1tk-2x3m-109519> [↑](#footnote-ref-68)
69. Viide allikale: <https://www.telia.ee/images/documents/eeskirjad/kaablikanalisatsiooni_rendi_eeskiri.pdf> [↑](#footnote-ref-69)
70. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/d6282182-9c80-4483-a48f-a36bd17c851e/details> [↑](#footnote-ref-70)
71. Euroopa sidekoodeksi (EL 2018/1972) preambuli punkti 189 <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> [↑](#footnote-ref-71)
72. ESS § 50 lõige 1 ja 2 [↑](#footnote-ref-72)
73. ESS § 50 lõige 3 [↑](#footnote-ref-73)
74. ESS § 50 lõige 4 ja 7 [↑](#footnote-ref-74)
75. Tehnilise Järelevalve Ameti 16.06.17 otsuse nr 1-10/17-228 lisa 1 pt. 6.2 <https://www.ttja.ee/media/1010/download> [↑](#footnote-ref-75)
76. Viide allikale: <https://www.ttja.ee/media/1010/download> , vt. ptk. 6. [↑](#footnote-ref-76)
77. Euroopa sidekoodeksi (EL 2018/1972) preambuli punkti 184 <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> ja ESS § 134 lõige 1 [↑](#footnote-ref-77)
78. ESS § 50 lõige 1 punkt 3 [↑](#footnote-ref-78)
79. Viide allikale: <https://www.berec.europa.eu/en/document-categories/berec/regulatory-best-practices/common-approachespositions/revised-berec-common-position-on-best-practice-in-remedies-on-the-market-for-wholesale-physical-network-infrastructure-access-including-shared-or-fully-unbundled-access-at-a-0> [↑](#footnote-ref-79)
80. Vt. alalõiku kaablikanalisatsiooni rent Telia veebilehelt <https://www.telia.ee/partnerile/sideettevotjale/vorguressursi-rent> [↑](#footnote-ref-80)
81. Euroopa sidekoodeksi (EL 2018/1972) preambuli punkti 189 <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> [↑](#footnote-ref-81)
82. ESS § 50 lõige 5 [↑](#footnote-ref-82)
83. ESS § 50 lõige 1 ja 2 [↑](#footnote-ref-83)
84. ESS § 50 lõige 4 ja 7 [↑](#footnote-ref-84)
85. Viide allikale: <https://www.ttja.ee/media/1010/download> , vt. ptk. 6. [↑](#footnote-ref-85)
86. ESS § 50 lõige 1 punkt 1 [↑](#footnote-ref-86)
87. ESS § 50 lõige 1 punkt 1 ja punkt 3 [↑](#footnote-ref-87)
88. ESS § 50 lõige 1 punkt 2 [↑](#footnote-ref-88)
89. ESS § 50 lõige 1 punkt 2 [↑](#footnote-ref-89)
90. Euroopa sidekoodeksi (EL 2018/1972) preambuli punkti 182 <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> [↑](#footnote-ref-90)
91. ESS § 50 lõige 1 punkt 1 [↑](#footnote-ref-91)
92. ESS § 50 lõige 1 punkt 2 [↑](#footnote-ref-92)
93. vt. peatükid 3.3. Juurdepääsuga seotud konkurentsiprobleemid“, 4.2. Diskrimineerimisega seotud konkurentsiprobleemid“, 6.2. Hinnaga seotud konkurentsiprobleemid ja hindade analüüs“ [↑](#footnote-ref-93)
94. Viide allikale: <https://www.berec.europa.eu/en/document-categories/berec/regulatory-best-practices/common-approachespositions/revised-berec-common-position-on-best-practice-in-remedies-on-the-market-for-wholesale-physical-network-infrastructure-access-including-shared-or-fully-unbundled-access-at-a-0> [↑](#footnote-ref-94)
95. Tehnilise Järelevalve Ameti 16.06.17 otsuse nr 1-10/17-228 lisa 1 ptk. 6 <https://www.ttja.ee/media/1010/download> [↑](#footnote-ref-95)
96. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/c565c8d6-d666-4981-b55d-fcaaaf533f65?p=2&n=10&sort=modified_DESC> vt. „M3a\_Annex 1\_Market definition, analyse, SMP and obligations\_EE\_NonConf.docx“ ja „M3a\_Annex 3\_National consultation results\_EE\_NonConf.docx“ vt. kohustuste ptk-i. [↑](#footnote-ref-96)
97. Viide allikale: <https://circabc.europa.eu/ui/group/2328c58f-1fed-4402-a6cc-0f0237699dc3/library/d6282182-9c80-4483-a48f-a36bd17c851e/details> , vt. otsuse eelnõu Lisa 3 ptk. 5.4 [↑](#footnote-ref-97)
98. <https://www.telia.ee/images/documents/juhendid/est/telia_kaablikanalisatsiooni_kasutamise_tingimused.pdf> [↑](#footnote-ref-98)
99. Vaata TTJA 2021 otsuse eelnõu lisa 3 ptk. 3.5 [↑](#footnote-ref-99)
100. Konkurentsiameti 17.08.2020 kiri nr 5-4/2020-090-2 ptk. 2.2 [↑](#footnote-ref-100)
101. Euroopa sidekoodeksi (EL 2018/1972) preambuli punkti 189 <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> [↑](#footnote-ref-101)
102. ESS § 50 lõige 3 [↑](#footnote-ref-102)
103. ESS § 50 lõige 4, 5 ja 7 [↑](#footnote-ref-103)
104. Tehnilise Järelevalve Ameti 16.06.17 otsuse nr 1-10/17-228 lisa 1 pt. 6.4 <https://www.ttja.ee/sites/default/files/content-editors/Sideturg/II/lisa_1._t3a_turu_analuus_mte_maaramine_ja_kohustused_veebi.pdf> [↑](#footnote-ref-104)
105. ESS § 50 lõige 1 punkt 1 [↑](#footnote-ref-105)
106. ESS § 50 lõige 1 punkt 1 [↑](#footnote-ref-106)
107. ESS § 50 lõige 1 punkt 1 [↑](#footnote-ref-107)
108. ESS § 50 lõige 1 punkt 2 [↑](#footnote-ref-108)
109. ESS § 50 lõige 1 punkt 2, § 53 lõige 7 ja Ettevõtlus- ja infotehnoloogiaministri 16.12.2021 määrus nr 78 „Turuanalüüsi teostamise põhimõtted ja kord ning juurdepääsu- ja sidumise teenuse näidispakkumise andmekoosseis“ § 4 [↑](#footnote-ref-109)
110. ESS § 134 lõige 1 [↑](#footnote-ref-110)
111. ESS § 134 lõige 2 [↑](#footnote-ref-111)
112. ESS § 50 lõige 4 [↑](#footnote-ref-112)
113. Euroopa sidekoodeksi preambul punkt 186, <https://eur-lex.europa.eu/legal-content/EN-ET/TXT/?from=EN&uri=CELEX%3A32018L1972> [↑](#footnote-ref-113)
114. ESS § 50 lõige 1 punkt 7 [↑](#footnote-ref-114)
115. ESS § 52 lõige 1 [↑](#footnote-ref-115)
116. ESS § 52 lõige 2 [↑](#footnote-ref-116)
117. ESS § 46 lõige 2 [↑](#footnote-ref-117)
118. Euroopa sidekoodeks (EL 2018/1972) <https://eur-lex.europa.eu/legal-content/EN-ET/TXT/?from=EN&uri=CELEX%3A02018L1972-20181217> artikli 63 lõige 2, ESS § 45 lõige 2 [↑](#footnote-ref-118)
119. Sideameti 2007. aasta otsuse nr J.1.-45/07/1, Konkurentsiameti 07.09.2009 otsus nr 8.3-12/09-0003 ja 11.11.2013 otsus nr 8.3-1/13-001 [↑](#footnote-ref-119)
120. Juurdepääsudirektiivi preambuli punkti 19 [↑](#footnote-ref-120)
121. ESS § 50 lõike 1 punkt 5 [↑](#footnote-ref-121)
122. ESS § 50 lõike 1 punktid 1-3 [↑](#footnote-ref-122)
123. ESS § 50 lõige 4 [↑](#footnote-ref-123)
124. ESS § 50 lõige 1 punkt 7 [↑](#footnote-ref-124)
125. ESS § 135 lõike 1 alusel peab TJA tagama, et toiming või meede on mõistlik ja otstarbeks, mittediskrimineeriv ja läbipaistev. ESS § 52 lõike 2 alusel kehtestades hinnakohustused ja soodustades sideettevõtja investeerimist järgmise põlvkonna sidevõrkudesse, võtab TJA arvesse sideettevõtja tehtud investeeringuid ja seda, et märkimisväärse turujõuga ettevõtjal peab olema võimalik teenida otstarbekalt kasutatud kapitalilt mõistlikku kasumit, võttes arvesse kaasnevaid riske, mis on omased nimetud konkreetse uue võrguprojekti investeeringutele. Samuti lähtub TJA hinnakohustuste kehtestamisel põhimõttest, et igasugune nõutav kulude katmise mehhanism või hinna kujundamise meetod peab teenima efektiivse ja pideva konkurentsi huvi ja suurendama tarbijate kasu. [↑](#footnote-ref-125)
126. ESS § 49 lõige 5 [↑](#footnote-ref-126)